Miadhu covidah 253 meehun positive, Male sarahahdhun 35 case | Jazeera\tމިއަދު ކޮވިޑަށް 253 މީހުން ޕޮޒިޓިވް - Jazeera\nމިއަދު ކޮވިޑަށް 253 މީހުން ޕޮޒިޓިވް, މާލެ ސަރަހައްދުން 35 ކޭސް\nއިބްރާހިމް މުޢާން އަބްދުﷲ June 21, 2021 103 views0\nފާއިތުވި 24 ގަޑިއިރުތެރޭގައި ކޮވިޑަށް 253 މީހަކު ޕޮޒިޓިވްވެއްޖެއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ހާމަކޮށްފައިވާ މައުލޫމާތުތައް ދައްކާގޮތުން ރާއްޖޭގެ އެކި ކަންކޮޅުތަކުން ފާއިތުވި 24 ގަޑިއިރުތެރޭގައި 5،296 ސާމްޕަލް ނަގާފައިވެ އެވެ. އޭގެތެރެއިން އެންމެ ގިނަ ބަޔަކު ޕޮޒިޓިވްވެފައިވަނީ މާލެ ސަރަހައްދުންނެވެ.\nގްރޭޓާ މާލެ ސަރަހައްދުން - 35 ކޭސް\nއަތޮޅުތެރެއިން - 164 ކޭސް\nރިޒޯޓުތަކުން -3ކޭސް\nތަރައްގީ ކުރެވެމުން އަންނަ ރަށްތަކުން - 43 ކޭސް\nރާއްޖޭގައި މިވަގުތު ކޮވިޑަށް ފަރުވާ ހޯދަމުން އަންނަ މީހުންގެ އަދަދު ވަނީ 4،784 އަށް ދައްވެފައެވެ. މީގެތެރެއިން ހޮސްޕިޓަލުތަކުގައި ފަރުވާ ދެވެމުން އަންނަ މީހުންގެ އަދަދުވެސް ވަނީ 44 އަށް ދައްވެފައެވެ.\nމިއަދާ ހަމަޔަށް އެޗްޕީއޭގެ ތަފާސްހިސާބުތައް ދައްކާގޮތުން 72،149 މީހަކު ވަނީ ކޮވިޑަށް ޕޮޒިޓިވްވެފައެވެ. އަދި މިހާތަނަށް 67،148 މީހުން ބަލިން ރަނގަޅުވެފައިވާއިރު، ބަލީގައި 206 މީހަކު ދުނިޔެ ދޫކޮށްފައިވެއެވެ.


Roadha Mahaai Thaguvaaverikan - Vaguthu\nއަދަދުތައް ހިފެހެއްޓުމެއްނެތި މައްޗަށް، ބިރުވެރިކަން ވަނީ އިތުރު - 15 ގަޑިއިރު ކުރިން\nރަމަޟާން މަހަކީ މައްސަރުތަކުގެ ތެރެއިން މާތް ކުރައްވާފައިވާ މަހެކެވެ.އެ މަހުގައި ކީރިތި ޤުރުއާން ބާވައިލެއްވިއެވެ. އެމަހުގެ ރޯދަ ފަރުޟު ކުރެއްވިއެވެ.އެމަހުގެ ރޭއަޅުކަން ސުންނަތެއްކަމުގައި ލެއްވިއެވެ. އަދި އެމަހުގައި ކުރެވޭ ކޮންމެ ހެޔޮކަމެއްގެ ޘަވާބު އިތުރު ކުރެއްވިއެވެ.\nހަމަ އެއާއެކު އެމަހުގެ ކުރީކޮޅުގައިވަނީ ﷲ ގެ ރަޙްމަތެވެ. މެދު ތެރޭގައި ވަނީ ﷲ ގެ ފުއްސެވުމެވެ. ފަހު ކޮޅުގައިވަނީ ނަރަކައިން މުއްތި ކުރެއްވުމަށްވާއިރު އެމަހުގައި އެއްހާސް މައްސަރަށްވުރެ ހެޔޮވެގެންވާ ރެއެއް ވެއެވެ. އެއީ މާތް ވެގެންވާ ލައިލަތުލް ޤަދްރި ވިލޭރެއެވެ. އެއްހާސް މައްސަރުގެ ހެޔޮކަން އެންމެ ރެއަކުން ލިބިގެންދާ ރެއެވެ. މިކަން އެނގިގެންދާ ދަލީލް ސޫރަތުލް ޤަދްރި ގެ ތިންވަނަ އާޔަތުން އެނގިދެއެވެ.\nއަބޫހުރައިރާ ރަޟިޔަﷲ އަންހުގެ ކިބައިން ރިވާވެގެންވެއެވެ. ހަމަކަށަވަރުން ސަލާމާއި ޞަލަވާތް ލެއްވި ނަބިއްޔާ ރަމަޟާން މަސް އައި ހިނދު ހަދީޘް ކުރެއްވިއެވެ.\n"ތިޔަބައިމީހުންގެ ގާތަށް ބަރަކާތްތެރި މައްސަރެއް އަތުވެއްޖެއެވެ. އެމަހުގެ ރޯދަ ތިޔަބައިމީހުންގެ މައްޗަށް ފަރުޟު ކުރެއްވިއެވެ. އެމަހުގައި ސުވަރުގޭގެ ދޮރުތައް ހުޅުވެއެވެ. އަދި އެމަހުގައި ނަރަކައިގެ ދޮރުތައް ލެއްޕެއެވެ. އަދި އެމަހުގައި ޝައިޠާނުން ކަސްތޮޅު އެޅުވެއެވެ. އަދި އެމަހުގައި އެއްހާސް މައްސަރަށްވުރެ ހެޔޮރެއެއްވެއެވެ. އެރޭގެ ހެޔޮކަމުން މަޙްރޫމްވެއްޖެ މީހާ ފަހެ ހަމަކަށަވަރުން އޭނާއީ މަޙްރޫމްވެއްޖެ މީހެކެވެ."\nސަލާމާއި ޞަލަވާތްލެއްވި ރަސޫލުﷲގެފާނު ރަމަޟާން މަހުގައި ވަކިން ގިނައިން އަޅުކަން ކުރައްވާ ޞަދަޤާތް ކުރެއްވުން ގިނަ ކުރައްވައެވެ.އަދި ފަހު ދިހައިގެ ރޭތަކުގައި އެކަލޭގެފާނު އަޅުކަމުގައި ވަކިން ބޮޑަށް އުޅުއްވައެވެ. ޢާއިޝާ ރަޟިޔަﷲ ޢަންހާގެ ކިބައިން އިމާމު ބުޚާރީ އާއި މުސްލިމު ރިވާކުރެއްވި ހަދީޘެއްގެ މާނައިގައިވެއެވެ.\n"ސަލާމާއި ޞަލަވާތް ލެއްވި ނަބިއްޔާ ފަހު ދިހަޔަށް އެޅިއްޖެެއްޔާއި ރޭގަނޑު ހޭފުޅު ލައްވާ އުޅުއްވައެވެ. އަދި އެކަލޭގެފާނުގެ އަނބިއަނބި ކަނބަލުންނާއި ވަކިވެ ވަޑައިގެން އަޅުކަމުގައި އުޅުއްވައެވެ."\nމިއަހަރުގެ ރަމަޟާން މަސް މިވަނީ އަޅުގަނޑުމެންނާ ބައްދަލުކޮށްފައެވެ. އަޅުގަނޑުމެން އެންމެހާ އަޙުންނާއި އުހުތުންވެސް މަސައްކަތް ކުރަންވީ ރަމަޟާން މަހުގެ ހެޔޮކަމާއި ދަރުމަ ހާޞިލް ކުރެވޭތޯއެވެ. ނުބައި ފާޙިޝް އަމަލުތަކާއި މުންކަރާތްތަކުން ދުރުވެ ނަފްސު ތާޙިރު ކުރުމަށެވެ. އަދި ގިނަ ވަގުތުތަކުގައި އަޅުކަމުގައި މަސްއޫލުވެ އުޅުމަށެވެ.


ޖިބްރީލް ޙަދީޘްގެ ފައިދާތައް2– shafiu.mv\nޖިބްރީލް ޙަދީޘްގެ ފައިދާތައް 2\nMay 22, 2021 މުޙައްމަދު ޝާފިޢު\n18- ޝަހާދަތުގެ ދެކަލިމަ ކަމުގައިވާ لا إله إلا الله وأن محمداً رسول الله ގައި އެވަނީ މުޅި ދީނެވެ. މުޅިދީން ބިނާވެގެންވަނީ ﷲ ފިޔަވައި ޙައްޤުގޮތުގައި އަޅުކަންވެވޭ އިލާހަކު ނެތްކަން ޤަބޫލުކުރުމުގެ މައްޗަށާއި މުޙައްމަދު ޞައްލަﷲ ޢަލައިހި ވަސައްލަމަގެ ރިސާލަތަށް އީމާންވުމުގެ މައްޗަށެވެ.\n19- ޝަހާދަތުގެ ދެ ކަލިމައިގައިވާ ހުރިހާ ކަންތައްތައްވެސް ޤަބޫލުކުރަން ޖެހޭނެއެވެ. އަދި ޢަމަލުކުރަން ޖެހޭނެއެވެ. ޝަހާދަތުގެ ދެކަލިމައިގެ އެއްބަޔަށް އީމާންވުމަކުން އީމާންވީކަމުގައި ނުބެލެވޭނެއެވެ.\n20- ޙައްޤު ގޮތުގައި އަޅުކަންކުރެވޭ ހަމައެކަނި ފަރާތަކީ މާތް ﷲ އެވެ. އިލާހުންތަކުގެ ގޮތުގައި ދަޢުވާކުރާ ފަރާތްތަކާއި، މީސްތަކުން އިލާހުންތަކުގެ ގޮތުގައި ނަގާ އެހެން ހުރިހާ ފަރާތްތަކަކީ ބާޠިލު ފަރާތްތަކެވެ.\n20- ދެ ޝަހާދަތަށް ފަހުގައި ވާޖިބުތަކުގެ ތެރެއިން އެންމެ ވާޖިބުކަން ބޮޑުވެގެންވާ ކަމަކީ ނަމާދު ޤާއިމުކުރުމެވެ. އެއީ ދީނުގެ ދެވަނަ ރުކުނެވެ.\n21- ނަމާދު ޤާއިމްކުރަން ޖެހޭނީ ﷲ އަމުރުކުރެއްވި ގޮތަށް އަދި ރަސޫލުﷲ ޞައްލަﷲ ޢަލައިހި ވަސައްލަމަ ބަޔާންކޮށްދެއްވި ގޮތަށެވެ.\n22- ނަމާދަށްފަހުގައި އެންމެ މުހިއްމު އަޅުކަމަކީ ޒަކާތް ދިނުމެވެ.\n23- ޝަރުޢީ ނައްޞުތަކުގައި ނަމާދާ ޒަކާތުގެ ވާހަކަ އެކުގައި އައުމުން ނަމާދަށް ދެވިފައިވާފަދަ އަހައްމިޔަތުކަމެއް ޒަކާތަށް ދެވިފައިވާކަމަށް ދަލާލަތުކުރެއެވެ.\n24- އަޅުކަމުގެ ތެރޭގައި ހަށިގަނޑުގެ އަޅުކަންތައް މިސާލަކަށް ނަމާދު ކުރުމާއި ރޯދަހިފުން، އަދި ފައިސާއިން އަދާކުރާ އަޅުކަން މިސާލަކަށް ޒަކާތްދިނުން ހިމެނެއެވެ.\n25- ރަމަޟާންމަހުގެ ރޯދަހިފުމަކީ އިސްލާމްދީނުގެ ރުކުންތަކުގެ ތެރެއިންވާ ކަމެކެވެ.\n26- ޙައްޖުވުމަކީ އިސްލާމްދީނުގެ ރުކުންތަކުގެ ތެރެއިން ވާ ކަމެކެވެ.\n27- ރަމަޟާންމަހަކީ މާތްވެގެންވާ މައްސަރެކެވެ.\n28- ޙައްޖުވުން، ކުޅަދާނަކަން ލިބިގެންވާ މީހާގެ މައްޗަށް މެނުވީ ވާޖިބުވެގެން ނުވެއެވެ. ކީރިތި ޤުރުއާނުގައި ﷲ ސުބްޙާނަހޫ ވަތަޢާލާ ވަޙީކުރައްވާފައިވާ ފަދައިންނެވެ. وَلِلَّـهِ عَلَى النَّاسِ حِجُّ الْبَيْتِ مَنِ اسْتَطَاعَ إِلَيْهِ سَبِيلًا [آل عمران : 97]. މާނައީ: “އެކަމަށް މަގެއްފެނި ކުޅަދާނަވެއްޖެ މީހާ، އެ ގެފުޅަށް ޙައްޖުވުމަކީ ﷲއަށްޓަކައި މީސްތަކުންގެ މައްޗަށްއޮތް ވާޖިބެކެވެ.”\n29- ޖަވާބުދޭ މީހާ ޖަވާބު ދިނުމުން، ޖަވާބު ރަނގަޅު ކަމުގައި ސުވާލުކުރާ މީހާ ބުނުމުން ސުވާލުކުރާމީހާގެ ކިބައިގައި އެކަމުގެ ޢިލްމު ހުރިކަން އެނގެއެވެ.\n30- ސުވާލުކުރާ މީހާގެ އަޞްލަކީ ޢިލްމު ނެތުމެވެ. ނޭނގުމަކީ ސުވާލު ކުރުމަށް މެދުވެރިވާ ސަބަބެވެ.\n31- އީމާންކަމުގެ އަޞްލުތައް ހައެކެވެ. އެއީ ޢަޤީދާގެ އަޞްލުތަކެވެ.\n32- މަލާއިކަތުންނަކީ ވުޖޫދުގައި ވާބައެކެވެ. ހަމަ އެހެންމެ ފޮތްތައް ބާވައިލެއްވިގެންވެއެވެ. ރަސޫލުން ފޮނުއްވިގެންވެއެވެ.\n33- މަލާއިކަތުންނަށް އީމާންވުމަކީ ވާޖިބެކެވެ. އީމާންކަމުގެ އަޞްލުތަކުގެ ތެރެއިން އަޞްލެކެވެ.\n34- ﷲ ތަޢާލާ ބާވައިލެއްވި ފޮތްތަކަށް އީމާންވުމަކީ ވާޖިބެކެވެ. އެއީވެސް އީމާންކަމުގެ އަޞްލުތަކުގެ ތެރެއިން އަޞްލެކެވެ.\n35- ރަސޫލުންނަށް އީމާންވުމީ ވާޖިބެކެވެ. އަދި އެއީ އީމާންކަމުގެ އަޞްލުތަކުގެ ތެރެއިން އަޞްލެކެވެ.\n36- އާޚިރަތް ދުވަހަށް އީމާންވުމީ ވާޖިބެކެވެ. އަދި އެއީ އީމާންކަމުގެ އަޞްލުތަކުގެ ތެރެއިން އަޞްލެކެވެ.\n37- މިންވަރަށް އީމާންވުމީ ވާޖިބެކެވެ. އަދި އެއީ އީމާންކަމުގެ އަޞްލުތަކުގެ ތެރެއިން އަޞްލެކެވެ.\n38- وَمَلَائِكَتِهِ وَرُسُلِهِ (އެއިލާހުގެ މަލާއިކަތުންނާއި އެއިލާހުގެ ފޮތްތަކާއި އެއިލާހުގެ ރަސޫލުން) މި ފަދައިން މާތް ﷲ އަށް އިޟާފާކޮށްފައި (ނިސްބަތްކޮށްފައި) ވުމުން، މަލާއިކަތުންނާއި ރަސޫލުންގެ މާތްކަން ދޭހަވެއެވެ. އެއީ މަޚްލޫޤު ޚާލިޤަށް ނިސްބަތްކުރުމެވެ. އެއީ ޚާއްޞަކަމާއި ޝަރަފްވެރިކަމުގެ ނިސްބަތްކުރުމެކެވެ.\n39- ﷲ ސުބްޙާނަހޫ ވަތަޢާލާގެ ރަސޫލުންގެ މައްޗަށް ބާވައިލެއްވި އެއިލާހުގެ ފޮތްތަކުގެ މަތިވެރިކަން. އެއީ ﷲ ގެ ކަލާމްފުޅެވެ. އެއިލާހުގެ ކަލާމްފުޅުވަނީ އެއިލާހުގެ ޞިފަފުޅުތަކުގެ ތެރެއިންނެވެ.\n40- އާޚިރަތްދުވަސް އިޘްބާތުކުރުން. އެއީ ޤިޔާމަތްދުވަހެވެ. އެދުވަހާ ބެހޭގޮތުން ﷲ ތަޢާލާ އަދި ރަސޫލުﷲ ޞައްލަﷲ ޢަލައިހި ވަސައްލަމަ، މަރުވުމަށްފަހުގައި ވާނޭކަމަށް، ޚަބަރުކުރައްވާފައިވާ ހުރިހާ ކަމަކަށް އީމާންވުމަކީ ޤިޔާމަތްދުވަހަށް އީމާންވުމުގެ ތެރޭގައި ހިމެނޭ ކަމެކެވެ.\n41- ޤަދަރު އިޘްބާތުކުރުން. އޭގެތެރޭގައި ހެޔޮމިންވަރާއި ނުބައިމިންވަރު ހިމެނެއެވެ.\n42- އިސްލާމްދީނުގެ މަރުތަބާތައް ޛިކްރުކުރެވިފައި އެވަނީ ތަރުތީބުންނެވެ. ޢާއްމުއިން ފެށިގެން ޚާއްޞައާ ހަމައަށެވެ. ފުރަތަމަ އިސްލާމްކަމެވެ. ދެން އީމާންކަމެވެ. ދެން އިޙްސާންކަމެވެ. ކޮންމެ އިޙްސާންތެރިއަކީ(މުޙްސިނަކީ) މުއުމިނެކެވެ. އަދި ކޮންމެ މުއުމިނަކީ މުސްލިމެކެވެ. އެކަމަކު ކޮންމެ މުސްލިމަކީ މުއުމިނެއް ނޫނެވެ. އަދި ކޮންމެ މުއުމިނަކީ އިޙްސާންތެރިއެއް(މުޙްސިނެއް) ނޫނެވެ.\n43- ޢަމަލުކުރުމުގައި އިޙްސާންކަމުގެ ޙަޤީޤަތް ބަޔާންކޮށްދިނުން. އެއީ ތިބާއަށް ﷲ ފެންނަ ފަދައިން އަޅުކަންކުރުމެވެ. މިއީ މުރާޤަބާގެ މަޤާމެވެ. ﷲ ތިބާ މުރާޤަބާކުރައްވާ ކަމުގެ މަޤާމެވެ.\n44- އަޅާ އަށް ދުނިޔޭގައި އޭނާގެ ރައްބެއް ނުފެންނާނެއެވެ.\n45- ބައްލަވާވޮޑިގަތުން ﷲ ތަޢާލާއަށް ޘާބިތުކުރުން.\n46- ﷲ ތިބާއަށް ބައްލަވާވޮޑިގެންވާކަން ހިތަށް ގެނެސްގަތުމަކީ ޢަމަލު އިޙްސާންތެރިގޮތުގައި އަދާކުޅައުމަށް ބާރުލިބޭ ކަމެކެވެ.\n47- ޤިޔާމަތްވުމުގެ ވަޤުތަކީ ﷲ ނޫން ފަރާތަކަށް އެނގިގެންވާ ކަމެއް ނޫނެވެ. މަލާއިކަތަކަށްވެސް ރަސޫލަކަށްވެސް މެއެވެ.\n48- ޤިޔާމަތް ޤާއިމްވާނެ އިރެއް ޖިބްރީލް ޢަލައިއްސަލާމަށްވެސް އަދި މުޙައްމަދު ޞައްލަﷲ ޢަލައިހި ވަސައްލަމައަށްވެސް އެނގިވަޑައިގެންނުވެއެވެ. މިކަމުންވެސް މަޚްލޫޤުތަކުންގެ ނުކުޅެދުންތެރިކަމާއި، އެބައިމީހުންނަށް ލިބިގެންވާ ޢިލްމުގެ މަދުކަން ދޭހަވެއެވެ. އެއީ ދަރަޖައިގެ ގޮތުން ކިތަންމެ މަތީ މަޚްލޫޤެއްކަމުގައި ވީނަމަވެސްމެއެވެ.\n49- ޤިޔާމަތްދުވަހަށް ޢަލާމަތްތަކެއް ލިބިގެންވެއެވެ.


AFC Bracket Challenge Ge Finalah Ashfaq, Maruhaba! - Vaguthu\nއޭއެފްސީ ބްރެކެޓް ޗެލެންޖުގެ ފައިނަލަށް އަޝްފާގު، މަރުހަބާ!\nއޭޝިއާގެ ފުޓުބޯޅައިގެ މައި އިދާރާ އޭއެފްސީން ހުޅުވާލައިގެން ކުރިއަށް ގެންދާ "އޭއެފްސީ ބްރެކެޓް ޗެލެންޖް"ގެ ފައިނަލަށް ރާއްޖޭގެ އެންމެ ކާމިޔާބު ފުޓުބޯޅަ ކުޅުންތެރިޔާ އަލީ އަޝްފާގު (ދަގަނޑޭ) ދަތުރުކޮށްފިއެވެ.\nއޭއެފްސީގެ ވެބްސައިޓުގައި ވޯޓުލުމުގެ ސުންގަޑި 13:00 ގައި ހަމަވިއިރު ސެމީ ފައިނަލުގައި ދަގަނޑޭއަށް ލިބުނު ވޯޓުގެ އަދަދަކީ 54.68 އިންސައްތައެވެ. ވިއެޓްނާމުގެ ކުޅުންތެރިޔާއަށް ލިބުނީ 45.32 އިންސައްތައެވެ.\nމި ޗެލެންޖުގެ ފައިނަލުގައި ދަގަނޑޭ ވާދަކުރާ ޖާގަ ހޮންގ ކޮންގްގެ ޗަން ސިއު ކީ އާއެވެ. އޭނާ ފައިނަލްގެ ޖާގަ ކަށަވަރުކުރީ ސެމީ ފައިނަލުގައި މެލޭޝިއާގެ ސަފާވީ ރާޝިދްގެ މައްޗަށް ކުރިހޯދައިގެނެވެ. ޗަން ސިއު ކީއަށް ލިބިފައިވަނީ ވޯޓުލީމީހުންގެ 51.61 އިންސައްތަ ވޯޓު ހޯދައިގެނެވެ. ސަފާވީ ރާޝިދަށް ލިބިފައިވަނީ 48.39 އިންސައްތަ ވޯޓެވެ.\nއަޝްފާގް ސެމީއަށް ދަތުރުކުރީ ކުއާޓާ ފައިނަލުގައި ވިއެޓްނާމުގެ ގުޔެން ވެން ގުޔެޓް މައްޗަށް ކުރިހޯދައިގެންނެވެ. ކުއާޓާ ފައިނަލާއި ހިލާފަށް ސެމީފައިނަލުގައި ގިނަވަގުތު ކުރީގައި އޮންނަނީ އަޝްފާގެވެ. ނަމަވެސް ކުއާޓާ އެކޭ އެއްފަދައިން ސެމީގައިވެސް ވިއެޓްނާމް ކުޅުންތެރިއާއަށް ވޯޓު ހޯދައިދޭން ވިއެޓްނާމްގެ އެފްއޭގެ ފަރާތުން ގިނަ މަސައްކަތްތަކެއް ކުރިއެވެ.\nސެމީފައިނަލުގެ ބޮޑުބައިގަވެސް ކުރީގައި އޮތ އަޝްފާގެވެ. ނަމަވެސް ސެމީފައިނަލުގެ ވޯޓުލުންވެސް ފެނިގެންދިޔައީ ވަރަށް ވާދަވެރިކޮށެވެ.\nއާބާދީ ބޮޑު ވިއެޓްނާމްގެ ކުޅުންތެރިއަކު ވޯޓުން ބަލިކޮށް ސެމީގައިވެސް ވިއެޓްނާމް ކުޅުންތެރިއަކާއި ވާދަކުރަން ޖެހުމުން އެގައުމުން ތައްޔާރުވާނެ ކަމަށް ބަލާ ރާއްޖޭގައިވެސް ވަނީ އަޝްފާގަށް ވޯޓު ހޯދައިދިނުމަށް ވަރަށް ވަރުގަދަ ކެމްޕޭނެއް ސޯޝަލް މީޑިއާގައި ފަށާފައެވެ. އެގޮތުން އަޝްފާގަށް ވޯޓު އިތުރުކުރުމަށް "ޓީމް އަޝްފާގް"ގެ ނަމުގައި ކޮމިއުނިޓީ ވައިބާ ގްރޫޕެއްވެސް ވަނީ ހުޅުވާފައެވެ.\nނޮވެމްބަރު 22, 2020 13:06\nމަރުހަބާ ދަގަނޑޭ ވީއާ ވިތް ޔޫ😊\nނޮވެމްބަރު 22, 2020 13:14\nއިއްޔެއާއި މިއަދު ވަރަށް ވޯޓް ދީފިން\nއައިލަވް ޔޫ ދަގަނޑޭ\nއަލްހަމްދުލިﷲ ، ދިވެހިން ތިޔަ ދެއްކި ހިއްވަރަށްް އައްސެރިބަހާއި ސާބަސް!! ❤❤❤\nދެންް އޮތީ ދިވެހިން ފައިނަލަށް މިއައްވުރެ ވަރުގަދަ އަޒުމަކާއިއެކީ ވޯޓުލައި އަޝްފާގަށް މުބާރާތުގެ ޗެމްޕިއަންކަން ހޯދައިދިނުން!\nނޮވެމްބަރު 22, 2020 13:17\nދެ އިނގިލި ކުރިން ދިލަނެގިޔަސް އައި އޭމް ހެޕީ. އޮންނާނީ ވޯޓުން ހޮވާފަ! އިންޝާﷲ ފައިންލުން ވެސް މޮޅުވާނީ ދިވެހިން. ދަނގޭ ކުޅުމުން ދިވެހިން މޮޅުކޮށްދީފި. ދިވެހީން ވޯޓުން ކޮންމެފަހަރަކު ވެސް ދަނގޭ މޮޅުކޮށް ދޭނަން .. ވޯޓްލި ހުރިހާ ކުދިންނަށް ޝުކުރިއްޔާ! ދިވެހިން ތަފާތު ވާނޭ. އިންޝާ ﷲ\nނޮވެމްބަރު 22, 2020 13:27\nމަރުޙަބާ އަލީ އަޝްފާޤް\nނޮވެމްބަރު 22, 2020 13:34\nالحمد لله🤲🏽🤲🏽🇲🇻މަރުޙަަބާ މަރުޙަބާ♥♥😍😍 ހަނދާނަށް އަންނަނީ މިތަންކޮޅު "މިއޮށްކުޑަ ރާއްޖެ އަރާ އެއޮށްބޮޑު ވިއެޓްނާމް ބަލިކޮށްފިޔޭ" =ނޭނގެ ރަނގަޅަށް ކަމެއްވެސް މިކިޔެނީ އުފަލުންގޮސް🤩😂\nނޮވެމްބަރު 22, 2020 14:59\nނޮވެމްބަރު 22, 2020 18:42\nނޮވެމްބަރު 22, 2020 15:05\nހހހހހހހހހމމމމމމމމމމމމމމމ ދިވެހިން ހެން އެހެން މީހުން ކުރާނެ ކަމެއް ނެތިގެން ނޫޅެނީ ބާ\nނޮވެމްބަރު 22, 2020 15:22\nނޮވެމްބަރު 22, 2020 15:42\nކޮން މަރުހަބާއެއް ކިޔާކަށް މަކަރާހީލަތުން ކުރާކަންތަކަށް ؟؟؟\nއެންމެ ފުރަތަމަ ޤައުމު 🇲🇻\nނޮވެމްބަރު 22, 2020 22:17\nބައެއް ދިވެހިން ހާދަ ނާތަހުޒީބޭދޯ ޤައުމާ ދީންދެކެ ހަޤީޤީ ލޯބިވާ މީހަކު ނުބުނާނެ ތިޔަކަހަލަ އެއްޗިސް


Flat thakaa medhu goiy nimmumugai thakuleef kudakuran Raees edhivadaigenfi | Mihaaru\nފްލެޓް ދޫކުރި ގޮތުގެ މައްސަލަތައް ބަލަން އެކުލަވާލި ކޮމެޓީއާ ރައީސް ބައްދަލު ކުރައްވަނީ. --ފޮޓޯ/މިހާރު\nފްލެޓްތަކާ މެދު ގޮތް ނިންމުމުގައި ތަކުލީފު ކުޑަކުރަން ރައީސް އެދިވަޑައިގެންފި\n12 ފެބުރުއަރީ 2019 - 10:41 48 comments\nކުރީގެ ސަރުކާރުން "ހިޔާ"، އަދި "ގެދޮރުވެރިކަމުގެ" މަޝްރޫއުން ފްލެޓްތައް ދޫކުރީ ބޭއިންސާފުން ކަމަށް ބުނެ އެކަމުގެ ޝަކުވާ ބޮޑެވެ. ކޮރަޕްޝަން ހިމެނޭ ގޮތަށް ނުހައްގުން ފްލެޓް ބެހި މީހުންނާ ދޭތެރޭގައި ފިޔަވަޅު އަޅައި ފްލެޓް ދޫކުރުމުގައި އިންސާފުވެރި ނިޒާމެއް ގާއިމްކުރުމަކީ، ރައީސް އިބްރާހިމް މުހައްމަދު ސޯލިހްގެ ވެރިކަމުގެ 100 ދުވަހުގެ ތެރޭގައި ފުރިހަމަ ކުރައްވަން ވެވަޑައިގަތް ވައުދެކެވެ.\nއެ ވައުދު ފުއްދަން ހަވާލުކުރި ކޮމިޓީން އިއްޔެ ވަނީ ރައީސާ ބައްދަލުކޮށްފަ އެވެ.\nއެ ބައްދަލުވުމުގައި، މިހާތަނަށް ފާހަގަކުރެވުނު މައްސަލަތަކުގެ އިތުރުން ކޮމެޓީގެ މަސައްކަތްތައް ކުރިއަށް ގެންދާ ގޮތް ވެސް ރައީސަށް ހުށަހެޅި އެވެ.\nރައީސް އޮފީހުން ބުނިގޮތުގައި، ފްލެޓްތައް ދޫކޮށްފައިވާ ގޮތުން ފާހަގަވި މައްސަލަތައް ވީހާވެސް އަވަހަށް މީޑިއާއާ ހިއްސާކޮށް ދެއްވަން ރައީސް ވަނީ އެދިވަޑައިގެންފަ އެވެ. އެއާއެކު، މައްސަލަތައް ނިންމުމުގައި ރައްޔިތުންނަށް ވީހާވެސް ލުއިފަސޭހަވާނެ ގޮތަކަށް ނިންމައިދޭން ވެސް ރައީސް އެދިވަޑައިގަތެވެ.\nއެ ކޮމެޓީގެ ޒިންމާގެ ތެރޭގައި ފްލެޓަށް ހުށަހަޅާފައިވާ މީހުންގެ ޝަރުތު ހަމަވޭތޯ ބެލުމާއި ހުށަހަޅާފައިވާ މައުލޫމާތުގެ ސައްހަކަމާއި ޕޮއިންޓް ދީފައި ވަނީ އުސޫލާ އެއްގޮތަށްތޯ ބެލުން ހިމެނެ އެވެ.\nނުހައްގުން ފްލެޓް ދީފައިވޭތޯ ވެސް ބަލައި އެފަދަ މައްސަލަތަކާމެދު ގޮތް ނިންމުން ވެސް ހަވާލުކޮށްފައި އޮތީ ކޮމެޓީއާ އެވެ. އަދި ކޮރަޕްޝަނަށްވާ ގޮތަށް ފްލެޓް ދޫކުރުމުގެ މަސައްކަތުގައި އުޅުނު މީހުންގެ މައްސަލަތައް ބަލައި އެމީހުންނާ މެދު ވެސް ގޮތެއް ނިންމާނީ އެ ކޮމެޓީން ކަމަށް ރައީސް އޮފީހުން ވަނީ ބުނެފަ އެވެ.\nޔާމީންގެ ސަރުކާރުގައި ފުރަތަމަ ހުޅުވާލި މަޝްރޫއުން 700 ފްލެޓް ދޫކުރީ، މަތިން މާކްސް ލިބުނު މީހުން ބާކީކޮށްފައި، އެއަށް ވުރެ ދަށުން ލިބުނު މީހުންނަށް ކަން ސާބިތުވާ ލިއުންތަކާ އެކު ކަމާބެހޭ އިދާރާތަކަށް މައްސަލަ ވެސް ހުށަހެޅި އެވެ. އެ މައްސަލަތަކަށް އިންސާފު ނުލިބި ވަނިކޮށް، ދެ ވަނަ މަޝްރޫއުގައި 7،000 ފްލެޓަށް ހުޅުވާލައި، އެ ފްލެޓްތައް ދިނީ ހައްގުވެރިންނަށް ނޫން ކަމުގެ ތުހުމަތު ކުރެ އެވެ.\nއެކަމަކު ކުރީގެ ހައުސިން މިނިސްޓަރު ޑރ. މުހައްމަދު މުއިއްޒު ވިދާޅުވެފައި ވަނީ ފްލެޓްތައް ދޫކޮށްފައި ވާނީ، ހުށަހެޅި މައުލޫމާތުތަކަށް ބަލައި އިންސާފުވެރިކަމާ އެކުގައި ކަމަށެވެ. ދެ މަޝްރޫއުން ފްލެޓް ދީފައިވާ މީހުންގެ އަތުން ފްލެޓް އަތުލުން ވާނީ ވަރަށް ބޮޑު ބޭއިންސާފެއްގެ ގޮތުގައި އޭނާ ވަނީ ސިފަކުރައްވައިފަ އެވެ.\nއިތުރު ލިޔުންތައް ހުޅުމާލެ ބޯހިޔާވަހިކަން ހައުސިން މިނިސްޓްރީ ކުރީގެ މިނިސްޓަރު ޑރ. މުހައްމަދު މުއިއްޒު ހިޔާ މަޝްރޫއު


Ibbe maraali massalaigai meehaku hoadhan iulaan koffi | Mihaaru\nއިއްބެ މަރައިލި މައްސަލާގައި ހޯދަން އިއުލާން ކޮށްފައިވާ ހަމްދޫން.---ފޮޓޯ: ޕޮލިސް\n03 ސެޕްޓެމްބަރ 2018 - 16:49 44 comments\nގދ. ފަރެސްމާތޮޑާ އަށް އުފަން އިއްބެ އަށް ވަޅިން ހަމަލާދީ މަރާލި މައްސަލާގައި ހޯދަން އިއުލާންކުރީ ލ. ފޮނަދޫ ހިޔާ، ހަމްދޫން ހަމްޒަތެވެ. އޭނާއާ ބެހޭ އެއްވެސް މައުލޫމާތެއް ލިބިފައިވާ ނަމަ އެކަން އެންގުމަށް ފުލުހުން އެދެ އެވެ. އިއްބެ މަރައިލި މައްސަލާގައި މިހާތަނަށް އެއްވެސް މީހަކު ހައްޔަރެއް ނުކުރެ އެވެ.\nއިއްބެ މަރައިލީ މިދިޔަ ހަފުތާއިން ފެށިގެން މާލޭގައި ގްރޫޕްތަކުން ސިލްސިލާ މާރާމާރީތަކެއް ހިނގަމުން ދަނިކޮށެވެ. މާރާމާރީތައް ހިންގާ މީހުންނާ މެދު ހަރުކަށި ފިޔަވަޅު އަޅާނެ ކަމުގެ އިންޒާރު ފުލުހުން އޮތީ ދީފަ އެވެ.\nއިތުރު ލިޔުންތައް ކުށްކުރުން ޕޮލިސް ގޭންގް ހަމަނުޖެހުން މީހުން މެރުން މާލެ\nވަޅިން ހަމަލާދީ 14 އަހަރުގެ ކުއްޖަކު މަރާލައިފި\nހުޅުމާލޭގައި މީހަކު މަރާލައިފި، މާލޭގައި ވެސް މާރާމާރީ


4 Vana Quarter Gai STO Ah Saaf Faidhaa Ge Gothugai 91 Milliion Rufiya - Vaguthu\nމިދިޔަ އަހަރުގެ ފަހު ކުއާޓަރުގައި \_ސްޓޭޓް ޓްރޭޑިން އޮގަނައިޒޭޝަން (އެސްޓީއޯ) އަށް ސާފު ފައިދާގެ ގޮތުގައި 91 މިލިއަން ރުފިޔާ ލިބިއްޖެ އެވެ.\nއެސްޓީއޯގެ 2020 ވަނަ އަހަރުގެ ހަތަރު ވަނަ ކުއާޓަރގެ ހިސާބުތައް މިއަދު ވަނީ އާއްމުކޮށްފައެވެ.\nއެގޮތުން އެ ހިސާބުތައް ދައްކާގޮތުން، އެސްޓީއޯގެ ހަތަރި ވަނަ ކުއާޓަރގެ ޖުމްލަ އާމްދަނީގެ ގޮތުގައި ވަނީ 9.1 ބިލިއަން ރުފިޔާ ލިބިފައެވެ. އަދި ޖުމްލަ ފައިދާގެ ގޮތުގައި 378 މިލިއަން ރުފިޔާ ލިބިފައި ވެއެވެ. އެސްޓީއޯއިން ބުނީ، މިއީ އޭގެ ކުރީ އަހަރުގެ ހަތަރުވަނަ ކުއާޓަރއާއި އަޅާބަލާއިރު 15 އިންސައްތައިގެ ކުރިއެރުމެއް ކަމަށެވެ.\nއަދި ކުންފުނީގެ ހިންގުމުގެ ހަރަދު، 2020 ވަނަ އަހަރު ގެ ހަތަރު ވަނަ ކުއާޓަރގައި ވަނީ އޭގެ ކުރީ އަހަރުގެ ހަތަރުވަނަ ކުއާޓަރއާއި އަޅާބަލާއިރު ގާތްގަނޑަކަށް ހަތަރު އިންސައްތަ އިތުރުވެފައެވެ. މީގެ މައިގަނޑު ސަބަބަކީ، ކޮވިޑް-19 އަށް ރިޢާޔަތްކޮށްކޮށް ކަސްޓަމަރުންނަށް ދީފައިވާ ކްރެޑިޓް މުއްދަތު އިތުރުކުރުމާއި ޕްރޮވިޝަން ހިސާބު ކުރުމަށް ބޭނުންކުރާ މިންގަނޑުތަކަށް ގެނެވުނު ބަދަލާއިއެކު ޕްރޮވިޝަންސް އިތުރުވުމެވެ.\nއެސްޓީއޯގެ 2020 ވަނަ އަހަރުގެ ހަތަރު ވަނަ ކުއާޓަރގެ ސާފު ފައިދާއަކީ 91 މިލިއަން ރުފިޔާއެވެ. މިއީ 2019 ވަނަ އަހަރުގެ ހަތަރުވަނަ\nކުއާޓަރއާއި އަޅާބަލާއިރު 10 އިންސައްތައިގެ ކުރިއެރުމެއްް ކަަމަށް އެސްޓީއޯއީން ބުންޏެވެ.\nއެ ކުންފުނީން ބުނީ، އެ ކުންފުނިންއަބަދުވެސް އެންމެ އިސްކަމެއް ދެނީ ރައްޔިތުންނަށް ބޭނުންވާ އަސާސީ ހިދުމަތްތައް، މެދުކެނޑުމެއްނެތި ހެޔޮ އަގެއްގައި ފޯރުކޮށްދިނުމަށެވެ. އެގޮތުން ކޮވިޑް-19 ގެ ހާލަތުގައިވެސް އެންމެ އިސްކަމެއް ދީފައިވަނީ ބޭހާއި ކާޑާއި، ރައްޔިތުންނަށް ބޭނުންވާ އެހެނިހެން ހިދުމަތްތައް ހުއްޓުމެއްނެތި ފޯރުކޮށްދިނުމަށް ކަމަށެވެ. އޭގެ ނަތީޖާއެއްގެ ގޮތުން، އެސްޓީއޯއިން ވަނީ ކޮވިޑް-19 ގެ ސަބަބުން ސިއްހީ ދާއިރާއަށް ބޭނުންވި މެޑިކަލް ކޮންސިއުމަބަލްސްއާއި އިކުއިޕްމަންޓްގެ އިތުރުން ސަރުކާރުން ޓަރޝަރީ ފެންވަރަށް ގެންނަ، 4-ހޮސްޕިޓަލް ޕްރޮޖެކްޓަށް ބޭނުންވާ އިކުއިޕްމަންޓް ވެސް ފޯރުކޮށްދީފައިވާނެ ކަަމަށް އެސްޓީއޯއިން ބުންޏެވެ.\nއަދި ކުންފުނިން އަބަދުވެސް މަސައްކަތް ކުރަމުންދަނީ މި ދާއިރާތަކަށް އިންވެސްޓްކުރުމަށާއި ހިއްސާ ދާރުންނަށް ދެމެހެއްޓެނިވި ފައިދާއެއް ނެރެދިނުމަށް ކަމަށް އެސްޓީއޯއިން ބުންޏެވެ.\nނިމިދިޔަ އަހަރު ކުންފުނީގެ ޖުމްލަ އާމްދަނީއަކީ 2.7 ބިލިއަން ރުފިޔާއެވެ. ކުންފުނީގެ ހިންގުމުގެ ހަރަދު ކުޑަކުރެވިފައި ވުމާއެކު ކުންފުނީގެ\nޓެކްސްއަށް ކެނޑުމުގެ ކުރިން ސާފު ފައިދާ ގެ ގޮތުގައި 500 މިލިއަން ރުފިޔާ ވަނީ ލިބިފައެވެ. އަދި ޓެކްސްއަށް ކެނޑުމަށްފަހު ސާފު ފައިދާ ގެގޮތުގައި 410 މިލިއަން ރުފިޔާ ވަނީ ލިބިފައެވެ. މިއީ އޭގެ ކުރީ އަހަރާއި އަޅާބަލާއިރު 35 އިންސައްތައިގެ ކުރިއެރުމެކެވެ.\nޖެނުއަރީ 30, 2021 21:12\nތިޔަށްވު ރެ އަދި މާ ފައިދާ ބޮޑުވާނެ މުއައްޒަފުންގެ މުސާ ރަ 50 ލާ ރިއަށް ކުޑަކޮށްބަލަ.


Miaharu 74 kujjakah qaanoonee vakeel ehgge eheetherikan dheefaivey.\nބަންޑާރަނައިބު، އިބުރާހިމް ރިއްފަތު\nމިއަހަރު 74 ކުއްޖަކަށް ޤާނޫނީ ވަކީލެއްގެ އެހީތެރިކަން ދީފައިވޭ\nކުޑަކުއްޖަކަށް އަނިޔާކުރި މައްސަލައެއް ފުލުހުން ބަލަން ފަށައިފި\nމާލިއްޔަތުގެ ޤާނޫނާއި، ޖިނާއީ އިޖުރާއަތުގެ ޤާނޫނަށް އިސްލާހު ގެންނަނީ\nކުޑަކުދިންނަށް ކުރާ އަނިޔާގެ މައްސަލަ ބަލާ ކޮމިޝަން އުވާލައިފި\nދައުލަތުން ޤާނޫނީ ވަކީލެއްގެ އެހީތެރިކަން ފޯރުކޮށްދިނުމަށްޓަކައި، މިއަހަރުގެ މިހާތަނަށް އެންމެ ގިނަ އަދަދަކަށް ވަކީލުން ހަމަޖައްސަދީފައިވަނީ ކުޑަކުދިންގެ މައްސަލަތަކުގައިކަމަށް އެޓާނީ ޖެނެރަލް އޮފީހުން ވިދާޅުވެއްޖެއެވެ.\nދައުލަތުން ޤާނޫނީ ވަކީލެއްގެ އެހީތެރިކަން ފޯރުކޮށްދީފައިވާ މީހުންގެ ތަފާސް ހިސާބުތަކަށް ބަލާއިރު، 74 ކުޑަކުދިންގެ އިތުރުން، 18-30 އަހަރާއި ދެމެދުގެ 28 މީހަކަށާއި، 31-50 އަހަރުގެ 31 މީހަކަށާއި، 51 އަހަރުން މަތީގެ7މީހަކަށް ވަނީ ދައުލަތުން ވަކީލުން ހަމަޖައްސާފައެވެ.\nދައުލަތުން ޤާނޫނީ ވަކީލެއްގެ އެހީތެރިކަން ފޯރުކޮށްދިން ފަރާތްތަކާ ގުޅޭ ތަފާސްހިސާބު pic.twitter.com/TPNbQyo0AM\n— AG Office Maldives (@AGOmv) September 2, 2021\nވޭތުވެދިޔަ 8 މަސް ދުވަހުގެ ތެރޭގައި، ދައުލަތުން 140 މައްސަލައެއްގައި ޝާމިލުވާ މީހުންނަށް ވަނީ ދައުލަތުގެ ވަކީލުން ހަމަޖައްސާފައެވެ. މީގެ ތެރެއިން ދައުލަތުން އެންމެ ގިނަ އަދަދަކަށް އެހީތެރިކަން ފޯރުކޮސް ދީފައިވަނީ ކުޑަކުދިންނަށެވެ. އެގޮތުން ޖިނާއީ އެކި ކުށްތަކުގައި، 74 ކުއްޖަކަށް ވަނީ ދައުލަތުން އެހީތެރިކަން ފޯރުކޮށްދީފައެވެ. ޤާނޫނު ބުނާގޮތުން ކުށެއްގެ ތުހުމަތުގައި ހިފެހެއްޓޭ ނުވަތަ ހައްޔަރު ކުރެވޭ، ކުއްޖަކަށް ޤާނޫނީ ވަކީލަކު ހަމަޖެއްސުން ނެތްނަމަ، އެފަދަ ކުދިންނަށް ދައުލަތުގެ ފަރާތުން ޤާނޫނީ ވަކީލެއް ހަމަޖައްސައިދޭންޖެހެއެވެ.\nކުޑަކުދިންނަށް ދައުލަތުން ޤާނޫނީ އެހީތެރިކަން ފޯރުކޮށްދީފައިވަނީ 8 ބާވަތެއްގެ ކުށްތަކުގައި ޝާމިލުވާ ކުޑަކުދިންނަށެވެ. އޭގެ ތެރޭގައި މީހުން މެރުމާއި، މާރާމާރީއާއި، މަސްތުވާތެއްޗާއި، ކުޑަކުދިންނަށް ޖިންސީ ގޯނާކުރުން ފަދަ މައްސަލަތަކުގައި ޝާމިލުވާ ކުދިންވެސް ހިމެނެއެވެ.\nޖިނާއީ ބޮޑެތި މައްސަލަތަކުގައި، ތުހުމަތުކުރެވޭ މީހަކީ ޤާނޫނީ ވަކީލެއްގެ އެހީތެރިކަން ހޯދޭ ފަދަ މާލީ ތަނަވަސްކަމެއް ނެތްމީހަކު ނަމަ، އޭނާއަށް ދައުލަތުން ޤާނޫނީ ވަކީލަކު އައްޔަންކޮށް ދިނުމަކީ ދައުލަތުގެ ޒިންމާއެކެވެ. ޤާނޫނީ އެހީއަށް އެދުނުނު މީހުންގެ ޝަރުތު ފުރިހަމަ ނުވުމުގެ ސަބަބުން 16 މީހަކަށް ލީގަލް އެއިޑް ދީފައިނުވެއެވެ.\nކުޑަކުދިންގެ މައްސަލަތައް, އޭޖީ


Ukraine Ge Jersey Gai Crimea Himenumun Russia Rulhigadha Vejje - Vaguthu\nޔޫކްރެެެއިންގެ ޖާރޒީގައި ކްރައިމިއާ ހިމެނުމުން ރަޝިޔާއިން ރުޅިގަދަވެއްޖެ\n50 ސިކުންތު ކުރިން ( ޖޫން 7, 2021 )\nޔޫކްރެއިންގެ ޖާރޒީގައި އެގައުމުގެ މެޕް ކުރަހާފައިވާ އިރު ކްރައިމިއާ ހިމަނާފައި\nޔޫރޯ ފުޓުބޯޅަ މުބާރާތުގައި ވާާާދަކުރާ ޔޫކްރެއިންގެ ގައުމީ ޓީމުން ބޭނުންކުރަން ފަރުމާކޮށްފައިވާ ޖާރޒީގައި ދާހިލީ ބޮޑު މައްސަލައެއް ކުރިމަތިވެފައިވާ ކްރައިމިއާ ފެންނަން ހުރުމުން ރަޝިޔާއިން ރުޅިގަދަވެއްޖެ އެވެ.\nޔޫރަޕުގެ ފުުޓުބޯޅައިގެ މައި އިދާރާ ޔުއެފާއިން ވަނީ މި ޖާރޒީ އެޕްރޫވްކޮށްފައެވެ. ރީންދޫ އަދި ނޫކުލައިގެ މި ޖާރޒީގެ މޭމަތީގައިވާ ޔޫކްރެއިން ފުޓުބޯޅަ މައި އިދާރާގެ ލޯގޯ ކައިރީގައި މަޑު ރީނދޫ ތިކިތަކަކުން ވަނީ ޔޫކްރެއިންގެ މެޕް ރަމްޒުވާގޮތަށް ކުރަހާފައެވެ.\nމައްސަލަ ހޫނުވީ މި މެޕްގައި ކްރައިމިއާ ހިމަނާފައިވުމުންނެވެ. ކްރައިމިއާ ސަރަހައްދަކީ ޔޫކްރެއިން އަށް ނިސްބަަތްވާ ސަރަހައްދެކެވެ. ގުދުރަތީ މުއްސަނދިކަން ލިބިފައިވާ މި ސަރަހައްދު ހޯދުމަށް 2014 ވަނަ އަހަރު ރަޝިޔާ ސިފައިންނާއި ޔޫކްރެއިން ސިފައިންނާއި ކުރިމަތިލުންތަކެއް ދިޔައެވެ.\nރަޝިޔާއިން ވަނީ އެ އަހަރު އެ ސަރަހައްދުގެ ކޮންޓްރޯލް ނަގާ އެ ސަރަހައްދު ފޭރިގެންފައެވެ. އެއީ ރަޝިޔާގެ ބައެއްގެ ގޮތުގައި އެ ގައުމުން ވަނީ އަމިއްލައަށް ކަނޑައަޅާފައެވެ. ނަމަވެސް ބައިނަލްއަޤްވާމީ މުޖުތަމައު އިން އެކަން އަދިވެސް ބަލައެއްނުގަނެ އެވެ. ޔޫކްރެއިން އިން ދެކޭގޮތުގައި ކްރައިމިއާ އެއީ އަދިވެސް އެ ގައުމުގެ ބައެކެވެ.\nމިކަން ފެންމަތިވި ނަމަވެސް ޔޫކްރެއިންގެ ފުޓުބޯޅައިގެ މައި އިދާރާގެ ރައީސް އަންދްރޭ ޕަވެލްކޯ މިއީ މާބޮޑު ކަމެއްގެ ގޮތުގައި ނުދެކެއެވެ. އޭނާ ދެކޭގޮތުގައި މިއީ ޔޫކްރެއިން އެއްބައިވެގެންް ގައުމު ތަމްސީލުކުރަން ތައްޔާރުވާ ޓީމެއްް ކަމަށާއި ސިޔާސީ ވިސްނުންތަކަށް ވަގުތު ނެތް ކަމަށެވެ.\nކްރައިމިއާ އެއީ ރަޝިޔާގެ ބައެއް ގޮތުގައި ބަލައިގަންނަނީ ނިސްބަތުން މަދު ގައުމުތަކެކެވެ. އެކުވެރި ދައުލަތް (ޔޫއެން) ގެ އިތުރުން މެޖޯރިޓީ ގިނަ ގައުމުތަކުން ގަަބޫލުކުރަނީ އެއީ ޔޫކްރެއިންގެ ބައެއްގެ ގޮތުގައެވެ.\nމިފަހަރުގެ ޔޫރޯގައި ޔޫކްރެއިން ހިމެނެނީ ގްރޫޕް ސީގައެވެ. މި ގްރޫޕުގައި ހިމެނޭ ގައުމުތަކަކީ ނެދަލޭންޑްސް އާއި ޔޫކްރެއިންގެ އިތުރުން އޮސްޓްރިއާ އާއި ނޯތް މެސެޑޯނިއާ އެވެ. މުބާރާތުގައި ޔޫކްރެއިން ކުޅޭ ފުރަތަމަ މެޗުގައި މިމަހުގެ 13 ވަނަ ދުވަހު ބައްދަލުކުރާނީ ނެދަލޭންޑްސް އާއެވެ.\nބުސްކެޓްސް ފައްސިވެ މުޅި ސްޕެއިން ޓީމު ކަރަންޓީނަށް


Sarukaaruge nimmun badhaluve, Guest House thah anekkaa ves bodu gellumakaa dhimaa ah! | Mihaaru\nސަރުކާރުގެ ނިންމުން ބަދަލުވެ، ގެސްޓް ހައުސްތައް އަނެއްކާވެސް ބޮޑު ގެއްލުމަކާ ދިމާއަށް!\nއދ. ދިގުރަށުގެ ގެސްޓް ހައުސްއެއް: ގެސްޓްހައުސްތައް އަލުން ހުޅުވާނެ ތާރީޚެއް އެނގޭނީ އަންނަ މަހުގެ 15 ގެ ފަހުން.\n27 ޖުލައި 2020 - 10:36\nކޮވިޑް-19 ފެތުރުން ކޮންޓްރޯލް ކުރުމުގެ ފިޔަވަޅެއްގެ ގޮތުން ގެސްޓް ހައުސްތައް ބަންދުކުރި ކުރުން ނިމުމަކަށް ގެނެސް އެ ތަންތަން އަލުން އޮޕަރޭޝަނަށް ނެރުން އަނެއްކާވެސް ކުއްލި ގޮތަކަށް އެއް މަހަށް ފަސް ކުރުމުން ގެސްޓް ހައުސް އެސޯސިއޭޝަން އޮފް މޯލްޑިވްސް (ޖީއޭއެމް) އާއި ބައެއް ގެސްޓް ހައުސްތަކުން ކަންބޮޑުވުން ފާޅުކުރަން ފަށައިފި އެވެ.\nމިދިޔަ ހޮނިހިރު ދުވަހުގެ ރޭ ބޭއްވި ރަސްމިއްޔާތެއްގައި ހެލްތު މިނިސްޓަރު އަބްދުﷲ އަމީން އިއުލާން ކުރެއްވި ގޮތުން ނަމަ ގެސްޓް ހައުސްތައް އަލުން ހުޅުވޭނެ ކަމަށް ލަފާކުރެވެނީ އަންނަ ސެޕްޓެމްބަރު މަހުގަ އެވެ. ސީދާ ތާރީޚެއް ކަނޑައެޅޭނީ މިނިސްޓަރު ވިދާޅުވި ގޮތުގައި ކޮވިޑް-19 ގެ ހާލަތު އޮގަސްޓް 15 ގައި މުރާޖައާ ކުރުމަށް ފަހު އެވެ.\nއެކަމަކު، ސަރުކާރުން ކުރިން ކަނޑައަޅާފައިވާ ގޮތުން ނަމަ ގެސްޓް ހައުސްތައް އަލުން ހުޅުވާނީ އޮގަސްޓް 1 ގަ އެވެ.\nAugust mahu guest house thah nuhulhuvaane\nސަރުކާރުގެ ވިސްނުން ކުއްލި ގޮތަކަށް ބަދަލުވުމާ ގުޅިގެން، ގެސްޓް ހައުސް އެސޯސިއޭޝަނުން ނެރުނު ނޫސްބަޔާނެއްގައި ބުނީ، އޮގަސްޓް 1 ގައި ގެސްޓް ހައުސްތައް އަލުން ހުޅުވާނެ ކަމަށް ޓޫރިޒަމް މިނިސްޓްރީން ނެރެފައިވާ އެސްއޯޕީގައި އޮތުމުން އެ ހަފުތާ އަށް ވެސް އައީ ޓޫރިސްޓު ބުކިންތައް ނަގަމުން ކަމަށެވެ.\nއެކަމަކު، ސަރުކާރުގެ ނިންމުން ކުއްލި ގޮތަކަށް ބަދަލުކުރުމުން، ގެސްޓް ހައުސް ހިންގާ މީހުންނަށް ބޮޑު ތަކުލީފަކާ ކުރިމަތިލާން ޖެހިފައިވާ ކަމަށް ގެސްޓް ހައުސްތަކާ ބެހޭ ޖަމިއްޔާ އިން ބުންޏެވެ. އެ ޖަމިއްޔާ އިން ސިފަކުރި ގޮތުގައި މިއީ އެ ސިނާއަތުގެ "ރިހޭފައި މައްޗަށް ފޮއި ވެއްޓުން" ކަހަލަ ކަމެކެވެ.\nބ. އަތޮޅުގައި ގެސްޓް ހައުސް ހިންގާ މީހަކު ބުނީ، ޕޮލެންޑް ފަދަ ގައުމުތަކުން ބުކިންތައް ހައްދަމުން ދިޔަ ކަމަށާއި ގެސްޓް ހައުސްތަކުން އޮގަސްޓް މަހަށް ވަރަށް ބޮޑަށް ތައްޔާރުވަމުން އައި ކަމަށެވެ.\nއެކަމަކު، މިހާރު ހާލަތު ބަދަލުވުމުން، ގެއްލުންތަކާ ކުރިމަތިލާން ޖެހިފައިވާ ކަމަށް އޭނާ ބުންޏެވެ. އެހެންވެ، ސަރުކާރުގެ މިފަދަ ނިންމުންތައް ވެސް ވަގުތު އޮއްވައި ގެސްޓް ހައުސްތަކަށް އެންގުން މުހިއްމު ކަމަށް ބުންޏެވެ.\nވ. ކެޔޮދޫގައި ގެސްޓް ހައުސް ހިންގާ މީހަކު ބުނީ، ބުކިންތައް މިހާރު ވެސް ލިބެމުންދާ ކަމަށެވެ.\nގެސްޓް ހައުސް އެސޯސިއޭޝަނުން ބުނީ، ރިސޯޓުތަކާއި ސަފާރީތަކާއި ސްޕާ އާއި ރެސްޓޯރެންޓް އަދި ޖިމް ފަދަ މީހުން ގައިގޯޅިކޮށް އުޅޭ ތަންތަން ހުޅުވަން ހުއްދަ ދީފައި، ގެސްޓް ހައުސްތައް އަލުން ހުޅުވާނެ ތާރީޚެއް ނޭނގި ތިބެން ޖެހުމަކީ މި ދާއިރާގެ ވިޔަފާރިތައް އެއްކޮށް ހަލާކުވެ، ނެތި ދިއުމުގެ ބިރު އޮތް ކަމެއް ކަމަށެވެ.\n"އެކަމަކު، ކުއްލިއަކަށް މި ޖެހުނީ ބުކިންތައް ކެންސަލް ކުރަން. އަޅުގަނޑުމެންގެ ގެސްޓް ހައުސް އަށް ވެސް ހަތް ވަރަކަށް ބުކިން ލިބުނު. މި ހާލަތުގައި އެއީ ވެސް ވަރަށް ބޮޑު އެއްޗެއް،" އޭނާ ބުންޏެވެ.\nކެޔޮދޫ ގެސްޓް ހައުސްއަކުން ވާހަކަ ދެއްކި މީހާ ބުނިގޮތުގައި، އެ ތަންތަން ހިންގާ މީހުން ތިވީ ވާނުވާގަ އެވެ. އޭގެ ނަތީޖާ އަކީ މާކެޓް ކުރުމުގައި އުނދަގޫތައް ކުރިމަތިވުމެވެ.\nގެސްޓް ހައުސްތައް އަލުން ހުޅުވުން ލަސް ކުރިޔަސް މި މަހުގެ 15 ގައި ރާއްޖޭގެ ބޯޑަރު އަލުން ހުޅުވައިލުމާ އެކު، ޓޫރިސްޓުން އަންނަން ވަނީ ފަށައިފަ އެވެ. އެގޮތުން ރިސޯޓުތަކާިއ ސަފާރީތަކަށް ގެސްޓުން މިހާރު އާދެ އެވެ. ނަމަވެސް ފުރަތަމަ އައި ޓޫރިސްޓުންގެ އަދަދު ހާހަކަށް ވެސް ނާރަ އެވެ.\nޚާއްސަކޮށް، ލޯކަލް ޓޫރިޒަމަކީ ރާއްޖޭގައި ވަރަށް ބޮޑަށް ފުޅާވަމުން އަންނަ ވިޔަފާރިއެއްކަން އެ ޖަމިއްޔާ އިން ފާހަގަކުރި އެވެ.\nރާއްޖޭގައި 530 ގެސްޓް ހައުސް އަކުން އަންނަނީ ހިދުމަތް ދެމުންނެވެ.\nޓޫރިސްޓުން ގެސްޓް ހައުސް ޓޫރިޒަމް ލޯކަލް ޓޫރިޒަމް އަބްދުﷲ އަމީން، ހެލްތު މިނިސްޓަރު\n23 ކޮމެންޓް, 48 ރިއެކްޝަންސް\nބޮޑުކެކުރި ކުޑަ ކެކުރީގެ ވާހަކަ ރާއްޖޭގެ ކުރީގެ ރައީސަކު ވިދާޅުވެދެއްވި އަޑު އެހީމެވެ. ރިސޯރޓްތަކަށް މޮޅު ގޮތެވެ . ކުދި ވިޔަފާރިތަކަށް ދެރަގޮތެވެ،\nތިޔަ މާޔޫސް ކަމުގެ ފަހަތުގައި ފޮރުވިފައިވަނީ އުފަލާއި ހިތްހަމަޖެހުމެއް. ފުރިހަމަ ސިއްޙަތަކީ ހާސް ނިޢުމަތް. މާލޭގައި މިއޮތްގޮތަށް ރަށްރަށުގައި ކޮވިޑް ފެތުރިއްޖެނަމަ ގައުމު ބޮއްސުންލާނެ. އެޑްމިޓް ކުރަންޖެހޭ މީހުން ގިނަވާނެ. ހޮސްޕިޓަލް ބެޑް ފުރޭނެ. ވެންތިލޭޓަރު ބޭނުންވާ މިންވަރު އިތުރުވާނެ. ސިއްހީ ޚިދުމަތްތެރިންނަށް ނުކަތާވަރު ވާނެ. މަރުވާ ރޭޓް އިތުރުވާނެ. މިހެން ދިމާވެއްޖެނަމަ އަނެއްކާވެސް ގޯސްކުރާނީ ސަރުކާރު. މާތްﷲ ހެޔޮގޮތް މިންވަރު ކުރައްވާށި.\nއެއީ މަސްރަހު ފެންނަގޮތުން ރައްޔިތުންގެ ސަލާމަތާ ރައްކައުތެރިކަމަށް ސަރުކާރުން އަޅަން ޖެހޭ ފިޔަވަޅެއް އަދިވެސް މަލިބަޑުކަމުން ސަލާމަތް ވުމަށް މައިތިރިވެ ތިބުން ނޫން ގޮތެއް ނެތް ސަރުކާރަށް މީގަ ކުރެވޭނެ ކަމަކީ ބަލިމަޑުކަން ނިމުމަކަށް އަންނަދެން ސަލާމަތް ކޮށްދިނުން\nރިސޯޓަށް މީހަކު ނާދޭ ދެން ގެސްޓްހައުސް ހުޅުވީމަ ރިސޯޓް އޯނަރުން ފަގީރު ވެދާނެ އެވެ. ނިކަން ކޮވިޑަށް ވިސްނާށެ އަހަ ރައްޔިތުން.\nއަ މީނު އިސްތިއުފާ. ޢޮޅޮން ބޮޅުން ސަރުކާރު.\nހުޅުމާލޭ ގެސްޓްހައުސް ތަކުން ހިދުމަތް އެބަދޭ މިހާރު ބޭރުމީހުންނަށް ވެސް.\nގެސްޓް ހައުސް ކިހިލީގަ ޖަހައިގެން މުލިޔާގޭ ދޮރުމައްޗެއް ދޭ.\nމީހުންގެ ވިސްނުމާ ސާރުކާރުގެ މުއައްސާތަކުގެ ހުދުމުތާރުކަން ކެޑިގެން ނޫނީރާއްޖެ ހަޔަކައްނޭޅޭނެ! ގެސްހައުތައް ނުހުޅުވަނީ ބުދިން ވިސްނައިފިނަމަ އެއްވެސް އުސޫލަކުން ނޫން! މާލެޔާ ހުޅުމާލެޔާ ވިލިގިލީގަ ހުރި ހޮޓާތައް ހުވިފަ ގެސްޓުހައުސްތައް ނުހުވެނީ ގެސްޓުހައުސް ތަކަކީ މާލެސަރަހައްދުގަ ހޮޓާތައް ގޮތައް މަހުޖަނުންގެ ތަނަކައް ނުވާތި! އަދި އެނޫނަސް ބޭރުގައުތަކައްވުރެ ރާއްޖޭގަ ކުރޯމިން ވަރުއިތުއިރު މީހޫން ކަންބޯން ކުރާމަސައްކަތް ހުއްޓުވަން ޖެހޭ ސަބެއްނެއް\nގައުމު ބަނގުރޫޓް ވިޔަސް މަގޫ ކާންޖެހުނަސް އިންސާނާގެ ފުރާނައަށް ވުރެ މުހިއްމުކަމެއް ނޯންނާނެ. ފެތުރޭ ބަލިމަޑުކަމަކުން ފުރާނައަށް ނުރައްކަލެއް އޮތްނަމަ އެކަން އިސްކޮށް އަޅަން ޖެހޭ ފިޔަވަޅެއް އެޅުމަކީ އެންމެ ރަނގަޅު ގޮތް. ފުރާނަ ހުރިއްޔާ މަސައްކަތްވެސް ކުރެވޭނީ. ފުރާނަ ނެތި އެއްވެސް ކަމެއް ނުވާނެ.\nމަގޫފަތެއްވެސް ގަންނަން ލިބޭނީ ލާރިއެއް އޮވެގެންނުން


Alifaan Roavi Sarahaddhah Vadaigen Raees Dhekkevee Siyaasee Vaahaka - Vaguthu\nރައީސް އިބްރާހިމް މުހައްމަދު ސޯލިހާއި ޑިފެންސް މިނިސްޓަރު މާރިޔާ. --- ވަގުތު އިމޭޖަސް: އަހުމަދު އަލީ\nމިރޭ ހިނގި ނުރައްކާތެރި އަލިފާނުގެ ހާދިސާ ހިނގި ސަރަހަދަށް ވަޑައިގެން ނޫސްވެރިންނާއި ވާހަކަދައްކަވަމުން، މިއަދު ހަވީރު ހިނގި އިދިކޮޅު ސިޔާސީ ހަރަކާތަށް ރައީސް އިބްރާޙިމް މުހައްމަދު ސާލިހް ފާޑު ވިދާޅުވެއްޖެއެވެ.\nމިރޭ ނޫސްވެރިންނާއި ބައްދަލު ކުރައްވާ ދެއްކެވި ވާހަކަފުޅުގައި ރައީސް ވަނީ ކޮވިޑް-19 ގެ ނުރައްކާ އޮތް ނަމަވެސް، ސަލާމަތީ ކަންކަމަށް ނުބަލާ، ހެލްތް ޕްރޮޓެކްޝަން އެޖެންސީގެ އުސޫލުތަކާއި ޚިލާފަށް ބަޔަކު އުޅެމުންދާކަމަށް ވިދާޅުވެފައެވެ.\nރައީސް ވިދާޅުވީ ޚިޔާލު ފާޅުކުރުމާއި އެއްވެ އުޅުމަށް މި ސަރުކާރުން ހުރަސް ނާޅާނެ ކަމަށެވެ. އެހެންނަމަވެސް، އެއްވެސް ހާލެއްގައި އެޗްޕީއޭގެ އެންގުންތަކާއި ޚިލާފުވެ، އެޗްޕީއޭގެ އެންގުންތައް މުގުރާލުމުގެ ފުުރުސަތު ނުދެއްވާނެ ކަމަށް އެމަނުކުފާނު ވިދާޅުވިއެވެ.\n"ބަލި ފެތުރުމުގައި އެންމެ ބޮޑު މައްސަލަައަކަށް މިވަނީ އެންމެން އެއްތަނަކަށް އެއްވެ ގައިދުރު ނުވެ އުޅުން. އެހެންނަމަވެސް އަޅުގަނޑުމެންގެ ތެރޭގައި އެއާއި ޚިލާފަށް އަމަލުކުރާ ފަރާތްތައް އެބަ އުޅޭ. އަޅުގަނޑު މިދެންނެވީ ކޮންމެހެން މިކަމަަކާ ގުޅިގެނެއް ނޫން. އެއީ ހުރިހާ ރަައްޔިތުން ސަމާލުކަން ދޭންޖެހޭ ކަމެއް ކަމަށް އަޅުގަނޑު މިވަގުތުވެސް ދަންނަވަން. ވަރަށް ހިތާމަކުރަން މިއަދު ވެސް މާލޭގައި ބަޔަކު މުޒާހަރާ ކޮށްފި، އަޅުގަނޑުމެންގެ ތެރޭ ތިއްބެވި ވަރަށް އިސް ބޭފުޅުން މާސްކު ވެސް ނާޅުއްވާ އުޅުއްވި މަންޒަރު ފެންނިގެން ހިނގައްޖެ. އެއީ ވަރަށް ހިތާމަވެރި ކަމެއް،" އިދިކޮޅުން ބޭއްވި ސައިކަލް ބުރަށް އިޝާރާތް ކުރައްވަމުން ރައީސް ވިދާޅުވިއެވެ.\nރައީސް ވަނީ އެއީ ޤައުމަށް ހެޔޮ އެދޭ ރައްޔިތުން ދެކެ ލޯބިވާ ބަޔަކު ހިންގާނެ އަމަލެއް ނޫންކަމަށާ އެއީ ޢައިރު ޒިންމާދާރު އަމަލެއްކަމަށް ވިދާޅުވެފައެވެ.\nރައީސް މިފަދައިން ވިދާޅުވެފައި ވާއިރު މިއަދު ހަވީރު އިދިކޮޅު ފަރާތްތަކުން ބޭއްވި މުޒާހަރާގައި އެޗްޕީއޭގެ އެންގުމާއި ޚިލާފުވި މައްސަލަ ބަލާނެ ކަމަށް ފުލުހުންވެސް ވަނީ ވިދާޅުވެފައެވެ.\nދާދިފަހުން ކުރީގެ ރައީސް އަދި މަޖިލީހުގެ ރައީސް މުހައްމަދު ނަޝީދުގެ ފޮތް "ދެރަދުން" ނެރުމަށް ބޭއްވި ރަސްމިއްޔާތުގައި ވެސް ގައިދުރުކަން ނެތި، މާސްކް ނާޅާ އުޅުނު ފޮޓޯތައް ވަނީ މީސްމީޑިއާގައި ދައުރުވެފައެވެ. އެހެންނަމަވެސް އެކަމާއި މެދު ފިޔަވަޅު އަޅާނެ ވާހަަކައެއް ފުލުހުން ހާމަކޮށްފައެއް ނުވެއެވެ.\nހިޔާ ފްލެޓްތައް ކައިރީ އަލިފާނުގެ ހާދިސާއެއް ހިނގައިފި\nއޮގަސްޓް 29, 2020 02:18\nބަލަގަ އެތާގަ ރޯވެފަހުރި އަލިފާނުގެ ހޫނަށްވުރެ ސައިކަލްތަކުގެ ސައިލެންްސަރތަކުގެ ހޫނު އިބުރާހިމަށް މާބޮޑަށް ކުރިޔޭ. އަދިވެސް އެއުޅެނީ ހޫނުގަނޑު މަޑުނުވެގެން\nއޮގަސްޓް 29, 2020 23:41\nދެން ރައީސްއަށް ވަކި ތަނެއްގަ ވަކި ވާހަކައެއް ދެއްކުން މަނާ ކުރާ ޤާނޫނެއް އޮވޭތޯ؟؟ ޖަވާބުދޭނީ ކުރާ ސުވާލަށް.. އަލިފާނާ ގުޅޭ ވާހަކަވެސް ދެއްކި\nތީ މިސަރުކާރުން ރާވައިގެން ހިނގިކަމެއް.\nއޮގަސްޓް 29, 2020 12:32\nތިޔަ ރޯނުއެދުރަށް އެއްޗެއް ނުބަލާ ކަމުދާ ވާހަކައެއް ނުކިޔޭނެ\nއޮގަސްޓް 29, 2020 02:39\nރައީސް އެވިދާޅުވަނީ އެއްވެއުޅުން މަނައެއް ނޫނޭ ނަމަވެސް މިކަހަލަދަނޑި ވަޅެއްގައި ޑޮކުޓަރުން އެވިދާޅުވައި ކަންތައް ކުރުމައް.ދެން އަނެއް ކޮޅުން އަލިފާނުގެ ހާދިސާ ކަންތައް ބައްލަވާލަން ނުދިޔަނަމަވެސް ގޯސްވިސް.ވިސްނަވާލައްވައި ކޮންރައިސެއްތޯ ދުރުވީ މިހާދަންވަރުގެ ވަގުތެއް ގައި ހާދިސާހިގި ތަނައް.އަދި މިހާތަނަކައް ރާއްޖޭގެ އެއްވެސް ރައީސެއް ނޯންނާނެ ކޮސްފައް ތާރީހައް ޓަކައި މިދަންނަވާލެއްވީ.ސާ ބަސް ރައިސް.\nއޮގަސްޓް 29, 2020 09:11\nޢަޅޭ. ޢޭނަ އެތަނަށް ދިޔައީ ކޮންމެހެން އަލިފާން ރޯވީމައެއްނޫނޭ. މުޒާހަރާކުރީމަ ބިރުން ތުރުތުރު އަޅާތީ ނުނިދިގެން އެވާހަކަ ކިޔާދޭންވެގެން ދިޔައީ. ޢަލިފާން ރޯވެގެން އެކަން ބަލަން ދިޔަނަމަ އެތާހުރެ ރޮއެރޮއެ ތި ނިއްވާލީސްކަން ކަޝަވަރު. ޢެހެރީ ވާ ވެރިއެއް ދިވެހިން ހޮވާފަ.\nއޮގަސްޓް 29, 2020 09:15\nއިންޑިއާ ވީމަ ދިޔައީ، ލާރިއެއް ލިބޭތޯ....\nމަޤްޞަދު ވަރަށް ސާފު، މޯދީ އަށް ކެއަރ ކުރާކަން ދައްކަން.\nދިވެހި ރައްޔިތުންނަށް ހެޔޮއެދިގެން ދިޔަ ދިއުމެއް ނޫން.\nއޮގަސްޓް 29, 2020 11:11\nޥަރަށް ސާފު ! ތީ ހަމަ އިދިކޮޅުން ކުރި މުޒާހަރާ އާއި ގުޅުވަންވެގެން އެމް ޑީޕީން ސާލިހް ވެސް ގުޅިގެން ޙިންގެ ސުންޕާ އޮޕަރޭޟަނެއް.. ކޮންހާ ގޭމްތަކެއް ކުޅޭކަށްތަ! ޢަހަރެމެން މި ތިބަ ހަނާވަނީއެ..ކަލޭމެން ހަމަ ސިޔާސީ މޮޅެތި ގޭމްތައް ކުޅުމުގަ..ނުވަންޔާ އިސްތިއުފާ ދީފަ ގެއަށްދޭ..ހުވާ މި ބުނި..ރުޅިނާންނަ ވަރުތަ މިހާރު ދެން..މޮޔަ ހިތަށް އަރާ ސޯލިހަށް ވޯޓު ދެވުނީތީ\nއޮގަސްޓް 29, 2020 11:24\nޥަރަށް ސާފު ! ތީ ހަމަ އިދިކޮޅުން ކުރި މުޒާހަރާ އާއި ގުޅުވަންވެގެން އެމް ޑީޕީން ސާލިހް ވެސް ގުޅިގެން ޙިންގެ ސުންޕާ އޮޕަރޭޟަނެއް.. ކޮންހާ ގޭމްތަކެއް ކުޅޭކަށްތަ! ޢަހަރެމެން މި ތިބަ ހަނާވަނީއެ..ކަލޭމެން ހަމަ ސިޔާސީ މޮޅެތި ގޭމްތައް ކުޅުމުގަ..ނުވަންޔާ އިސްތިއުފާ ދީފަ ގެއަށްދޭ..ހުވާ މި ބުނި..ރުޅިނާންނަ ވަރުތަ މިހާރު ދެން..މޮޔަ ހިތަށް އަރާ ސޯލިހަށް ވޯޓު ދެވުނީތީ..\nވވވ އާދޭހާއި އެކު ޒުވާނުނަށް:\nއޮގަސްޓް 29, 2020 02:43\nފައިސާތައް ބަނޑު އަޅާލާފައި ހުޅުޖެހީދޯ ރަނގަޅު ދެންހެޔޮއެދޭ އިންޑިޔާ ގެރިތަކާއި ރާއްޖެހަވާލުކުރޭ ރައްޔިތުން މުޅިރައްތިޔިތުން ބަނޑަށް ޖެހިރާއްޖެ ފަނާވާއިރު ބަލަހައްޓައިގެން ޒުވާނުން ހެޔޮނުވާނެ މިޤައުމު ސަލާމަތް ކޮށްދީ ބަލަ މިސަރުކާރުގައި ތި ބިހުރިހާ އިސްވެރިންތައް އެކުރާވައްކަން ތައްހުއްޓުވަން ހުރިހާޒުވާނުން އެއްރޫހެއްގައި ތެދުވެދީ ބަލަ މިޤައުމުއޮޔާނުދަނީސް މިޤައުމުސަލާމަތް ކޮށްދީ ބަލަ ޒުވާނުން މިޤައުމު ދިފާއުކުރަން ކުރާކޮންމެކަމެއްގައި ރައްޔިތުންގެ އެއް ބާރުލުންލި ބޭނެ ތައްޔިތުން މިތި ބީ ޒުވާނުންކުރާކޮންމެ ކަމެއްގައިވެސް ތިޒުވާނުނަށް އެއް ބާރުލުން ދޭގޮތަށް ހެޔޮނުވާނެ މިސަރުކާރުގައި ތި ބިވަގުންތައް ހިފާހައްޔަރުކޮށްދީ ބަލަ ހެޔޮނުވާނެ ތިޒުވާނުންގެ މަންމައިންނާއި ބައްޕައިން ބޭ ބެ ކޮށްކޮ މާމަކާފަ އަނ ބި ދަރީން ނުކައިނު ބޮއެ ކާނެއްއެއްޗެއް ނުލި ބި ބަނޑަށް ޖެހޭތަން ދެކެން ތިޒުވާނުން ބޭނުންނުވާނަ މިހާރުމިއޮތް ވަގުސަރުކާރު ހުއްޓުވައި މިޤައުމުސަލާމަތްކުރޭ!\nއޮގަސްޓް 29, 2020 04:27\nބޭނުމީ ސިޔާސީގޮތުން ޕީއެޗުޑީ!\nއޮގަސްޓް 29, 2020 04:49\nއޮގަސްޓް 29, 2020 05:53\nބިރުން ކުރާނެކަމެއް ނޭގުމުން ވާނެގޮތް ތިފެންނަނީ\nއޮގަސްޓް 29, 2020 06:21\nސޯލިހުވަނީ ރަށްޔަތުންނަށް ހިޔާނާތް ތެރިވެފަ މާގިނަވާގަކަނުދަށްކާ ރަށްޔަތުންގެ ކުރިމަތީގައި ކުރިހުވަޔާ އެއްގޮތަށް ސިޔާސީނުވެ އަމަލުކުރުމަށް ގޮވާލަން އިދިކޮޅުން މުޒާހަރާކުރާނީ ކަލޭގެ ސަރުކާރުން ރަށްޔަތުންނަށް ހިޔާނާތްތެރިވާތީ ރަށްޔަތުން ދުވަހަކަށްވުރެ ދުވަހެއް ބަނޑަށް ޖެހެމުންދާތީ ސާފުވެއްޖެތޯ.\nއޮގަސްޓް 29, 2020 06:22\nއިނގިރޭސިވިލާތުގަ ތިބި ދިބޭފުޅުންގެ ބޮޑުންނާ ދަރިންކޮޅު މިގައުމައް ގެނައުމުންނޫންތޯ..!އަދި އެއްބަޔަކު ކަރަންޓީންނުކުރީމަނޫންތޯ..!؟ ޕާޓީކުރީމަނޫންތޯ...!! ގައުމު އިނދަޖެހުނީނޫންތޯ...ﷲއާއި ރަސޫލާއަށް ފުރައްސާރަކުރިމީހުން ކޮބައިތޯ..؟! ތިބޭފުޅާގެ ހިމާޔަތުގަނޫންތޯ..މީﷲގެކޯފާ.\nއޮގަސްޓް 29, 2020 07:07\nއޮގަސްޓް 29, 2020 07:17\nގާ ބިލު މީހެއްނަމަ އެކަމާ ގުޅޭގޮތުން ވާހަކަ ދައްކާނީ، ހުސް ޓްރަމްޕް.\nއޮގަސްޓް 29, 2020 08:01\nތީ މުޒާހިރާ އާއި ގުޅުވަން ހިންގި ބޮޑު ޖަރީމާއެއް ... އަޑީގަ އޮތީ އިންޑީޔާ\nއޮގަސްޓް 29, 2020 08:52\nސިޔާސީ އަލިފާންޖެހުގެން ތެޅިބާލާ މީހުން އެކަހަލަ ވާހަކަ ދައްކާނެ!\nއޮގަސްޓް 29, 2020 09:25\nކީރިތި ކުރައްވަން އޮވެފަ ކަންނޭންގެ އެއައީ ހިޔެއްނުވޭ ހަ މަހެނެއް\nއޮގަސްޓް 29, 2020 09:32\nމީނަ މިހެންބުނާއިރު ބަސްދީ ގަތުމަށް ކައިރީގައި ތިބިމީހުންތިބީ އިންޑިޔާގެ ދޭތެރޭގަތަ؟ ތިހިރީ ހޭބަލިވެފަތަ؟\nއޮގަސްޓް 29, 2020 11:26\nޥަރަށް ސާފު ! ތީ ހަމަ އިދިކޮޅުން ކުރި މުޒާހަރާ އާއި ގުޅުވަންވެގެން އެމް ޑީޕީން ސާލިހް ވެސް ގުޅިގެން ޙިންގެ ސުންޕާ އޮޕަރޭޟަނެއް.. ކޮންހާ ގޭމްތަކެއް ކުޅޭކަށްތަ! ޢަހަރެމެން މި ތިބަ ހަނާވަނީއެ..ކަލޭމެން ހަމަ ސިޔާސީ މޮޅެތި ގޭމްތައް ކުޅުމުގަ..ނުވަންޔާ އިސްތިއުފާ ދީފަ ގެއަށްދޭ..ހުވާ މި ބުނި..ރުޅިނާންނަ ވަރުތަ މިހާރު ދެން..މޮޔަ ހިތަށް އަރާ ސޯލިހަށް ވޯޓު ދެވުނީތީ...އާއއއއއހްހްހހހހހ


Radisson Blu Maldives resort hulhuvafi\nރެޑިސަން ބުލޫ މޯލްޑިވުސް--\nރެޑިސަން ބުލޫ މޯލްޑިވުސް ރިސޯޓް ހުޅުވާލައިފި\n02 އޯގަސްޓް 2020 - 17:13:21\nރެޑިސަން ބުލޫ މޯލްޑިވުސް ރިސޯޓް ފަތުރުވެރިންނަށް ހުޅުވާލައިފި އެވެ.\nމާލެއާ 105 ކިލޯމީޓަރު ދުރުގައި އޮންނަ މިރިސޯޓަށް ވެލާނާ އެއާޕޯޓުން ސީޕްލޭންއެއްގައި ދާނަމަ 30 މިނެޓުން ދެވެއެވެ.\nއދ. އަތޮޅުގެ ހުރުހެޅި ނަމަކަށް ކިޔާ ރަށެއްގައި ތަރައްގީކޮށްފައިވާ އެ ރިސޯޓުގައި ފެމެލީ ވިލާ އާއިއެކު 128 އެކްސްކުލޫސިވް ވިލާގެ އިތުރުން ޕްރިމިއަމް ވޯޓާ ވިލާއެއް ހެދާފައިވެ އެވެ. އެ ރިސޯޓް ހެދިފައިވަނީ އެންމެ ޒަމާނީ ފެންވަރުގެ ހިދުމަތްތަކާއި ރާއްޖޭގެ އެންމެ މަޝްހޫރު ރިސޯޓްތަކުގެ ތަޖުރިބާ ވެސް ކޮށްލެވޭ ގޮތަށެވެ.\nރެޑިސަން މޯލްޑިވްސް އަކީ ކުރެވިފައިވާ އަދި ރެޑިސަން ގްރޫޕްއިން ރާއްޖޭގައި ތަރައްގީކުރި ފުރަތަމަ ރިސޯޓެވެ. އެ ރިސޯޓަކީ ރެޑިސަން ހޮޓެލް ގްރޫޕާއި ޝަން ހުއާ ހޯލްޑިންސް އާއި ގުޅިގެން ތަރައްގީކުރެވިފައިވާ ރިސޯޓެކެވެ.\nރެޑިސަން ބްލޫ މޯލްޑިވްސް ރިސޯޓްގެ ފުރަތަމަ ފަތުރުވެރިންނަށް އިއްޔެ އެ ރިސޯޓުން ވަނީ މަރުހަބާ ކިޔާފައިވެ އެވެ.\nރެޑިސަން ބްލޫ މޯލްޑިވްސް ރިސޯޓް ހުޅުވާ ހިދުމަތް ދެމުންދާއިރު ރާއްޖޭން ދަނީ ކޮވިޑް-19 ގެ ސަބަބުން ހުއްޓިފައި އޮތް ފަތުރުވެރިކަމުގެ ސިނާއަތު އަނެއްކާ ނަގާ ކޮޅަށް ޖެހުމަށްޓަކައި މަސައްކަތްތަކެއް ކުރަމުންނެވެ. އެގޮތުން މިދަޔަ މަހުގެ 15 ވަނަ ދުވަހު ބޯޑަރު ހުޅުވާލުމާއިއެކު 67 އަށް ވުރެ ގިނަ ރިސޯޓުން މިހާރު ދަނީ އަލުން ހިދުމަތް ދެމުންނެވެ.


ދެވަނަ ސެމިސްޓާރގެ ކިޔެވުން ފެށިއްޖެ | Landhooinfo\nދެވަނަ ސެމިސްޓާރގެ ކިޔެވުން ފެށިއްޖެ\n2016 ވަނައަހަރުގެ ދިރާސީ އާ އަހަރުގެ ކިޔެވުން މިއަދު ފަށއިފި.\nމިއަހަރުގެ ރާއްޖޭގެ ސްކޫލްތަކުގެ ދިރާސީއަހަރު ކިޔެވުމުގެ ދެވަނަ ސެމިސްޓާރގެ ކިޔެވުން މިއަދު ފެށިއްޖެއެވެ. މިއަދު ކިޔެވުން މިފެށުނީ ފުރަތަމަ ސެމިސްޓާރގެ އިމްތިހާނަށްފަހު 31 މެއި އިން ފެށިގެން9ޖޫން އާއި ހަމައަށް ލިބުނު ކުރު ޗުއްޓީއަކަށް ފަހުގައެވެ.\nމިނިސްޓްރީ އޮފް އެޑިޔުކޭޝަނުން ނެރުއްވާފައިވާ މިއަހަރުގެ އެކަޑަމިކް ކަލަންޑަރުގައިވާ ގޮތުން މި ފެށުނު ދެވަނަ ސެމިސްޓާރގެ މިޑްޓާރމް ހޮލިޑޭ ލިބިގެންދާނީ އޯގަސްޓް މަހުގެ 12 އިން 16 އަށެވެ. އަދި ދެވަނަ ސެމިސްޓާރގެ ޓެސްޓްފެށޭނީ 30 އޮކްޓޯބަރ ގައެވެ. ޓެސްޓްނިމި ރިޕޯރޓްފޮތްތައް ދޫކޮށް ސްކޫލްތަކުގެ ބޮޑުޗުއްޓީ ފެށޭނީ ނޮވެމްބަރ މަހުގެ 25 އެވެ.\nމީގެ އިތުރުން ރާއްޖޭގައި އެންމެ ގިނަކުދިން ހަދަމުން ގެންދާ އައިޖީސީއެސްއީ ، ޖީސީއީ އޯލެވެލް އަދި އެސްއެސްސީ އިމްތިޙާން މިއަހަރު ފެށުމަށް ހަމަޖެހިފައިވަނީ އޮކްޓޯބަރ މަހުގެ6އެވެ.\nމަޢުލޫމާތު ލިބިފައިވާ މިސެމިސްޓާރގެ ތެރެއަށް ބަރަކާތްތެރި ރަަމަޟާން މަހާއި ގިނަ އަދަދެއްގެ ބަންދުދުވަސްތައް ވަދެގެންދާތީވެ މި ސެމިސްޓާރގައި ކިޔަވަން ލިބޭދުވަސްކޮޅާއި ވަގުތު ކޮޅަކީ ނިމިދިޔަ ސެމިސްޓާރ އާއި އަޅާބަލާއިރު ވަރަށް ކުޑަ ވަގުތުކޮޅެކެވެ.\nޓެގްދިރާސީ އަހަރުގެ ކިޔެވުން


BML in mi aharu dhookuri loan faisaa2Billon ah!\nބީއެމްއެލް އިން މިއަހަރު ދޫކުރި ލޯނު ފައިސާ ދެބިލިއަނަށް!\nބީއެމްއެލް ތިންވަނަ ކުއާޓަރުގެ އާމްދަނީ ދައްކުވައިދޭ އިންފޮގްރަފީއެއް.--އަވަސް އިންފޮގްރަފީ\nބޭންކް އޮފް މޯލްޑިވްސް އިން މި އަހަރު ދޫކުރި ލޯނުގެ އަދަދު ދެ ބިލިއަން ރުފިޔާއަށް ވުރެ މަތިވެއްޖެ އެވެ.\nރާއްޖޭގެ ގައުމީ ބޭންކް ބީއެމްއެލްގެ މި އަހަރުގެ ތިންވަނަ ކްއާޓަރުގެ ހިސާބުތައް ދައްކާ ގޮތުން މި އަހަރުގެ މިހާތަނަށް 2.2 ބިލިއަން ރުފިޔާ ލޯނުގެ ގޮތުގައި ދޫކޮށްފައިވެ އެވެ. މިއީ މިދިޔަ އަހަރުގެ މި މުއްދަތާ އަޅާބަލާއިރު ދެ ގުނަ އިތުރުވުމެއް ކަމަށް އެ ބޭންކުން ބުނެފައިވެ އެވެ.\nބީއެމްއެލްގެ ހިސާބުތައް ދައްކާ ގޮތުން ބޭންކުން ދޫކުރި ޖުމްލަ ލޯނުގެ އަދަދު އަށް ބިލިއަން ރުފިޔާއަށް ވަނީ އުފުލިފަ އެވެ. އެ ގޮތުން މީގެ ތެރެއިން 600 މިލިއަން ރުފިޔާ ދޫކޮށްފައިވަނީ ސަރުކާރުގެ ލޯނު ސްކީމްގެ ގޮތުގަ އެވެ.\nގައުމީ ބޭންކުން ދޫކުރި ލޯނުގެ އަދަދު އިތުރުވެގެން ދިޔައިރު، އެ ބޭންކުން ވޭތުވެދިޔަ ތިން އަހަރެއްހާ ދުވަހުގެ ތެރޭގައި ގިނަ އަދަދެއްގެ ލޯނުތަކެއް ވަނީ އަލަށް ތައާރަފުކޮށްފަ އެވެ. ބޭންކުން ދޫކޮށްފައިވާ ލޯނުތަކުގެ ތެރޭގައި ކުދި ވިޔަފާރިތަކަށް ހާއްސަ ލޯނެއް ތައާރަފު ކުރުމާއި ގެދޮރު ހަދަން ހާއްސަ ލޯނެއް ތައާރަފު ކުރުން ވެސް ހިމެނެ އެވެ.\nބީއެމްއެލް: އެންމެ ބޮޑު ފައިދާ ލިބުނު ސަރުކާރު ކުންފުނި


މަނަދޫން ފައްސިވި މީހާއާ ގުޅިގެން ނެގި ސާމްޕަލްތައް ނައްސި – Dhen.mv\nމަނަދޫން ފައްސިވި މީހާއާ ގުޅިގެން ނެގި ސާމްޕަލްތައް ނައްސި\nMay 22, 2020 - 10:21 pm\nމަނަދޫން ކޮވިޑް-19 އަށް ފައްސިވި މީހާއާ ގުޅިގެން ނެގި ސާމްޕަލްތައް ނައްސި ވެއްޖެއެވެ.\nމިރޭ ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން ކޮވިޑް-19ގެ ތަރުޖަމާނު މަބްރޫކު ޢަޒީޒް ވިދާޅުވީ މަނަދޫން ފައްސިވި މީހާއާ ގުޅުންހުރި 81 މީހެއްގެ ސާމްޕަލް ނަގައި ޓެސްޓް ކޮށްފައިފައިވަކަމަށެވެ. އޭގެ ތެރޭގައި ހިމެނެނީ އެ ރަށުން އެންމެ ފުރަތަމަ ފައްސިވި މީހާއާ އެެކި ގޮތްގޮތުން ދިމާވި މީހުންކަމަށްވެސް މަބްރޫކް ވިދާޅުވިއެވެ.\nއަދި އެކްޓިވް ސަވައިލެންސްގެ ގޮތުގައި ފާހަގަކުރެވުނު 30 ސާމްޕަލަކާއި، ރީސާމްޕަލްގެ ގޮތުގައި އަލުންނެގި 1 ސާމްޕަލާއި، ޑައިރެކްޓް ކޮންޓެކްޓުގެ ގޮތުގައި ނެގި ސާމްޕަލެއް ހިމެނޭކަމަށްވެސް އޭނާ ވިދާޅުވިއެވެ.\nމަނަދޫން އެންމެ ފުރަތަމަ ކޮވިޑް ކޭސްއެއް ފެނިފައިވަނީ މިމަހުގެ ފުރަތަމަ ދުވަހުއެވެ. އެމީހާއަށް އައިޖީއެމް ހޮސްޕިޓަލުގައި ފަރުވާދިނުމަށްފަހު ބަލިން ފަސޭހަވި ނަމަވެސް ބަލިން ރަނގަޅުވީފަހުން އިއްޔެ ވަނީ ނިޔާވެފައެވެ.\nމަނަދޫން އިތުރު9މީހަކު ކޮވިޑަށް ފައްސިވެފައިވަނީ މިމަހުގެ 15 ވަނަ ދުވަހުއެވެ.


Bidheysee vakeelunnah Raajje gai vakaalaath kuran huhdha dhenee | Mihaaru\nރާއްޖޭގައި ވަކާލާތު ކުރުމުގެ ހުއްދަ ބިދޭސީ ވަކީލުންނަށް ދެނީ\nވަކީލުންތަކެއް ސުޕްރީމް ކޯޓުގެ އަޑުއެހުމަކަށް ފަހު ވަޑައިގަންނަވަނީ: ބިދޭސީ ވަކީލުންނަށް ވަކާލާތު ކުރުމުގެ ހުއްދަ ދޭން ވަނީ ނިންމާފައި -- މިހާރު ފޮޓޯ/ހުސައިން ވަހީދު\n02 ސެޕްޓެމްބަރ 2020 - 12:39\nރާއްޖޭގެ ކޯޓުތަކުގައި ހިނގާ މައްސަލަތަކުގައި ވަކާލާތު ކުރުމުގެ ހުއްދަ ރާއްޖެއިން ބޭރުގެ ވަކީލުންނަށް ފުރަތަމަ ފަހަރަށް ދޭން ނިންމައި، އެކަމާ ބެހޭ ގަވާއިދެއް ބާ ކައުންސިލުން އެކުލަވާލައިފި އެވެ.\nބާ ކައުންސިލުން އެކުލަވާލައި، މިއަދު އަމަލު ކުރަން ފެށި އެ ގަވާއިދު ބުނާގޮތުން ރާއްޖޭގެ ބިދޭސީ ވަކީލުންނަށް ވަކާލާތު ކުރެވޭނީ ކޯޓެއްގައި ހިނގަމުންދާ މައްސަލަތަކުގައި ވަކި ޝަރުތުތަކެއް ފުރިހަމަވާ ނަމަ އަދި ވަކި މުއްދަތެއް ވަންދެނެވެ. އަދި ބިދޭސީ ވަކީލަކަށް ވަކާލާތު ކުރުމުގެ ހުއްދަ ދިނުމަށް އެދި ބާ ކައުންސިލަށް ހުށަހެޅޭނީ އެޓާނީ ޖެނެރަލްގެ އޮފީހާއި ޕްރޮސެކިއުޓާ ޖެނެރަލްގެ އޮފީހުގެ އިތުރުން ރަޖިސްޓްރީ ކޮށްފައިވާ ލޯ ފޯމްތަކަށް ކަމަށް އެ ގަވާއިދުގައިވެ އެވެ.\nއެ ގަވާއިދުގައިވާ ގޮތުން ބިދޭސީ ވަކީލަކަށް ވަކާލާތު ކުރަން ހުއްދަ ދޭނީ އޭނާ ވާހަކަ ދައްކާ ބަހަކުން ކޯޓުގައި ވާހަކަ ދެއްކުމަށް އެ މައްސަލަ ބައްލަވާ ފަނޑިޔާރުގެ އިއުތިރާޒެއް ނެތް ނަމަ ނުވަތަ އޭނާ ދައްކާ ވާހަކަ ދިވެހި ބަހަށް ތަރުޖަމާ ކޮށްދޭނެ މީހަކު ހުރެގެންނެވެ. އަދިި ހައި ކޯޓުގައި ހިނގާ މައްސަލަތަކުގައި ވަކާލާތު ކުރުމުގެ ހުއްދަ ދިނުމުގައި ތިން އަހަރުގެ ތަޖްރިބާއާ އެކު އެ ވަކީލަކު ނިސްބަތްވާ ގައުމެއްގެ އިސްތިއުނާފީ ކޯޓުގައި ވަކާލާތު ކުރުމުގެ ހުއްދަ އޮތުމާއި ސުޕްރީމް ކޯޓުގައި ހިނގާ މައްސަލަތަކުގައި ނަމަ ފަސް އަހަރުގެ ތަޖްރިބާއާ އެކު އެ ވަކީލަކު ނިސްބަތްވާ ގައުމުގެ އެންމެ މަތީ ކޯޓުގައި ވަކާލާތު ކުރުމުގެ ހުއްދަ އޮތުމަަކީ ވެސް ބިދޭސީ ވަކީލުންނަށް ހުއްދަ ދިނުމުގެ ޝަރުތެއް ކަމަށް އެ ގަވާއިދުގައިވެ އެވެ.\nއެ ގަވާއިދުގައިވާ ގޮތުން ވަކާލާތު ކުރަން ހުއްދަ ދޭ މައްސަލަ ފިޔަވައި އެހެން މައްސަލައެއްގައި ބިދޭސީ ވަކީލުންނަށް ރާއްޖޭގައި ވަކާލާތެއް ނުކުރެވޭނެ އެވެ. އަދި ބިދޭސީ ވަކީލަކަށް ވިިޔަސް، ވަކާލާތު ކުރުމުގައި ރާއްޖޭގެ ގާނޫނުތަކާއި ގަވާއިދުތަކާއި ސުލޫކީ މިންގަނޑުތަކަށް އަމަލު ކުރަން ލާޒިމް ވާއިރު އެފަދަ ވަކީލުން އަމަލުކުރާ ގޮތް ބެލުމަކީ އޭނާއަށް ހުއްދަ ދޭން ބާ ކައުންސިލްގައި އެދުނު ފަރާތުގެ ޒިންމާއެއް ކަމަށް އެ ގަވާއިދުގައިވެ އެވެ.\nއެ ގަވާއިދުގެ ދަށުން ބިދޭސީ ވަކީލުންނަށް ހުއްދަ ދޭނީ އެއް އަހަރުގެ މުއްދަތަށެވެ. ހުއްދަ އާ ނުކުރާ ނަމަ ނުވަތަ ވަކާލާތު ކުރަން ހުއްދަ ދިން މައްސަލަ ކޯޓުން ނިމުމާ އެކު އެ ހުއްދަ ބާތިލްވާނެ ކަމަށް އެ ގަވާއިދުގައިވެ އެވެ. އަދި ސުލޫކީ މިންގަނޑާ ޚިލާފްވެގެން އެފަދަ ވަކީލަކާ މެދު ބާ ކައުންސިލުން ފިޔަވަޅު އަޅައިފި ނަމަ ވެސް ބިދޭސީ ވަކީލުންގެ ހުއްދަ ބާތިލް ކުރެވިދާނެ ކަމަށް އެ ގަވާއިދުގައިވެ އެވެ.\nވަކާލާތު ކުރުމުގެ ހުއްދަ ދިނުމަށް ޚާއްސަ ފީއެއް ވެސް އެ ގަވާއިދުގެ ދަށުން ބާ ކައުންސިލުން ނަގާނެ އެވެ. އެއީ ދަށު ކޯޓުތަކުގައި ވަކާލާތު ކުރަން ހުއްދަ ދޭ ނަމަ 2،000ރ. އަދި ހައި ކޯޓުގައި ނަމަ 5،000ރ. ގެ ފީއެއްގެ އިތުރުން ސުޕްރީމް ކޯޓުގައި ނަމަ 100،00ރ. ގެ ފީއެކެވެ.\nމީގެކުރިން ވަކީލުންގެ ގަވާއިދު އޮތްގޮތުން ރާއްޖޭގެ ކޯޓުތަކުގައިި ބިދޭސީ ވަކީލުންނަށް ވަކާލާތު ކުރުމުގެ ފުރުސަތެއް ނޯންނާތީ ބިދޭސީ ވަކީލުން ބޭނުމެއް ނުކުރެ އެވެ. އަދި ބިދޭސީ ފަނޑިޔާރުން ރާއްޖޭގެ ކޯޓުތަކަށް އައްޔަން ކުރުމުގެ ފުރުސަތު ގާނޫނު އަސާސީ އާއި ފަނޑިޔާރުންގެ ގާނޫނުން ދިނަސް، އެކަމެއް މިހާތަނަށް ނުކުރެ އެވެ.\nޖުޑީޝަރީ ވަކީލުން ކޯޓް މައްސަލަތައް ބާ ކައުންސިލް\n46 ކޮމެންޓް, 126 ރިއެކްޝަންސް\nޖުޑިޝަރީގެ ތަރައްގީ އަށް އެޅުނު ރަގަޅު ފިޔަވަޅެއް.\nއެތަށް ކުދިންނެއް މިދާއިރާއިން ދަރިވަރު ވެގެން ނުކުތީމަ މިހަރު ތިޔަ ހުއްދަ ދެނޭ ބޭރު ފަރާތްތަކަށް.\nމި ޞާލިޙް އަށް ވޯޓް ދެވުނު މޮޔަ ހީވާވަރުން މިހާރު ނުވެސް ނިދޭ ހުވަފެނުންވެސް ފެނޭ އެކަންތައް މިހާރު ދިވެހިންނަށް ބޮޑުވެގެންވާ މުޞީބާތަކަށް ވެއްޖެ\nނުރައްކާ ކަމެއްމީ. މިކަން ހުއްޓާލާ.\nރާއްޖޭގެ ވެރިކަން ކުރުމުގެ ހުއްދަވެސް އަދި ބިދޭސީންނަށް ދޭނެ މިދާވަރުން!\nރައްޖެ އަޅުވެތި ވާވަރައް މިފަހަރު ވާނެ. ދެރަ\nދިވެހިން ބާކީ ވަނީ ހުރިހާ ފަންތިއެއްގެ ވަޒީފާތަކަށް ބޭރު މީހުން ގެނެސް ދިވެހިންގެ ބާރު ކަނޑުވާލާ ތަން ފެންނަނީ\nތިޔަނޫން އެހެން ވަޒީފާތަކުގައިވެސް ބޭރު މީހުންނަށް އުޅެވޭ. ވީމާ ތިއީ މައްސަލައެއް ނޫން.\nދީނީ މިނިވަންކަމަށް އަދި ބޭރުމީހުނަށް ރާއްޖޭގެ ސިޓިޒަންޝިޕް ދިނުންފަދަ މިއުޅޭމީހުނަށް ނުވެގެން އޫޅޭކަންތައްތަކަށް ބޭރުގެ ވަކީލުން ރާއްޖޭގެ ކޯޓްތަކުގައި ވަކާލާތު ކުރާމަންޒަރު ދިރިތިބި ބަޔަކަށް ފެންނާނެ މިމީހުން ވެރިކަމުގައި ދެމި ތިބެއްޖެ ކަމަށްވާނަމަ. ރައްޔިތުން މިކަމަށް ހޭއަރާ ތިބޭތި. އެހާ ހިސާބުން ބޭރުގެ މީޑިއާ ތަކުގެ ފަލަ ސުރުޚީތަކުގައި އޮންނާނީ އެވާހަކަ.


Kurudheenge Massala Aa Gulhigen Americage Inzaaru Anekkaaves...\n6 މަސް,5ދުވަސް, 15 ގަޑި, 15 މިނެޓް, 51 ސިކުންތު ކުރިން 1640މަރިޔަމް އިސްއާދާ\nކުރުދީ ހަނގުރާމަވެރިންގެ މައްސަލަ އާ ގުޅިގެން އެމެރިކާގެ ރައީސް ޑޮނަލްޑް ޓްރަންޕްގެ އިންޒާރުތަކެއް އަނެއްކާވެސް ތުރުކީވިލާތުގެ ރައީސް ރަޖަބް ތޮއްޔިބު އުރުދުޣާންއަށް އަނެއްކާވެސް އަމާޒުވެއްޖެއެވެ.\nސޫރިޔާގައި ތިބި އެމެރިކާ ސިފައިން އެގައުމުން ފޭބުމަށް ފަހު ތުރުކީވިލާތުން ކުރުދީ ހަނގުރާމަވެރި ޖަމާޢަތްތަކަށް ހަމަލާތައް ދީފިނަމަ، ރައްދުގައި އެމެރިކާއިން ތުރުކީވިލާތާ ދެކޮޅަށް ވަރުގަދަ އިޤްތިޞާދީ ފިޔަވަޅުތައް އަޅާނެކަމުގެ އިންޒާރު އެމެރިކާގެ ރައީސް ޑޮނަލްޑް ޓްރަމްޕް ވަނީ ދެއްވާފައެވެ. ޓްވީޓެއް މެދުވެރިކޮށް ދެއްވި އެ އިންޒާރުގައި ބުނެފައިވަނީ، އެމެރިކާއިން އެއްބާރުލުންދެމުންދާ ކުރުދީ ހަނގުރާމަވެރިންނަށް ތުރުކީން އެއްވެސް ހަމަލާއެއް ދީފިނަމަ އެމެރިކާއިން އިސްވެ، އިޤްތިޞާދީ ގޮތުން ތުރުކީވިލާތް އިނދަ ޖައްސާލާނެކަމަށެވެ. އެހެންނަމަވެސް މިކަމުގައި އެމެރިކާއިން އަޅާނެ ފިޔަވަޅުތަކެއް ޓްރަމްޕް ބަޔާންކުރައްވާފައެއް ނުވެއެވެ.\nޓްރަމްޕް ވަނީ ކުރުދީ ހަނގުރާމަވެރިން އިސްވެ ތުރުކީވިލާތަށް ޖެއްސުންކުރުމުގެ އެއްވެސް ޢަމަލެއް ހިންގައިގެން ނުވާނެކަމަށް ވެސް ވިދާޅުވެފައެވެ. ޓްރަމްޕް އިތުރަށް ވިދާޅުވީ، ސޫރިޔާގައި ތިބި އެމެރިކާގެ ސިފައިން އެ ޤައުމުން ބޭލިނަމަވެސް ސޫރިޔާގައި އަދިވެސް ހަރަކާތްތެރިވަމުންދާ އައި.އެސް ހަނގުރާމަވެރިންނަށް އެމެރިކާއިން ހަމަލާ ދެމުން ގެންދާނެކަމަށެވެ. ކުރުދީންނަށް ހިމާޔަތްދިނުމަށް ތުރުކީވިލާތަށް އެމެރިކާއިން ގޮވާލާފައިވާ ގޮވާލުންތަކަށް އިޖާބަ ނުދޭނެކަމަށް މީގެ ކުރިންވެސް ތުރުކީން ވަނީ ބުނެފައެވެ. އަދި އެމެރިކާގެ ގައުމީ ސަލާމަތާބެހޭ މުސްތަޝާރު ޖޯން ބޯލްޓަން ތުރުކީވިލާތަށް ކުރެއްވި ދަތުރުފުޅުގައި އޭނާ އަށް ބައްދަލުކުރުމަށްވެސް އުރުދުޣާން ވަނީ އިންކާރުކުރައްވާފައެވެ.\nއުރުދުޣާން ބޯލްޓަން އާ ބައްދަލުކުރައްވަން އިންކާރު ކުރެއްވީ އެމެރިކާ، ސޫރިޔާއިން ފައިބާނީ ސޫރިޔާގެ ކުރުދީ ޖަމާއަތްތަކަށް ހަމަލާ ނުދޭނެކަމުގެ ގެރެންޓީ ތުރުކީ ސަރުކާރުން ދިނުމުން ކަމަށް ވިދާޅުވެ ޖޯން ބޯލްޓަން އިސްރާއީލުގައި ދެއްވި ބަޔާނާ ގުޅިގެންނެވެ. އެމެރިކާ އެހީވާ ސޫރިޔާގެ ކުރުދީ ޖަމާއަތްތައް ތުރުކީގެ ކިބައިން ސަލާމަތް ކުރުމުގެ ވާހަކަތައް އެމެރިކާގެ މަސްއޫލުވެރިން ދައްކަވަން ފައްޓަވާފައި ވަނީ އެމެރިކާ ސިފައިން ސޫރިޔާއިން ބޭލުމަށް ޓްރަމްޕް ނިންމެވިފަހުންނެވެ. ސޫރިޔާގެ އުތުރުން އެމެރިކާ ސިފައިން ބޭލުމަށް ޓްރަމްޕް ނިންމެވީވެސް އުދުޣާންގެ ފޯންކޯލަކާ ގުޅިގެން މިދިޔަ ޑިސެމްބަރުމަހުއެވެ.


Dhimishgugai bomb ge hamalaa dhinee Fateh al-Sham in | Mihaaru\nދިމިޝްގުގައި ބޮމުގެ ހަމަލާ ދިނީ ފަތުހުއް ޝާމް ޖަމާއަތުން\nދިމިޝްގުގައި ދިން ހަމަލާގައި ޒަޚަމްވި މީހަކަށް ހޮސްޕިޓަލުގައި ފަރުވާ ދެނީ. --ފޮޓޯ:އޭއެފްޕީ\nދިމިޝްގު (މާޗް 13) - ސިރީއާގެ ވެރިރަށް ދިމިޝްގުގައި ބޮމުގެ ހަމަލާދީ 74 މީހުން މަރާލި ހާދިސާގެ ޒިންމާ އަލްގައިދާއާ ކުރިން ގުޅުން އޮތް ފަތުހުއް އަލް ޝާމް ފްރަންޓުން އުފުލައިފި އެވެ.\n"މިދިޔަ ހޮނިހިރު ދުވަހު ދިމިޝްގުގައި ބޮމުގެ ހަމަލާ ދިނީ މި ޖަމާއަތުގެ ދެ މުޖާހިދުން،" ފަތަހުއް ޝާމުން ނެރުނު ބަޔާނެއްގައި ބުނެފައިވެ އެވެ.\nއެ ޖަމާއަތުގެ ބަޔާނުގައި އިތުރު ތަފްސީލު ނުދިން ނަމަވެސް ބުނެފައި ވަނީ ބޮމުގެ ހަމަލާ އަކީ އީރާނާއި އެ ގައުމާ ގުޅުން އޮންނަ ހަނގުރާމަވެރިންނަށް ދިން މެސެޖެއް ކަމަށެވެ. އީރާނާއި އެ ގައުމުގެ މަދަދު ލިބޭ ލުބުނާނުގެ ހިޒްބުﷲ ޖަމާއަތަކީ ސީރިއާ ސަރުކާރާ ގުޅުން އޮންނަ ބައެކެވެ.\nދިމިޝްގުގައި ދިން ބޮމުގެ ހަމަލާ ފޮރެންސިކް ޓީމުތަކުން ތަހުގީގު ކުރަނީ. --ފޮޓޯ:އޭއެފްޕީ\nފަތުހުއް ޝާމަކީ ސީރިއާ ސަރުކާރާ ދެކޮޅަށް ހަނގުރާމަ ކުރާ އާމީ އޮފް ކޮންކުއެސްޓް ނުވަތަ ޖައިޝުލް ފަތުހު ކިޔާ ހަނގުރާމަވެރި ޖަމާއަތްތަކުން ގުޅިގެން އުފައްދާފައިވާ ކޯލީޝަނުގެ ބައެކެވެ. އަދި އެ ޖަމާއަތަކީ އަލްގައިދާ އިން ވަކިވެފައިވާ ކުރީގެ ނުސްރާ ފްރަންޓް (ޖަބްހަތުއް ނުސްރާ) އެވެ. މި ޖަމާއަތާ ގުޅިގެން ސީރިއާގައި ދިވެހިން ވެސް ދަނީ ހަނގުރާމަ ކުރަމުންނެވެ.\nސީރިއަން އޮބްޒަވޭޓަރީ ފޯ ހިއުމަން ރައިޓްސް އިން ބުނީ ދިމިޝްގުގައި ދީނީ އަޅުކަމަށް ދިޔަ މީހުން ތިބި ބަހަކަށް އަމާޒުކޮށް ދިން ހަމަލާގައި އިރާގުގެ 43 މީހުން ވެސް މަރުވެފައިވާ ކަމަށެވެ. ހަމަލާ އަމާޒުކޮށްފައި ވަނީ ޝިއައީ ގްރޫޕަކަށެވެ.\nދިމިޝްގުގައި ޖެނުއަރީ މަހު ދިން ޖާނުންފިދާވުމުގެ ހަމަލާއެއްގެ ޒިންމާ ވެސް ވަނީ ފަތުހުއް ޝާމުން އުފުލައިފަ އެވެ. އެ ހަމަލާގައި ވަނީ 10 މީހުން މަރުވެފަ އެވެ.


17 ބިލިއަނާއެކު ރާއްޖޭގެ އެންމެ ބޮޑު ސޭވިންގްސް ޕެންޝަން ފަންޑުގައި 17 ބިލިއަނާއެކު ރާއްޖޭގެ އެންމެ ބޮޑު ސޭވިންގްސް ޕެންޝަން ފަންޑުގައި\n17 ބިލިއަނާއެކު ރާއްޖޭގެ އެންމެ ބޮޑު ސޭވިންގްސް ޕެންޝަން ފަންޑުގައި\nޕެންޝަނާ ބެހޭ މަޢުލޫމާތު ދިނުމަށް ޕެންޝަން އޮފީހުން ކުރިއަށްގެންދިޔަ ހަރަކާތެއް. ފޮޓޯ:ޕެންޝަން އޮފީސް\nސަތާރަ ބިލިއަން ރުފިޔާއާއެކު ރާއްޖޭގައި މިވަގުތު އޮތް އެންމެ ބޮޑު ސޭވިންގްސް މިހާރު ހުރީ ޕެންޝަން ފަންޑުގައެވެ. ރާއްޖޭގެ ޕެންޝަން އޮފީހަށް 13 އަހަރު މިއަދު ފުރިފައިވާއިރު ވޭތުވެދިޔަ 13 އަހަރު މިދާއިރާއިން ބޮޑެތި ކާމިޔާބީތަކެއް އެއޮފީހުންވަނީ ހޯދާފައެވެ.\nރާއްޖޭގެ ޕެންޝަނާ ބެހޭ ޤާނޫނުގެ ދަށުން ޕެންޝަން އޮފީސް އުފައްދާފައިވަނީ 2009 ވަނަ އަހަރުގެ މެއިމަހުގެ 13 ވަނަ ދުވަހުއެވެ. ޕެންޝަން އޮފީހުގެ އަހަރީ ދުވަހާއި ގުޅިގެން އޮފީސް ވަގުތީގޮތުން ހިންގެވުމާ ޙަވާލުވެ ހުންނެވި އެކްޓިންގ ޗީފް އެގްޒެކެޓިވް ސުޖާތާ ޙަމީދު ދެއްވި މެސެޖުގައި ވިދާޅުވީ ޕެންޝަން އޮފީހަށް 13 އަހަރުވީއިރު ރާއްޖޭގައި މިވަގުތު އޮތް އެންމެ ބޮޑު ސޭވިންގްސް ހުރީ ޕެންޝަން ފަންޑްގައިކަމަށެވެ. އެގޮތުން މިވަގުތު ޕެންޝަން ފަންޑު 17 ބިލިއަން ރުފިޔާއަށް އަރާކަމަށް ސުޖާތާވަނީ ވިދާޅުވެފައެވެ.\nރާއްޖޭގެ ފޯމަލް ސެކްޓަރގައި މަސައްކަތްކުރާ 80 އިންސައްތައަށްވުރެ ގިނަ މީހުން އަންނަނީ ޕެންޝަން ފަންޑުގައި ފައިސާ ރައްކާކުރަމުންނެވެ. ޕެންޝަން އޮފީހުން ހާމަކޮށްފައިވާ ގޮތުން މިފަންޑުގެ ދަށުން އަހަރަކު އެވްރެޖްކޮށް އިންވެސްޓްމަންޓް ފައިދާގެ ގޮތުގައި5އިންސައްތައިގެ ކުރިއެރުން އަންނަނީ ލިބެމުންނެވެ.\nއުމުރުން ދުވަސްވީ މީހުންނަށް ޚާއްސަކޮށްގެން އއ.ފެރިދޫގައި ބޭއްވި ހަފްލާގެ ތެރެއިން. ފޮޓޯ:ޕެންޝަން އޮފީސް\nޕެންޝަން އޮފީހުން ވިދާޅުވީ މިސްކީމުގައި ބައިވެރިވެ ޕެންޝަން ފަންޑުގައި ފައިސާ ރައްކާކުރަމުންދާ ފަރާތްތަކަށް އެހެން ޢިނާޔަތްތައް އިތުރުކުރުމަށް މަސައްކަތްކުރަމުންދާކަމަށެވެ. އަދި މިމަސައްކަތަށް ކުރިއެރުންތަކެއް ލިބެމުންދާކަމަށް ޕެންޝަން އޮފީހުން ވިދާޅުވެއެވެ.\nވޭތުވެދިޔަ 13 އަހަރު ދުވަހުގެ ތެރޭގައި ޕެންޝަން އޮފީހުންވަނީ ގިނަ ކުރިއެރުންތައް ހޯދާ ރައްޔިތުންގެ ދިރިއުޅުމުގެ ފެންވަރު މަތިކުރުމަށް މަސައްކަތްތަކެއްކޮށްފައެވެ. އެގޮތުން ރާއްޖޭގައި ވަކި ޢުމުރެއް ކަނޑައަޅާ ރިޓަޔަރމަންޓް ޕެންޝަން ސްކީމްގެ ދަށުން ޕެންޝަން ލިބޭނެ އިންތިޒާމުވަނީ ހަމަޖައްސާފައެވެ. ހަމައެއާއެކު ވަޒީފާ އަދާކުރަމުންދާ ޒުވާނުންނަށް ޕެންޝަނަށް ފައިސާ ރައްކާކުރެވޭނެ ހަރުދަނާ ނިޒާމެއްވަނީ ޤާއިމުކޮށްފައެވެ. މީގެއިތުރުން ޕެންޝަން ސްކީމުތަކުގެ އިންވެސްޓްމަންޓުތައް އިތުރުކޮށް ބައިވެރިންނަށް ފައިދާ ހުރި ގޮތްތަކެއް ހޯދައިދިނުމަށްވެސް އަންނަނީ މަސައްކަތްކުރަމުންނެވެ. އަދި ޕެންޝަން އޮފީހުގެ ޚިދުމަތްތައް ޒަމާނީކޮށް ޚިދުމަތް ހޯދާ ފަރާތްތަކަށް ލުއިފަސޭހަ ގޮތްތަކެއް ހަމަޖެއްސުމަށްވެސް އަންނަނީ މަސައްކަތް ކުރަމުންނެވެ.


ގެއްލޭ އެއްޗެހި ހޯދަން ކުރެވިދާނެ ބައެއް ކަންކަން! – Faanooz\nގެއްލޭ އެއްޗެހި ހޯދަން ކުރެވިދާނެ ބައެއް ކަންކަން!\nJuly 31, 2018 | ފާނޫޒް.ކޮމް\nއެއްޗެހި ގެއްލުމަކީ އާންމު ކަމެކެވެ. ހަމަ ހިފައިގެން އުޅެ އުޅެ ހުއްޓާވެއް ބައެއް އެއްޗެހި ގެއްލެއެވެ. އެހެނަސް ހުރިހާ އެއްޗެއް ގެއްލެނީ ތިމާގެ ފަރުވާ ކުޑަ ކަމަކުން ނޫނެވެ.\nގެއްލޭ ކުޑަ އެއްޗެއްގެ ސަބަބުން ބައެއް ފަހަރު މީހާގެ މުޅި ހަޔާތްވެސް ބަދަލުވެދާނެއެވެ. ސަބަބަކީ ކިތަންމެ ކުޑަ އެއްޗަކީވެސް އަނެކާއަށް މުހިންމު އެއްޗަކަށް ވާތީއެވެ. މިއޮތީ ގެއްލޭ އެއްޗެހި ހޯދަން ކުރެވިދާނެ ބައެއް ކަންކަމެވެ.\n1. އެންމެ ފަހުން އެ އެއްޗެއް ފެނުނު ތަން ހަނދާންކުރޭ\nކޮންމެ އެއްޗެއްވެސް ގެއްލުމާއެކު އެ އެއްޗެއް އެންމެ ފަހުން ފެނުނު، ނުވަތަ އެ އެއްޗެއް އެންމެ ފަހުން ބޭނުންކުރި ސަރަހައްދެއް ހަނދާން ކުރާށެވެ. މިގޮތަށް ހަނދާން ކޮށްގެނ އެއްޗެހި ހޯދަން ބަލަންޖެހޭ ސަރަހައްދު ދެނެގަނެވޭވެއެވެ.\n2. އެ އެއްޗެއް ހިފައިގެން ދިޔަ ސަރަހައްދުތަށް ބަލާ\nގިނަފަހަރަށް އެއްްޗެހި ގެއްލެނީ އެ އެއްޗެއް ހިފައިގެން ތަނަކަށް ދާ މަގުމަތީގައެވެ. އެހެނަކަމުން އެ އެއްޗެއް ހޯދުމަށްތަކައި ގެއްލުނު އެތި ހިފައިގެން ދިޔަ ސަރަހައްދުތަށް ބެލުން މުހިންމެވެ. އާންމުކޮށް ފޮށިގަނޑު ފަދަ ތަކެތި ގެއްލެނީ ތަނަކަށް ދިޔުމުގެ މަގުމަތީގައެވެ.\n3. ހަމަ ޖެހޭށެވެ.\nއެއް ގެއްލިގެން މީހާ މާބޮޑަށް ހާސް ވާނަމަ އެ އެއްޗެއް ހޯދަން ވަރަށް އުނދަގޫވާނެއެވެ. ސަބަބަކީ މީހާގެ ވިސްނުން އެކަމަށް އެހާބޮޑަށް އެކަމާ ދޭތެރޭގައި ކޮންސެންޓްރޭޓު ނުކުރެވޭތީއެވެ. ވުމާއެކު އެއްޗެއ ހޯދާއިރު މީހާ ހަމަޖެހެން ޖެހެއެވެ.\n4. އޮވެދާނެ ފަދަ ތަންތަން ބެލުން\nގެއްލިފައިވާ އެއްޗެއް ހޯދާއިރު އެ އެއްޗެއް އޮވޭދާނެހެން ހީވާ ހުރިހާ ތަނެއް ބެލުން މުހިންމެވެ. ސަބަބަކީ ބައެއް ފަހަރު ބޭއްވުނު ތަނެއް ހަނދާން ނެތިގެންވެސް އެއްޗެއް ގެއްލުނީ ކަމަށް ހީކޮށްގެން އުޅެވެއެވެ. މިސާލަކަށް ތަޅުދަނޑިއެއް ނަމަ އާންމުކޮށް ތަޅުދަނޑި ބާއްވާ ތަް ނުވަތަ ފޮށިގަނޑެއްނަމަ އެ ސަރަހައްދުގައި އެންމެ ގިނަ ފޮށިގަނޑު ހުންނަ ތަން ބެލުން މުހިންމެވެ.\n5. މީހުންގެ އެހީ ހޯދުން\nއެއްޗެއް ގެއްލިގެން ހޯދާއިރު މީހުންގެ އެހީ ހޯދުމަކީ ވަރަށް މުހިންމު ކަމެކެވެ. ސަބަބަކީ ތިމާއަށް ނޭނގުނަސް އަނެކާއަށް އެ އެއްޗެއް ވީތަނެއް އެނގިދާނެއެވެ. އަދި މީގެ އިތުރުން ގިނަ ބަޔަކު އެކީގައި ގެއްލުނު އެތި ހޯދުމުގެ މަސައްކަތް ކުރެވިދާނެއެވެ.\n6. އިޢުލާނު ކުރުން\nމިއީ އެއްޗެއް ގެއްލިގެން އެއްޗެއް ހޯދުމުގެ އެންމެ ފަހު މަރުހަލާއެވެ. އެއީ އިޢުލާނު ކުރުމެވެ. އެގޮތުން އެ އެއްޗެއްގެ ފޮޓޯ އަދި އަނެކާއަށް ތަޞައްވުރު ކޮށްލެވޭ ގޮތަށް ސިފަކޮށްދިނުން މުހިންމެވެ. މިގޮތަށް އިއުލާނު ކުރުމުގައި މީސް މީޑިޔާވެސް ބޭނުންކުރެވިދާނެއެވެ.\nހަމަ ހިފައިގެން އުޅެ އުޅެ ހުއްޓާވެއް ބައެއް އެއްޗެހި ގެއްލެއެވެ.


SunOnline: Raajjeyge furathama medical doctorunge thereygai himenivadaigenni Dr. Ahmed latheef avahaaravejje\nރާއްޖޭގެ ފުރަތަމަ މެޑިކަލް ޑޮކްޓަރުންގެ ތެރޭގައި ހިމެނިވަޑައިގެންނެވި ޑރ. އަހުމަދު ލަތީފް އަވަހާރަވެއްޖެ\nމުޙައްމަދު ޝާނިފް 24 Nov 2021, 23:56\nޑރ. އަހުމަދު ލަތީފް\nރާއްޖޭގެ ފުރަތަމަ ދިވެހި މެޑިކަލް ޑޮކްޓަރުންގެ ތެރޭގައި ހިމެނިވަޑައިގެންނެވި ގދ. ވާދ،ޫ ގައްދަޑުގޭ ޑރ. އަހުމަދު ލަތީފު އަވަހާރަވެއްޖެއެވެ.\nޑރ. ލަތީފަކީ ދިވެހިންގެ ތެރެއިން ދެ ވަނައަށް އެމްބީބީއެސް ހާސިލްކުރެއްވި އަދި ރާއްޖޭގައި އެމްބީބީއެސް ޑޮކްޓަރެއްގެ ގޮތުގައި އެންމެ ފުރަތަމަ ހިދުމަތް ކުރެއްވި ޑޮކްޓަރެވެ.\nއަވަހާރަވީއިރު އޭނާގެ އުމުރުފުޅަކީ 79 އަހަރެވެ. އޭނާ އަވަހާރަވީ އިނގިރޭސިވިލާތުގެ ހޮސްޕިޓަލެއްގައި މުސްކުޅި ބައްޔަށް ފަރުވާ ހޯއްދަވަމުން ގެންދަވަނިކޮށް ރޭގެ ވަގުތެއްގައެވެ.\nޑރ. ލަތީފު ކިޔަވައިވިދާޅުވެފައި ވަނީ ކޮޅުނބުގެ ސެންޓް ޕީޓާސް ކޮލެޖުންނެވެ. އިންޑިއާ އިން އެމްބީބީއެސް ހާސިލުކުރައްވައި 1967 ގައި ރާއްޖެ ވަޑައިގެން ޑރ. އަހްމަދު ލަތީފް އެންމެ ފުރަތަމަ ހިދުމަތް ކުރެއްވީ ސަރުކާރު ހޮސްޕިޓަލުގައެވެ.\nއޭގެ ފަހުން ރާއްޖެ ވަޑައިގެން ގަވަމަންޓް ހޮސްޕިޓަލް (ފަހުން ސެންޓްރަލް ހޮސްޕިޓަލް) ގައި ހިދުމަތްކުރެއްވިއެވެ. ގަވަމަންޓް ހޮސްޕިޓަލްގައި ހިދުމަތްކުރެއްވި ފުރަތަމަ ޑޮކްޓަރުންގެ ބެޗުގައި ޑރ. އަބްދުއްރަޝީދާއެކު ޑރ. ލަތީފުވެސް ހިމެނިވަޑައިގަތެވެ. އެ ދުވަސްވަރު އޮނަރަބަލް މޫމިނާ ހަލީމާއި އައިޝަތު އިބްރާހިމް ދީދީ އާއި ނަސީމާ މުހައްމަދު ކަލޭފާނާއެކު ޑރ. ލަތީފު ވަނީ ގަވަމަންޓް ހޮސްޕިޓަލްގައި ހިދުމަތް ކުރައްވައިފައެވެ.\nއޭގެ ފަހުން އިނގިރޭސިވިލާތަށް ކިޔަވާ ވިދާޅުވުމަށް ވަޑައިގެން އޭނާ ލަންޑަނުގެ ހޮސްޕިޓަލުތަކުގައި ސާޖަންއެއްގެ ގޮތުގައި ގާތްގަނޑަކަށް ފަންސާހަކަށް އަހަރު ހިދުމަތް ކުރެއްވިއެވެ.\nހަމައެހެންމެ މީގެ ދިހަ ވަރަކަށް އަހަރު ކުރިން ޑރ. ލަތީފު މެޑިކަލް ދާއިރާއިން ރިޓަޔަރ ކުރައްވިއެވެ.\nޑރ. ލަތީފުގެ ޖަނާޒާ މިއަދު ހެނދުނު ވަނީ ބާއްވައިފައެވެ. ޖަނާޒާގައި އާއިލާގެ މެމްބަރުންނާއި ގާތް ރައްޓެހިން ބައިވެރިވިއެވެ.\nޑރ. ލަތީފަކީ މަޝްހޫރު ދިވެހި ބޭސްވެރިޔާ މަރުހޫމު ގައްދަޑު ލަތީފުގެ އެއްބަނޑު އެއްބަފާ ކޮއްކޮއެކެވެ. އަދި އެތެރެހަށީގެ މަޝްހޫރު ޑޮކްޓަރު ޑރ. އަލީ ލަތީފާއި ޑރ. ފާތިމަތު އަލިދީދީގެ ބޮޑުބޭބެއެވެ. އެ އާއިލާގައި މިހާރުވެސް ހަތަރު ޑޮކްޓަރަކު އެބަ ތިއްބެވިއެވެ.\nޑރ. ލަތީފް އަވަހާރަވި އިރު ދެ އަންހެން ބޭފުޅުންނާއި ކާފަ ވިދާޅުވާ ތިން ބޭފުޅުން އެބަތިއްބެވިއެވެ.\nޑރ. އަހުމަދު ލަތީފް އަވަހާރަވެއްޖެ


Salman ah Katrina ge kokko, Isabelle vareh neh\nޕުލްކިތު އާއި އިސަބެލް\nކެޓުރީނާ ކައިފްގެ އަންހެން ކޮއްކޮ އިސަބެލް ކައިފްގެ ފުރަތަމަ ފިލްމު "ސުސްވާގަތަމް ޚުޝާމަދީދް" ގެ ފުރަތަމަ އިޝްތިހާރާއެކު ސަލްމާން ހާންގެ ތައުރީފު އިސަބެލް އަށް އޮއްސާލައިފި އެވެ. ޕުލްކިތު ސަމްރާޓާއެކު އިސަބެލް ކުޅޭ މި ފިލްމުގެ ފުރަތަމަ އިޝްތިހާރު ރިލީޒް ކުރުމާ ދިމާކޮށް އިސަބެލްއަށް ހާއްސަކޮށް ސަލްމާން ވަނީ ސޯޝަލް މީޑިއާގައި މެސެޖެއް ޝެއާ ކޮށްފަ އެވެ\n"އައްދޭ. ވާވާ. ޕުލްކޫ އާއި އިސާ. ތި ދެ މީހުން އަޖައިބެއްހާ މޮޅު. މަރުހަބާ އާއި ހެޔޮ އެދުންތައް،" ސަލްމާންގެ މެސެޖުގައި ބުނެފައި ވެއެވެ.\n"ސުސްވާގަތަމް ހުޝާމަދީދް" އަކީ މުޖުތަމައުގެ އަމާންކަމަށް ވަރަށް ފުރިހަމަ މެސެޖެއް ދޭ ފިލްމެއް ކަމަށް ފިލްމު އުފައްދާ ފަރާތުން ވަނީ ބުނެފަ އެވެ. ފިލްމުގައި ޕުލްކީތު ކުޅެނީ ދިއްލީގައި ދިރިއުޅޭ އަމަން ނަމަކަށް ކިޔާ ޒުވާނެއްގެ ބައެވެ. އިސަބެލް ކުޅެނީ އާގްރާގައި ދިރިއުޅޭ ނޫރް ނަމަކަށް ކިޔާ އަންހެން ކުއްޖެއްގެ ރޯލެވެ.\nމި ފިލްމުގެ ފުރަތަމަ ދައްކާލުމުގައި އިސަބެލް ހުންނަނީ ކަޅުކުލައިގެ ސަގާފީ ހެދުމެއްގަ އެވެ.\nޕުލްކިތު ބުނި ގޮތުގައި އީސަބެލް ވަނީ މި ފިލްމަށް ވަރަށް ބޮޑު ތާޒާކަމަކާއި އެނާޖީއެއް ގެނެސްދީފަ އެވެ. އަދި އީސަބެލްގެ ބުރަ މަސައްކަތުން ސެޓުގައި މަސައްކަތްކުރާ އެންމެން ހައިރާން ކޮށްލި ކަމަށެވެ.\n"އޭނާއަކީ ވަރަށް ރީތި ކުއްޖެއް. އަދި އެހާމެ މައުސޫމްގޮތެއް އޭނާގެ ކެރެކްޓާއަށް ގެނެސްދީފައިވޭ،" ޕުލްކިތު ބުންޏެވެ.\nދާދިފަހުން ޕުލްކިތު ވަނީ އިސަބެލް އާއެކު ދަނޑިޖަހާ ނެށުމެއްގެ މަންޒަރުތަކެއް ޝޫޓްކޮށްފަ އެވެ. ގަނޭޝް އަޗާރިޔާ ކޯރިއޮގްރާފް ކޮށްދިން "ޕަން ޕިޔާ" ނަމަކަށް ކިޔާ މި ލައިގައިގައި 400 ބެކްގްރައުންޑް ޑާންސަރުން ބައިވެރިވެފައި ވެއެވެ.\nސަލްމާން ހާން ކެޓްރީނާ ކައިފް އިސަބެލޭ ކައިފް


Aisha ah ruhun dhinumuge massala committee ah fonuvaifi | Mihaaru\nމާލެ: ފެބްރުއަރީ 9، 2020- ޖެންޑާ މިނިސްޓަރަކަށް، މި ސަރުކާރުގައި އަލަށް އައްޔަން ކުރެއްވި އާއިޝަތު މުހައްމަދު ދީދީ، މަގާމުގެ ލިޔުމުގައި މިއަދު ސޮއިކުރައްވަނީ. އޭނާއަށް ރުހުން ދިނުމުގެ މައްސަލަ މިއަދު ވަނީ ކޮމިޓީއަށް ފޮނުވާފައި---ފޮޓޯ: ރައީސް އޮފީސް\nއައިޝާއަށް ރުހުން ދިނުމުގެ މައްސަލަ ކޮމިޓީއަށް ފޮނުވައިފި\n11 ފެބުރުއަރީ 2020 - 10:242comments\nއައިޝާ ޖެންޑާ މިިނިސްޓަރުކަމުގެ މަގާމަށް މިދިޔަ ބުދަދުވަހު އަައްޔަން ކުރެއްވީ އެ މަގާމުގައި ކުރިން ހުންނެވި ޝިދާތާ ޝަރީފް، އާންމުންގެ ފާޑުކިޔުންތަކާ ހެދި، އިސްތިއުފާދެއްވުމުންނެވެ.\nއައްޑޫ ހިތަދުއަށް އުފަން އައިޝާއަކީ މައުމޫންގެ ވެރިކަމުގެ ފަހުކޮޅު ރާއްޖެއަށް ޒަމާނީ ވެރިކަމުގެ ނިޒާމެއް ގެންނަން އިދިކޮޅު ފަރާތްތަކުން ފެށި ހަރަކާތްތަކާ ގުޅިގެން ކެބިނެޓް އާކުރައްވަން ގެންނެވި އާ މިނިސްޓަރުންގެ ތެރެއިން އެއް ބޭފުޅެވެ. އޭނާ ވަނީ ޖެންޑާ މިނިސްޓަރުކަން 2005-2008 އަށް ކުރައްވައިފަ އެވެ. އޭގެ ކުރިން މަސައްކަތް ކުރެއްވީ ކުޑަކުދިންނާ ގުޅޭ ބައިނަލްއަގުވާމީ ޖަމާއަތް ޔުނިސެފްގަ އެވެ.\nއައިޝާ، އިންޑިއާ ސަފީރުކަމަށް ޑިސެމްބަރު 2018 ގައި އައްޔަން ކުރެއްވުމާ ހިސާބަށް ހުންނެވީ ވިލާ ކޮލެޖުގެ އެގްޒެކެޓިވް ޑިރެކްޓަރެއްގެ މަގާމުގަ އެވެ. އޭނާ ވަނީ އިނގިރޭސި ވިލާތުން މާސްޓާސް އޮފް އާޓްސް ހާސިލް ކުރައްވައިފަ އެވެ. އަދި އޭގެ ކުރިން، ލުބުނާގެ އެމެރިކަން ޔުނިވަސިޓީން ބެޗެލާ އޮފް އާޓްސް އާއި ޑިޕްލޮމާ އިން ޓީޗިން ވެސް ފުރިހަމަ ކުރެއްވި އެވެ.\nGender Minister akah Aisha ayyan kuravvaifi\nރައީސް އިބްރާހިމް މުހައްމަދު ސޯލިހުގެ ސަރުކާރުގެ ދެވަނަ ޖެންޑާ މިނިސްޓަރުގެ މަގާމާ އެކު، އައިޝާ ވެފައި ވަނީ މިހާރުގެ ކެބިނެޓުން ފުރުސަތު ލިބިވަޑައިގެންނެވި އައްޑޫގެ ފުރަތަމަ ބޭފުޅާ އަށެވެ. އޭނާ އަކީ އެމްޑީޕީގެ ހިތަދޫ މެދު ދާއިރާގެ ކުރީގެ މެމްބަރު އަދި ކުރީގެ ބްރިގޭޑިއާ ޖެނެރަލް އިބްރާހިމް މުހައްމަދު ދީދީގެ އެއްބަނޑުއެއްބަފާ ދައްތަ އެވެ.\nޖެންޑާ މިނިސްޓަރުގެ މަގާމާ އައިޝާ މި ހަވާލުވެވަޑައިގަތީ ކުޑަކުދިންނަށް ޖިންސީ ގޯނާކުރުމާއި އިހުމާލުވުމުގެ މައްސަލަތައް އިތުރުވެ، ފިޔަވަޅު ނޭޅޭ ކަމުގެ ޝަކުވާތަކާ އެކު ޖެންޑާ މިނިސްޓްރީ އަށް ފާޑުކިއުން ބޮޑުވެފައި ވަނިކޮށެވެ. އެ މަގާމުގައި ކުރިން ހުންނެވި ޝިދާތާ އިސްތިއުފާ ދެއްވީ އެ ފާޑުކިއުންތަކާއި އިތުބާރު ނެތް ކަމުގެ ވޯޓުން މަގާމުން ދުރުކުރާނެ ކަމަށް ރައްޔިތުންގެ މަޖިލީހުގެ އެމްޑީޕީގެ މެމްބަރުން ކުރިމަތިކުރުވި ފިއްތުންތަކާ ހެދި އެވެ.\nއިތުރު ލިޔުންތައް ސަރުކާރު ރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހް ޖެންޑާ މިނިސްޓްރީ އާއިޝަތު މުހައްމަދު ދީދީ (ޖެންޑާ މިނިސްޓަރު) މަސްއޫލިއްޔަތު އަދާކުރާ މިންވަރު ބަލާ ކޮމިޓީ ސިޔާސީ މަގާމުތައް


2015 ގައި މީރާއަށް ބަލައިގަތް އާމްދަނީ 2014 އާ އަޅައިބަލާއިރު 13.2% އިތުރުވެއްޖެ\nމޯލްޑިވްސް އިންލަންޑް ރެވެނިއު އޮތޯރިޓީ (މީރާ) އަށް 2015 ވަނަ އަހަރު ބަލައިގަތް ޖުމްލަ އާމްދަނީ އޭގެ ކުރީ އަހަރާ އަޅައިބަލާއިރު 13.2% އިތުރުވެއްޖެއެވެ. މީރާއިން މިއަދު އާންމުކުރި ތަފާސްހިސާބުގައި ވާ ގޮތުން، 2015 ވަނަ އަހަރު މީރާއަށް ބަލައިގަނެފައި ވަނީ 13.0 ބިލިއަން ރުފިޔާއެވެ. އަދި 2014 ވަނަ މީރާއަށް ބަލައިގަނެފައި ވަނީ 11.5 ބިލިއަން ރުފިޔާއެވެ.\n2015 ވަނަ އަހަރު މީރާއަށް ބަލައިގަތް ޖުމްލަ އާމްދަނީގެ އެންމެ ބޮޑު ބައެއް ހިއްސާކުރަނީ ޖީ.އެސް.ޓީ އެވެ. އެއީ 46.2% ނުވަތަ 6.0 ބިލިއަން ރުފިޔާއެވެ. އަދި ދެވަނައަށް އެންމެ ބޮޑު ބައެއް ހިއްސާކުރަނީ ބީ.ޕީ.ޓީ އެވެ. އެއީ 20.5% ނުވަތަ 2.7 ބިލިއަން ރުފިޔާއެވެ. އެހެންކަމުން މި ދިޔަ 2015 ވަނަ އަހަރު ބަލައިގަތް ޖުމްލަ އާމްދަނީގެ ތިންބައިކުޅަ ދެބައި ހިއްސާކުރަނީ ޖީ.އެސް.ޓީ އާއި ބީ.ޕީ.ޓީ އެވެ.\nޑިސެންބަރު 2015 ގައި މީރާއަށް ބަލައިގަތް އާމްދަނީއަކީ 976.0 މިލިއަން ރުފިޔާއެވެ. މިއީ ޑިސެންބަރު 2014 ގައި ބަލައިގަތް އާމްދަނީ އާ އަޅައިބަލާއިރު 2.4% ގެ ދަށްވުމެކެވެ. މީގެ މައިގަނޑު ސަބަބަކީ ޑިސެންބަރު މަހު ރާއްޖެއަށް ޒިޔާރަތްކުރާނެ ކަމަށް އަންދާޒާކުރެވުނު އަދަދަށް ފަތުރުވެރިން ނައުމާ ގުޅިގެން ޓީ.ޖީ.އެސް.ޓީ ގެ ގޮތުގައި ލިބިފައިވާ ފައިސާގެ އަދަދު 19.3% ދަށްވުމާއި، އެއާރޕޯޓު ސަރވިސް ޗާޖު ގެ ގޮތުގައި ލިބިފައިވާ ފައިސާގެ އަދަދު 17.4% އަށް ދަށްވުމެވެ. އަދި މިއީ 2015 ވަނަ އަހަރުގެ ޑިސެންބަރު މަހު ލިބޭނެކަމަށް އަންދާޒާކުރި އަދަދަށްވުރެ 9.7% ދަށް އަދަދެކެވެ. އަންދާޒާކުރި ވަރަށްވުރެ ޑިސެންބަރު މަހު ބަލައިގަތް އާމްދަނީ ދަށްވެފައިވަނީ ނޮވެންބަރު މަހު ރާއްޖެއަށް ޒިޔާރަތްކުރާނެ ކަމަށް އަންދާޒާކުރެވުނު އަދަދަށްވުރެ 14.5% މަދުން ފަތުރުވެރިން އައުމުގެ ސަބަބުންނެވެ.\nޑިސެންބަރު މަހުގެ އާމްދަނީގެ އެންމެ ބޮޑު ބައެއް ހިއްސާކުރަނީ ޖީ.އެސް.ޓީ އެވެ. އެއީ 471.0 މިލިއަން ރުފިޔާ ނުވަތަ 48.3% އެވެ. ޑިސެންބަރު މަހު ދެން އެންމެ ބޮޑު އާމްދަނީއެއް ލިބިފައި ވަނީ ޓުއަރިޒަމް ލޭންޑް ރެންޓް (264.8 މިލިއަން ރުފިޔާ ނުވަތަ 27.1%) އެވެ. މީގެ އިތުރުން، ބީ.ޕީ.ޓީ (71.7 މިލިއަން ރުފިޔާ ނުވަތަ 7.4%) އާއި ގްރީން ޓެކްސް (46.8 މިލިއަން ރުފިޔާ ނުވަތަ 4.8%) އަދި އެއާރޕޯރޓް ސަރވިސް ޗާޖު (43.3 މިލިއަން ރުފިޔާ ނުވަތަ 4.4%) ގެ ގޮތުގައި ލިބިފައިވާ އާމްދަނީ ފާހަގަކުރެވެއެވެ.\nޑިސެންބަރު 2015 ގައި ބަލައިގަތް އާމްދަނީގެ ތެރޭގައި އެމެރިކާ ޑޮލަރުގެ ގޮތުގައި ބަލައިގަތް 45.3 މިލިއަން ޑޮލަރު ހިމެނެއެވެ.\n1. ޑިސެންބަރު 2015 ގެ ރެވެނިއު ކަލެކްޝަން ރިޕޯޓް:\n2. ޑިސެންބަރު 2014 ގެ ރެވެނިއު ކަލެކްޝަން ރިޕޯޓް:


Kulhudhuffushi Online - Kulhudhuffushi hospital tharahgee kurun - 90 dhuvahuge target kaamiyaabe nuvi\nކުޅުދުއްފުށީ ހޮސްޕިޓާ ތަރައްގީކުރުން – 90 ދުވަހުގެ ޓާގެޓެއް ކާމިޔާބެއް ނުވި\nއަބްދުލް ވާހިދު ޙަސަން - 10 މަސް ކުރިން -7ޑިސެމްބަރ 2017\nހެލްތް މިނިސްޓަރ ނާޒިމް ކުޅުދުއްފުށީ ހޮސްޕިޓާ އެންއައިއައި އާ ހަވާލުކުރަނީ--\nކުޅުދުއްފުށީ ރީޖަނަލް ހޮސްޕިޓަލްގެ ތަރައްގީއަކީ އުތުރުގެ އެންމެހައި ރައްޔިތުންގެ އުއްމީދާ މިހާރު ގުޅިފައިވާ ކަމެކެވެ. ސަރުކާރުން ހިންގަމުންދިޔަ އުތުރުގެ މައި ހޮސްޕިޓަލް ޓާޝަރީ ލެވެލްއަށް ތަރައްގީ ކުރުމުގެ ބެރު އެކި ސަރުކާރުތަކުން ޖަހަމުން އައިސް، އިންޑިއާގެ މަޝްހޫރު ހޮސްޕިޓަލް ނިމްސް ހިންގަމުންދާ ކުންފުންޏާ އެހޮސްޕިޓަލް ހަވާލު ކުރާ ހަބަރު ލިބުމާއެކު ރައްޔިތުންގެ އުއްމީދުތަކުގައި ކުލަ ޖެހެން ފެށުނެވެ. އަދި އޭގެ ފޮނިމީރުކަން ދާދިއަވަހަށް ލިބިދާނެ ކަމުގެ އުއްމީދުވެސް އާވިއެވެ.\nއިންޑިއާގެ ނޫރުލް އިސްލާމް އިންޓަނޭޝަނަލް ޕްރައިވެޓް ލިމިޓެޑް (އެންއައިއައި) އިން ކުޅުދުއްފުށީގެ ހޮސްޕިޓަލްއާ ހަވާލުވީ ބޮޑެތި ޓާގެޓްތަކެއް ހާސިލް ކުރުމަށް އަޒުމު ކަނޑައަޅައިގެންނެވެ. އަދި ފުރަތަމަ 30 ދުވަހުގެ ޓާގެޓާއި ފުރަތަމަ3މަސް ދުވަހުގެ ޓާގެޓްތައް ވަރަށް ސާފުކޮށް ރައްޔިތުންނަށް އެނގޭނޭ ފަދައިން ހާމަކޮށްފައި ވެއެވެ. އަދި 16 މަސް ދުވަހުގެ ތެރޭގައި ބޮޑު ބަދަލެއް ގެނެސް 150 އެނދުގެ ވަރަށް ފުރިހަމަ ހޮސްޕިޓަލަކަށް ބަދަލު ކުރުމަށް ދިވެހި ސަރުކާރާއެކު ވަނީ އެއްބަސްވެފައެވެ.\nފުރަތަމަ ވެސް ހޮސްޕިޓަލާ ހަވާލުވުމަށްފަހު އެންއައިއައި އިންވަނީ ފުރަތަމަ 30 ދުވަހުގެ ޓާގެޓްތަކަށް ބޮޑެތި މަސައްކަތް ތަކެއް ކޮށްފައެވެ. އެގޮތުން ސްޓާފުންނަށް އިތުރު ތަމްރީނު ދިނުމާއި ސްޕެޝަލިޓީއަކަށް ޑޮކްޓަރުން ހަމަކުރުމުގެ މަސައްކަތް ވަނީ ކޮށްފައެވެ. މީގެ އިތުރުންވެސް ވިސިޓީން ޑޮކްޓަރުން ގެނެސްފައި ވެއެވެ. އަދި ގެންނަމުންދިޔަ ބަދަލުތައް ރައްޔިތުން ވަނީ ބަލައިގަނެފައެވެ. ނަމަވެސް ފުރަތަމަ3މަސް ދުވަހުގެ ޓާގެޓް،5މަސް ފާއިތުވެގެން ދިޔައިރުވެސް ހާސިލް ވެފައި ނުވުމަކީ ރައްޔިތުން މިހާރު ކަންބޮޑުވާން ފަށައިފައިވާ ކަމެކެވެ.\nފުރަތަމަ3މަސް ދުވަހުގެ ޓާގެޓްތައް\nހޮސްޕިޓަލުގެ މެނޭޖްމަންޓުން ފުރަތަމަ 30 ދުވަހުގެ ޓާގެޓްތައް ހާސިލް ކުރިކަމުގައި ވިޔަސް، ފުރަތަމަ3މަސް ދުވަހުގެ ޓާގެޓްތަކާއި ގާތައްވެސް އަދި އާދެވިއްޖެއެކޭ ބުނެވޭކަށް ނެތެވެ. ޓާގެޓްތަކުގެ ތެރެއިން އެންމެ އިސްކަމެއް ދީގެން ކުރަމުންދާކަމަށް ފެނުނު، ސީޓީ ސްކޭން މެޝިން އަދި އެމްއާރުއައި މެޝިން ބެހެއްޓުމުގެ މަސައްކަތެއް ނުނިމެއެވެ. މެޝިންތައް ބެހެއްޓުމަށް ތަން ތައްޔާރުކޮށްފައި ހުރިކަމުގައި ވިޔަސް، އެ ހިދުމަތްތައް ފެށިފައި ނުވުމުން ޓާގެޓް ހާސިލް ވެއްޖެއޭ ބުނެވޭކަމަށް ނެތެވެ. އަދި ތިން މަސްދުވަހުގެ ތެރެގައި ދޭންފަށާނެކަމަށް ޓާގެޓް ކޮށްފައި ހުރި ބައެއް ސުޕަރ ސްޕެޝަލިޓީ ޑޮކްޓަރުންގެ ހިދުމަތްވެސް އަދި ފެށިފައެއް ނުވެއެވެ. އަދި މީގެ އިތުރުން ބައިނަލްއަގްވާމީ ފެންވަރުގެ ތެލެސީމިއާ ސެންޓަރުގެ ހިދުމަތެއް ވެސް އަދި ގައިމުން ފެންނާކަށް ނެތެވެ. ޓާގެޓްތައް ކަނޑައަޅާފައި ހުރި ކަމުގައި ވިޔަސް، ހާސިލް ނުވާތީ އެވާހަކަތައް ރައްޔިތުންގެ ތެރޭގައި މިިހާރު ވަނީ ދައްކަން ފަށައިފައެވެ. ސޯޝަލް މީޑިއާގައި ވެސް ފާޅުގައި އަދި ވައްބަހުން އެވާހަކަތައް އަންނަނީ ދައްކަމުންނެވެ.\nޓައިމްލައިނާ އެއްގޮތަށް ކަންތައްތަށް ހާސިލްނުވާކަން ކުޅުދުއްފުށީ ހޮސްޕިޓާ ހިންގާ ކުންފުނިންވެސް ގަބޫލުކުރެ އެވެ. އިންޑިޔާގެ ނިމްސް ހޮސްޕިޓާ ހިންގާ ނޫރުލް އިސްލާމް އެޑިއުކޭޝަން ޓްރަސްޓް އާއި ދިވެހިންގެ ބަޔަކު ހިއްސާވާ ނޫރުލް އިސްލާމް އިންޓަނޭޝަނަލް ޕްރައިޓް ލިމިޑެޓްއާއެކު ހަދާފައިވާ ޖޮއިންޓްވެންޗާގެ ދަށުން ކުޅުދުއްފުށީ ހޮސްޕިޓާ ހިންގަމުން އަންނައިރު ޓައިމްލައިނާ އެއްގޮތަށް ތަރައްގީގެ ޕްރޮޖެކްޓްތަށް ހާސިލުވަމުންނުދާކަން ގަބޫލުކުރެ އެވެ.\nނޫރުލް އިސްލާމް އިންޓަނޭޝަނަލް ޕްރައިވެޓް ލިމިޑެޓްގެ ޑިރެކްޓަރު އަލީ އުސެއިދު ކޭއޯއަށް ދެއްވި އިންޓަވިއުގައި ވިދާޅުވީ ޓައިމްލައިނުން ކައްސާލައިގެން ދިއުމުގައި ސަބަބުތަކެއް ކުރިމަތިވި ކަމަށެވެ. ހޮސްޕިޓަލާ ހަވާލުވެގެން ހަވާލުވެގެން އައީ ވަަރަށް ބާރު ސްޕީޑެއްގައި ކަމަށާއި އެ ބާރު ސްޕީޑްގައި އައި އިރުގައި ކުރިން ކުރަންޖެހޭ ބައިވަރު ކަންތައްތަކެއް ހުރި ނުކުރެވިފައި ކަމަށެވެ.\n“ކުރިންކޮށްފަ ހަވާލުވާން ޖެހޭނީ އެކަންތަައްތައް ބަހައްޓާފަ އޭ އަޅުގަނޑުމެންނަށް ހަވާލުވާން ޖެހުނީ. މިސާލަކަށް ދަންނަވަންޔާ ހަމަ އަޅުގަނޑުމެން ނަގަން ހުރި ހުއްދަތަކާއި އެއްޗެހި، ހަގީގަތުގައި އެއީ ހަވާލުކުުރުމުގެ ކުރިން ކުރަން ޖެހޭ ކަންތައްތައް. އެކަމަކު މިހުރިހާ ކަމެއް އަޅުގަނޑުމެންނަށް ކުުރުމުގެ ފުރުސަތު ލިބުނީ އަޅުގަނޑުންމެން ހަވާލުވުމަށް ފަހުންނޭ. އެއީވެސް އަޅުގަނޑުމެން ޓައިމްލައިންތައް ކައްސާލައިގެން ދިއުމުގެ މެދުވެރިވި އެއްސަބަބު.” އުސައިދު ވިދާޅުވި އެވެ.\nޑޮކްޓަރުން ގެނައުމުގައި ހުރި ދަތިތައް ފާހަގަކުރައްވަމުން އުސެއިދު ވިދާޅުވީ ހޮސްޕިޓާ ތަރައްގީކުރުމުގައި ގިނަ ދަތިތަކަކާއި ހުރަސްތަކަކާއި ކުރިމަތިވެފަ އެބަހުރިކަމަށެވެ. ރާއްޖޭއިންވެސް ހުރަސްތަށް ކުރިމަތިވިއިރު އިންޑިޔާއިންވެސް ހުރަސްތަކެއް ކުރިމަތިވި ކަމަށް އޭނާ ވިދާޅުވި އެވެ. ގިނަ އަދަދަކަށް ވިޒިޓިން ސްޕެޝަލިސްޓުން ގެނައިކަން ފާހަގަކުރައްވަމުން އުސެއިދު ވިދާޅުވީ ފަހަކަށް އައިސް ސްޕެޝަލިސްޓް ޑޮކްޓަރުން ހޯދުމަކީ އެހާ ފަސޭހަކަމެއް ނޫން ކަމަށެވެ.\n“އަޅުގަނޑުމެން ބައިވަރު ސްޕެސަރލިސްޓުނާއި ވާހަކަ ދައްކާ ހަދައިގެން ޑޮކްޓަރުން މިހާރު މިކޮޅަށް ގެންނައިރު މިވާ އެއްޗަކީ އެބޭފުޅުންނަކީ އެހެން ކޮންމެވެސް ބޮޑު ހޮސްޕިޓަލެއްގައި މަސައްކަތް ކުރައްވަމުން ގެންދަވާ ބޭފުޅުން. އެހެން ވީމާ މިވާ އެއްޗަކީ އެބޭފުޅުންނަށް އެކޮޅުން ރިޒައިން ކުރައްވަން ވަޑައިގަންވަން ވެސް އެބައޮވޭ ޕްރޮސީޖާތަކެއް. އެބޭފުޅުން މަސައްކަތް ކުރައްވާތަނަށް4މަސް ނުވަތަ5މަހުގައި ނޯޓިސް އެއް ދެއްވަން. ނޯޓިސް އެއް ދެއްވައިގެން ނޫނީ އެބޭފުޅުންނަށް އެތަންތަނުން ރިޒައިން ކުރެއްވޭކަށް ނޯވޭ. ރިޒައިން ކުރައްވައިގެން އެބޭފުޅުންނަށް މިކޮޅަށް ވަޑައިގެންނެވެން މިއޮތީ.” ޑޮކްޓަރުން ހޯދުމުގައި އޮތް ދަތިތަށް ފާހަގަކުރައްވަމުން އުސެއިދު ވިދާޅުވި އެވެ.\nއުސެއިދު ވިދާޅުވީ ޑޮކްޓަރުން ގެނައުމަށް މިހާރުވެސް މަސައްކަތަށް ކުރަމުންދާ ކަމަށާއި ދެއްވަން ޖެހޭ ނޯޓިސް ވެސް ދެއްވާ އެ އެޕްރޮސީޖާތަށް ކުރިއަށްދާ ކަމަށެވެ.\nކުޅުދުއްފުށީ ހޮސްޕިޓާ ތަރައްގީކުރާ އެންއައިއައިގެ ޑިރެކްޓަރު އަލީ އުސެއިދު ވާހަކަދައްކަވަނީ–\nހޮސްޕިޓަލާ ހަވާލުވާތާ ފުރަތަމަ ތިންމަސް ދުވަހުގެ ތެރޭގައި ސީޓީ ސްކޭންއާއި އެމްއާރުއައިގެ ހިދުމަތް ފައްޓާނެކަމަށް ވިދާޅުވި ނަމަވެސް އެހިދުމަތްތަށް ލަސްވުމުގައިވެސް ބޮޑެތި ގޮންޖެހުންތަކެއް ކުރިމަތިވެފައިވާއިރު އެންމެ ބޮޑު ގޮންޖެހުމެއް ކުރިމަތިވެފައިވާނީ މެޝިންރީތަށް ކުޅުދުއްފުއްޓަށް ގެނައުމުގައި ކަމަށެވެ.\nސީޓީ ސްކޭން މެޝިން މިހާރު މާލެ ގެނެސް އެއާޕޯޓްގައި ކްލިއަރެންސް ހެދުމުގެ މަސައްކަތް ކުރިއަށްދާއިރު އަންނަ ހަފްތާގައި ކުޅުދުއްފުއްޓަށް ގެނެވޭވަރުވާނެކަމަށް އުންމީދުކުރައްވާކަމަށް އުސެއިދު ވިދާޅުވި އެވެ. އަދި އެމްއާރުއައި މެޝިން ޑިސެންބަރުމަހު ފަހުކޮޅު ގެނެވޭނެކަމަށް އެމަސައްކަތް ކުރަމުންދާ ޖީއީ ކުންފުންޏާ ހަވާލީދީ އުސެއިދު ވިދާޅުވި އެވެ. އެ މެޝިނަރީތަށް އަންނަވާއިރަށް ބަހައްޓާތަންވެސް މަރާމާތުކޮށް ހުރިހާ ކަމެއްނިމި މިހާރު އެހުރީ ގާތްގަނޑަކަށް އެންމެ ފަހު މަރުހަލާގައި ކަމަށް އުސެއިދު ވިދާޅުވި އެވެ.\nއުސެއިދު ވިދާޅުވީ އޮޕަރޭޝަން ތިއޭޓާރ އަޕްގްރޭޑް ކުރަމުން މަސައްކަތް މިހާރުވެސް ކުރިއަށްދާ ކަމަށާއި އަޕްގުރޭޑްކޮށް ނިމޭއިރަށް ޑޮކްޓަރުން ގެންނާނެކަމަށް ނިމްސްއިން އަންގާފައިވާ ކަމަށެވެ. އެކަމަށް ބޭނުންވާނެ ސާމާނު ގެނެސް މިހާރު އޮޕަރޭޝަން ތިއޭޓާގެ ބައެއް ބައޯމެޑިކަލް އިންޖިނިއަރެއް ވަޑައިގެން ބައްލަވާފަ އެ މަދުވާ ތަކެތި ފާހަގަކޮށް އެތަކެތި ގެނައުމުގެ މަސައްކަތްވެސް ކުރިއަށްދާ ކަމަށެވެ.\nޑައިގޮނޮސްޓިކް ޑިޕާޓުމެންޓުގެ ވަރަށް ބޮޑު ބަދަލަކާއެކު ޖެނުއަރީމަހު އަލުން ހުޅުވާ ހިދުމަތް ދޭން ފަށާނެކަމަށް އުސެއިދު ވިދާޅުވި އެވެ. ކުޅުދުއްފުށީ ހޮސްޕިޓާ ތަރައްގީކުރުމުގައި ހެލްތް މިނިސްޓްރީގެ ވަރަށް ބޮޑު އެއްބާރުލުމެއް ލިބޭކަމަށް އޭނާ ވިދާޅުވި އެވެ.\nކޮންމެ ސަބަބެއް ފަހަތުގައި އޮތްކަމުގައި ވިޔަސް، ހޮސްޕިޓަލުގެ ތަރައްގީ ލަސްވެގެން ދިއުމަކީ އުތުރުގެ އެއްވެސް ރައްޔިތެއް ބޭނުންވާނެ ގޮތެއް ނޫނެވެ. ސަރުކާރާ ވެފައިވާ އެއްބަސްވުމާއެއްގޮތަށް ތަރައްގީ ކުރިއަށް ނުދާނަމަ، ކޮންމެވެސް ބަޔަކު އެވާހަކަ ދައްކަން އެބަޖެހެއެވެ. ސަރުކާރު އެކަންތައް ކައިރިން ބަލައި، ސްޓެޕްއިން ކުރަން ޖެހެއެވެ. ތަރައްގީކުރުމުގެ މަސައްކަތް ލަސްވަނީ ހޮސްޕިޓަލްގެ މެނޭޖްމަންޓް ދޯދިޔާ ވުމުންތޯ، ނޫނީ ހޮސްޕިޓަލް ހިންގުމުގައި އިސްކޮށްހުރި އެންއައިއައިގެ އެމްޑީ ފައިޒަލް ހާންގެ ޒިންމާ އަދާ ނުކުރުމުންތޯ ނުވަތަ އިންޑިއާގެ މައި ކުންފުނިއިން އިންވެސްޓްކުރުމަށް ފަސްޖެހޭތީތޯ ބަލައި، ލަސްނުވަނީސް ފިޔަވަޅުތައް އަޅަންޖެހެއެވެ.\nޑެންގީ ހުން ޖެހިގެން9މަހުގެ ކުއްޖަކު މަރުވެއްޖެ، މައްސަލަ ދަނީ ބަލަމުން !\nUthuru 10 މަސް ކުރިން\nNuvangnaa huttaalaafa dheybala.... mulhi hospital kaalaifi....kurin dhevey hidhumatheh vx mihaar nudheve...kurin thibi doctors mn vx neii... mi hospital mihaar miothy sihhy marukazakah vureh bx dhashuga... . Havaal vi iru kuran jehe kankan nukoh dhogu vaudhu thakaa dhogu plan koh kihineh vaany dhn.... ehmme fahu budhu vx behetty .. mi dhn balaiganeveyne ksnkameh nun..... leyge gina test thah vx vaguthu gothun kendifa.... mioh kuri ery en..kuda kudhinge doctor eh neii thaa dhn kn baeh kaleymnnah genevuni... dhathuge faruvaa dheythanun vxeh ksmeh vx nuve.xray nunege dhatheh nunege... mi dhn faaru thakeh laafa huri badhigeyeh...give up kohffa nahtraaalaaa... mikahala tharagy heyo .\nAii jahaa 10 މަސް ކުރިން\nKuda kudhinge ward kurin10 bed..mihaar fihthaa baarukoh6beds..kuda kudhinge doc eh neii. Abadhu myhun male fonuva varuga...mithaakun vaa kameh neii.... doc eh nugenevey iru ct mri hadhaniaakihineh...time line dhyfa molhi anga thalhaane me.. ehmme fahun miothy athah govaafa...\nއަލިބެ 10 މަސް ކުރިން\nސުމެއްގެ ތަނެއް ތި. ބީޕީ ޗެކްކޮށްލަން 25 ރުފިޔާ. ކަރު ތެރެ ބަލައިލަން 19 ރުފިޔާ ނަގާ. އެހެންތާކުން ފެންނަ ކަމެއް ނޫން މި.\nvisnaa meehaa 10 މަސް ކުރިން\nheevanee tho MRI machine akee varah fasheyha in Genevey ehcheh kamah rufiyaa hurikamugai viyas beynun beynun gothah ethere nukureveyne adhi genessa beynun thanaku nuves behettey gina kanthah speed ga nukurevenee mihen veema\naboo 10 މަސް ކުރިން\nthiethanei tharaggee kuran and bayakah hidhumai dinumah ai bayei nun. lootu vaa makarun laari hoadan ai bayei. rayyithun bolah naaranee dhey evahah. mihaaru thi dr thah vxedanee furamun. kalemen kamu nudaathi.\nHiyala 10 މަސް ކުރިން\nMuvazzafunnah escort rf ves July in feshigen nudhey.boduvarudho\nއުރީދޫ ކަލަރ ރަން މާދަމާ ބާއްވަނީ


32 aharu kurin vagah negi dharifulhu fenuny mi aharu manma in ge...\nޖިންޒީއާއި އޭނާގެ ފިރިމީހާގެ ވާހަކަ\nޖިއާ ގެއްލުނީ 1988 ވަނަ އަހަރުގެ އޮކްޓޯބަރު މަހު\nއޭރު ޖިއާއަށް ވާނީ އެންމެ2އަހަރާއި 8 މަސް\nއިންސާނީ ވަގުފާރީގެ ޝިކާރައަކަށް ވެދާނެކަމަށް ޖިންޒީ ހިއެއް ނުކުރޭ\nކ. މާލެ |7އޯގަސްޓް 2020 | ހުކުރު 23:31 | 11,576\nޖިންޒީއާއި އޭނާގެ ދަރިފުޅު ޖިއާ ޖިއާ- ޖިންޒީ ވަނީ މެދުކެނޑުމެއް ނެތި އޭނާގެ ދަރިފުޅު ހޯދުމުގެ މަސައްކަތް ކޮށްފައި - ބީބީސީ\nޗައިނާއަށް ނިސްބަތްވާ ދެމަފިރިން ކަމަށްވާ ޖިންޒީއާއި އޭނާގެ ފިރިމީހާ އުޅެމުންދިޔައީ އާދައިގެ ދިރިއުޅުމެކެވެ. ހުރި ހަމައެކަނި ދަރިފުޅު މައޯ ޔިން ނުވަތަ ލޯބިން އެ ދެމަފިރިން ކިޔާ ގޮތުން ނަމަ ޖިއާ ޖިއާ އަކީ އެ ދެމަފިރިންގެ ލޮލުގެ ނޫރެވެ. އާބާދީ ކޮންޓްރޯލް ކުރުމަށް 1979ން ފެށިގެން ޗައިނާގައި ގެންގުޅޭ "ވަން ޗައިލްޑް ޕޮލިސީ" ގެ ސަބަބުން އިތުރު ދަރިއަކު ހޯދުމުގެ ވިސްނުމެއްވެސް ނެތުމުގެ ނަތީޖާއަކަށްވީ ދެމަފިރިންގެ ހުރިހާ ލޯތްބަކާއި އަޅާލުމެއް ލިބުނު ފިރިހެންދަރި ޖިއާއަށް ދިނުމެވެ.\nދެމަފިރިން ވަޒީފާ އަދާ ކުރާއިރު، އަބަދުވެސް ޖިއާ ހެނދުނު ގަޑީގައި ކިންޑަރގާރޓެންއަށް ލައެވެ. އަދި ވަޒީފާ އަދާކޮށް ނިމުމުން އަނބުރާ ގެއަށް ގެންދެއެވެ. އޭގެ ތެރެއިން ދުވަހެކެވެ. ވަޒީފާގައި ހުއްޓައި ޖިންޒީއަށް ލިބުނު ބިރުވެރި ޚަބަރަކީ އޭނާގެ ލޯބިވާ ދަރިފުޅު ގެއްލިގެން އުޅޭ ޚަބަރެވެ. އެއީ 1988 ވަނަ އަހަރުގެ އޮކްޓޯބަރު މަހުއެވެ. މީގެ 32 އަހަރު ކުރިއެވެ. އޭރު ޖިއާއަށް ވާނީ އެންމެ2އަހަރާއި 8 މަހެވެ.\nޖިއާގެ ފިރިމީހާ ބުނި ގޮތުގައި ކިންޑަރގާރޓެން އިން ޖިއާ ގޮވައިގެން އެނބުރި އައި މަގުމަތީގައި ގެ ކައިރީގައި އިން އާއިލީ ހޮޓަލަކަށް ވަނީ ޖިއާއަށް ފެންފުޅިއެއް ގަތުމަށެވެ. އަދި2މިނެޓު ނުވަނިސް ނުކުތް އިރު ޖިއާ ފެންނަން ނެތް ކަމަށް އޭނާ ބުންޏެވެ. ކޮންމެއަކަސް އެ ހިސާބުން ޖިއާ ހޯދުމުގެ މަސައްކަތް ފެށިއެވެ.\nޖިއާ ހޯދާތާ ހަފްތާއެއް ވެގެން ދިޔައިރުވެސް އޭނާގެ މަންމަ ޖިންޒީގެ އުއްމީދުތަކަކަށް ބަދަލެއް ނާދެއެވެ. ދަރިފުޅުގެ ފޮޓޯއާއި ވަނަވަރު ހިމަނައި ލައްކައެއްހާ ކާޑު ޕްރިންޓްކޮށް، ކައިރި ހޮޓާތަކާއި، ބަސް ސްޓޭޝަންތަކަށް ބެހުމުގެ މަސައްކަތް ފެށިއެވެ. އަދި ލޯކަލް ނޫސްތަކުގައިވެސް ދަރިފުޅުގެ ފޮޓޯ ޖަހައި އާންމުންގެ އެހީތެރިކަމަށް އެދުނެވެ. އެހެން ނަމަވެސް، އޭރުވެސް ދަރިފުޅު ވަގަށް ނަގާނެ ކަމަށް ނުވަތަ އިންސާނީ ވަގުފާރީގެ ޝިކާރައަކަށް ވެދާނެކަމަށް ޖިންޒީއަށް ކުޑަކޮށްވެސް ހިއެއް ނުވެއެވެ.\nޖިއާ ޖިއާ ( ގެއްލުނު އިރު އުމުރުން2އަހަރު)\nދަރިފުޅު ޖިއާ ހޯދުމުގެ މަސައްކަތުގައި4އަހަރު ހޭދަވިއިރު، އެ ކުޑަކުޑަ އާއިލާ އޮތީ ވިއްސި ވިހާލިވެފައެވެ. ދެމަފިރިންގެ ކައިވެނިވެސް އޭރު ވަނީ ނިމުމަކަށް އައިސްފައެވެ. އެހެން ނަމަވެސް، ދަރިފުޅު ހޯދުމަށް އެ ދެމަފިރިން ކުރަމުންދިޔަ މަސައްކަތަކަށް ކުޑަވެސް ބަދަލެއް ނާދެއެވެ. ކޮންމެ ހަފްތާ ބަންދެއްގައިވެސް ކައިިރި ޕްރޮވިންސްތަކަށްވެސް ގޮސް ދަރިފުޅު ހޯދުމުގެ މަސައްކަތް ކުރެއެވެ. އަދި ޖިއާއާ ވައްތަރު ކުއްޖަކު ފެނިއްޖެކަމަށް ޚަބަރު ލިބިއްޖެނަމަ ވަގުތުން އެ ތަނަކަށް ދަތުރުކޮށް، ބަލައެވެ. އެހެން ނަމަވެސް ކޮންމެ ފަހަރަކުވެސް ކުރިމަތިލާން ޖެހެނީ ނާކާމިޔާބީއާއެވެ.\nދުވަސްވީ ވަރަކަށް ޖިންޒީގެ ސިއްޙީ ޙާލު ދިޔައީ ދަށްވަމުންނެވެ. ޑޮކްޓަރުންވެސް ތަކުރާރުކޮށް ބުނަމުން ދިޔައީ އޭނާގެ ހަށިގަނޑަށް ބޭސް ކޮށްދެވުނު ނަމަވެސް، އޭނާގެ ހިތަށް ލިބެމުންދާ އަނިޔާއަށް ދޭނެ ޑޮކްޓަރީ ބޭހެއް ނެތް ކަމަށެވެ. އަދި ދަރިފުޅު ހޯދުމަށް ކުރާ ދިގު ދަތުރުގައި އޭނާ އަމިއްލަ ސިއްޙަތަށް ސަމާލުވާން ޖެހޭނެ ކަމަށް ޑޮކްޓަރުން ބުނަމުން ދިޔައެވެ. އެހިސާބުން ޖިންޒީވެސް އެ އަޒުމުގައި މަސައްކަތް ފެށިއެވެ. އަދި ހިތާމަ ކުރުމުގެ ބަދަލުގައި، ހުރިހާ ވަގުތެއް ދަރިފުޅު ހޯދުމުގައި އަވަދިނެތި އުޅުމަށް ހުސްކޮށްލިއެވެ. ގެއްލިފައިވާ ކުދިން ހޯދުމުގެ މަސައްކަތް ކުރާ އެންޖީއޯއަކާ ގުޅި، އެ މަސައްކަތުގައި ޝާމިލުވެ އުޅެން ފެށުމުގެ ނަތީޖާއަކަށްވީ، އެތައް އާއިލާއަކަށް ދިމާވެފައިވާ އެފަދަ މައްސަލައަށް ޙައްލު ހޯދައި ދެވުމެވެ. އަމިއްލަ ދަރިފުޅު ނުފެނުނު ކަމުގައި ވިޔަސް، އެތައް އާއިލާއަަކަށް ގެއްލިފައިވާ ދަރިން ހޯދައި ދިނުމުގައި އިސް ރޯލެއް އަދާކުރިއެވެ.\nޖިއާ ޖިއާ- އޭނާ ފެނިފައިވަނީ ގެއްލުނުތާ 32 އަހަރު ފަހުން\nއިންތިޒާރަށް ނިމުމެއް އައީ މިއަހަރު މަންމައިންގެ ދުވަހު !\nކޮންމެއަކަސް ޖިންޒީގެ ދިގު އަދި ހިތްދަތި އިންތިޒާރަށް މިހާރު ވަނީ ނިމުމެއް އައިސްފައެވެ. ލޯބިވާ ދަރިފުޅު ޖިއާ ފެނިއްޖެ ކަމުގެ އުފާވެރި ޚަބަރު ޖިންޒީއަށް ލިބުނީ މިއަހަރުގެ މަންމައިންގެ ދުވަހުއެވެ. އޭނާ ދިރިއުޅުނު އަވަށުގެ ޕަބްލިކް ސެކިއުރިޓީ ބިއުރޯއިން ގުޅައި، "މައޯ ޔިން (ޖިއާ ޖިއާ) ފެނިއްޖެ" ކަމުގައި ބުނި ވަގުތުވީ އެ މަންމަގެ ޙަޔާތުގައިވެސް އައި އެންމެ އުފާވެރި ވަގުތަށެވެ.\nފުލުހުންނާ ކަމާބެހޭ މުއައްސަސާތަކުން ގުޅިގެން ކުރި މަސައްކަތުން ޖިއާ ކުޑައިރު ކިޑްނެޕް ކޮށްގެން ގެންގޮސް، އާއިލާއަކަށް ވިއްކާލާފައިވާކަން އެނގުނެވެ. އޭރު ޖިއާ ގެއްލުނުތާ 32 އަހަރުވީއެވެ. ފުލުހުން ޖިއާ ހޯދުމުގައި 300ށް ވުރެ ގިނަ ލީޑް ހޯދައި، އެ މަގުން ތަހުޤީޤުތައް ކުރިއަށް ގެންގޮސް، އެންމެ ފަހުން ޑީއެންއޭ ޓެސްޓުތައްވެސް ހެދިއެވެ. އެއީ ޙަޤީޤަތުގައިވެސް ޖިއާކަން އެ މަންމައަށް ފުރިހަމައަށް ކަށަވަރުވީ އެވަގުތުއެވެ.\nއޭރު ޖިއާއަކީ ކައިވެންޏެއް ކޮށްގެން އަމިއްލަ ވިޔަފާރިއެއް ހިންގަމުންދާ ހަރުދަނާ ދަރިއެކެވެ. އޭނާ ބަލައި ބޮޑުކުރި އާއިލާގެ ވާރިސެވެ.\n32 އަހަރަށް ފަހު އެ ދެމަފިރިންނާއި ޖިއާގެ "ރީޔޫނިއަން" އަށް ގިނަ ބައެއްގެ ސަމާލުކަން ލިބިގެން ދިޔައެވެ. އެތައް ބައެއްގެ ލޮލުން ކަރުނަ އޮހޮރާލިއެވެ. ދުނިޔޭގެ މީޑިއާތަކުގެ ސަމާލުކަން ލިބިގެންދިޔައެވެ. ޗައިނާގެ ސެންޓްރަލް ޓީވީން އެ މަންޒަރުތައް ވަގުތުން ދުރަށް ދެއްކިއެވެ. ރޮމުން މަންމާއޭ ބުނެ ޖިއާ އައިސް އޭނާގެ މަންމައާއި ބައްޕަ ގައިގައި ބައްދާލި ވަގުތު މަންޒަރު ބަލަން ތިބި އެތައް ބައެއްގެ ލޮލުންވެސް ކަރުނަ ހިލުނެވެ.\n32 އަހަރަށް ފަހު، ޖިންޒީ އޭނާގެ ދަރިފުޅާ ބައްދަލު ކުރުން\nފަހުން ޖިންޒީއަށް އެނގުނު ގޮތުގައި ޖިއާ ކިޑްނެޕް ކުރި މީހުން އޭނާ ގެންގޮސް 840 އެމެރިކާ ޑޮލަރަށްވާ ޗައިނާ ފައިސާއަށް އޭނާ ވިއްކާލީ ސިޗުއާން ޕްރޮވިންސްގައި ދިރިއުޅެމުން ދިޔަ ދަރިން ނުލިބޭ ދެމަފިރިންނަށެވެ. އެ ދެމަފިރިން ވަނީ އޭނާގެ ނަން ބަދަލުކޮށް، ދެމަފިރިންގެ އަމިއްލަ ދަރިއެއްގެ ގޮތުގައި ޖިއާ ބަލާ ބޮޑުކޮށްފައެވެ.\nޖިއާ ބުނާ ގޮތުގައި އޭނާ ބޮޑުވެގެން އައިއިރު، ޓީވީން މަންމަގެ ވާހަކަތައް ފެނެއެވެ. ނަމަވެސް އޭރު އެފަދަ އެއްވެސް ގުޅުމެއްގެ އިހުސާސެއް ނުކުރެވޭ ކަމަށް އޭނާ ބުންޏެވެ. އެހެން ނަމަވެސް، ފޮޓޯއިން ފެންނަ ތުއްތު ކުއްޖާ އޭނާއާ ހާދަ ވައްތަރޭވެސް ބައެއް ފަހަރު ހިތަށް އެރި ނަމަވެސް، އެއީ އޭނާއަށް ވެދާނެ ކަމަށް ހަޤީޤަތުގައި ހީވެފައި ނެތް ކަމަށް އޭނާ ބުންޏެވެ.\nޗައިނާގައި އަމަލު ކުރަމުންދާ ވަން ޗައިލްޑް ޕޮލިސީގެ ސަބަބުން މިފަދަ ހާދިސާތައް ހިނގުމަށް މެދުވެރިވާކަމަށް ރިޕޯޓްތައް ބުނެއެވެ. ޚާއްސަކޮށް މި ޙާދިސާއަށްފަހު، އެ ވާހަކަތަކުގެ އަޑު އަނެއްކާވެސް މިވަނީ ގަދަވެފައެވެ. އާބާދީ ކޮންޓްރޯލް ކުރުމަށް ވަން ޗައިލްޑް ޕޮލިސީ ގެންގުޅުމުގެ ނުރަނގަޅު ނަތީޖާތައް ނުކުންނަމުންދާކަމަށް ގިނަ ބަޔަކު ބުނެއެވެ.


<< < ރާޢޫތު2> >>\nރާޢޫތު ބޫޢަޒްއާ ދިމާވުން\n1 ނުޢުމީގެ ފިރި އަލީމާލިކުގެ ގާތް ތިމާގެ ބޫޢަޒު އޭ ނަމަކަށް ކިއުނު މީހަކު ވިއެވެ. މި ބޫޢަޒު އަކީ ވަރަށް މުއްސަނދި އަދި އެރަށުގެ ބަސްވިކޭމީހުންގެ ތެރެއިން ހިމެނޭ މީހެކެވެ.\n2 އެއްދުވަހަކު ރާޢޫތު ނުޢުމީއަށް ބުންޏެވެ. ”އަޅުގަނޑު މިދަނީ ގޮވާން އެއްކުރުމަށް ދަނޑުތަކުގައި މަސައްކަތް ކުރާ މީހުންނަށް ނުނެގި އުކާލެވިފައި ހުންނަ ގޮވާން ހޮވުމުގެ ހުއްދަ ދޭނޭ ދަނޑުވެރިޔަކު ފެނޭތޯ.“\nނުޢުމީ ބުންޏެވެ. ”އެންމެ ރަނގަޅު. ދޭ، މަގޭ ދަރިފުޅާ.“\n3 ދެން ރާޢޫތު ގޮސް ބާކީ ގޮވާން އެއްކުރުމުގެ ގޮތުން ދަނޑެއްގައި މަސައްކަތް ފަށައިފިއެވެ. ކަންދިމާވި ގޮތުން ރާޢޫތަށް މި ދެވުނީ ބޫޢަޒްގެ ދަނަޑަކަށެވެ. ބޫޢަޒްއަކީ އަލީމާލިކުގެ ތިމާގެ މީހެކެވެ.\n4 ބޫޢަޒު އޭނާގެ ދަނޑުގެ ކަންތައްތައް ހުރިގޮތް ބެލުމަށް ބައިތުލަޙަމުން އައެވެ. އޭނާގެ މަސައްކަތްތެރިންނާ އޭނާ ސަލާމް ކުރިއެވެ. ”މާތްރަސްކަލާނގެ ކަލޭމެންނާ އެކުގައި ވާށި.“ އޭނާ ބުންޏެވެ. ”މާތްރަސްކަލާނގެ ތިޔަ މަނިކުފާނަށް ބަރަކާތްލައްވާށި.“ ދަނޑުވެރިން ޖަވާބު ދިނެވެ.\n5 އެވަގުތު ބޫޢަޒުގެ މަސައްކަތްތެރިންގެ ވެރިޔަކަށް ހުރި މީހާއަށް ބުންޏެވެ. ”އެހެރަ ޒުވާން އަންހެން ކުއްޖާއަކީ ކާކުތަ؟“\n6 އެމީހާ ބޫޢަޒުއަށް ބުންޏެވެ. ”އެއީ ނުޢުމީއާއި އެކު މުއާބުން އައި ކުއްޖެއް.\n7 އޭނާ މިތަނަށް އައިސް އެދުނީ މަސައްކަތު މީހުންނަށް ނުނެގިފައި ހުންނަ ގޮވާން ނެގުމުގެ ހުއްދައަކަށް. އެއަށް ފަހު އޭނާ ދިޔައީ ދަނޑުގައި މަސައްކަތް ކުރަމުން. އިރުއެރީއްސުރެން ފެށިގެން ހިނދުކޮޅަކަށް ހިޔަލަކަށް ވެސް ވަދެ ނުލާ. ތަނެއްގައި ފޫވެސް ޖައްސާނުލާ.“\n8 އެވަގުތު ބޫޢަޒު ރާޢޫތުގެ ގާތަށް ގޮސް ބުންޏެވެ. ”ފަރުވާވެ އަޑުއަހާތި ދަރިފުޅާ! އެހެން މީހެއްގެ ދަނޑެއްގައި މަސައްކަތް ކުރަން ނުދާތި. މިދަނޑުގައި މަސައްކަތް ކުރާ އެހެން އަންހެން ކުދިން ގާތަށް ގޮސް އެމީހުންނާ އެކުގައި އުޅޭ.\n9 އެކުދިން އުޅޭ ތަނެއް ބަލައި އެމީހުންގެ ފަސްފަހަތުގައި އުޅޭ. އަހަރެން މިތާގައި މަސައްކަތް ކުރާ ފިރިހެނުންނަށް ކަލެއަށް އެއްވެސް ކަހަލަ ގޯނާއެއް ނުކުރުމަށް އަންގައިފިން. ކަލޭ ކަރުހިއްކައިގެންފި ނަމަ އެމީހުންގެ ފެން ރުނބާތަކުން ފެން ބުއިމުގެ ހުއްދަ ވެސް ކަލެއަށް ދީފިން.“\n10 ރާޢޫތު ބޫޢަޒުގެ ކުރިމައްޗަށް ބިންމަތީ ނިތްޖެހެންދެން ގުދުވެފައި ބުންޏެވެ. ”އަޅުގަނޑަކީ ބީރައްޓެއްސެއް. ސާހިބު އަޅުގަނޑަށް ތިޔަހާ ހެޔޮކޮށް ތިޔަ ހިއްތެވީ ކީއްވެތޯ؟“\n11 ބޫޢަޒު ޖަވާބުގައި ބުންޏެވެ. ”ކަލޭގެ ފިރިމީހާ މަރުވީއްސުރެ ކަލޭގެ މައިދައިތާ އާއި ދޭތެރޭ ކަންތައް ކުރި ރަނގަޅު ގޮތުގެ ވާހަކަ އަހަރެން އެހީމު. ކަލޭގެ ބައްޕަ އާއި މަންމަ ދޫކޮށް އަދި އަމިއްލަ ރަށް ވެސް ދޫކޮށް ނުދަންނަ ބައެއްގެ ތެރެއަށް ދިރިއުޅެން މައިދައިތައާ އެކު އައީމު.\n12 އިސްރާއީލުގެ ވެރި މާތްރަސްކަލާނގެ ކަލޭ ތިކުރި ހެޔޮކަންތަކުގެ ބަދަލު ކަލެއަށް ދެއްވުމަށް އެދި އަހަރެން ދުޢާ ކުރަން. އަދި ކަލޭ އެކަލާނގެ ރަސްކަންފުޅުން ރައްކާތެރިކަމަށް އެދި އައީމު. ވީމާ އެކަލާނގެ ކަލެއަށް ހެޔޮކޮށް ކަންތައް ހިންމެވުމަށް އެދި ވެސް އަހަރެން ދުޢާ ކުރަން.“\n13 ރާޢޫތު ޖަވާބުގައި ބުންޏެވެ. ”އަޅުގަނޑަކީ ސާހިބުގެ މަސައްކަތުގައި އުޅޭ އަންހެން ކުދިންގެ ތެރެއިން ހިމެނޭ މީހަކީމު އެއްވެސް ނޫނީމު. ނަމަވެސް ސާހިބު އަޅުގަނޑަށް ހިތްފަސޭހަކަން ދެއްވައި ތިޔަހާ އޯގާތެރިކޮށް އަޅުގަނޑާ ވާހަކަ ދައްކަވާ ތިޔަ ހެއްދެވީ ސާހިބުގެ ހެޔޮފުޅުކަމުން ކަން އަޅުގަނޑަށް ޔަޤީން ވޭ.“\n14 އެދުވަހުގެ ކެއުމުގެ ވަގުތުގައި ބޫޢަޒު ރާޢޫތު އަށް ބުންޏެވެ. ”މިތަނަށް އާދޭ. އައިސް ރާހުތްކޮޅެއް ޖަހައިގެން ޕާންކޮޅެއް ކައި.“\nރާޢޫތު އެވަގުތު އެހެންވެސް މަސައްކަތްތެރިންނާއި އެކު ކެއުމަށް އިށީނދެއްޖެއެވެ. ދެން ބޫޢަޒު ރާޢޫތުއަށް ހަނާކުރި ގޮވާން އަތްގޮށްޓެއް ފޯރުކޮށްލިއެވެ. އެދުވަހު ރާޢޫތު ކާނެ ވަރަކަށް ކައިފައި ބާކީވާހާ ވެސް ގިނަ ކާތަކެތި ލިބުނެވެ.\n15 ކައި ނިމިގެން ރާޢޫތު އެނބުރި މަސައްކަތަށް ދިއުމުން ބޫޢަޒު އޭނާގެ މަސައްކަތްތެރިންނަށް ބުންޏެވެ. ”މިތާ އެއްކޮށްފައި ހުންނަ ގޮވާމުގެ ފުންޏަކުން އޭނާ ގޮވާންކޮޅެއް ނެގި ކަމުގައި ވިޔަސް ކަލޭމެން އޭނާ ނުހުއްޓުވާތި!\n16 އޭނާ އެއްކުރުމަށްޓަކައި ގޮވާން ބޮޑިތަކުން ބައެއް ގޮވާން ގޮފިތައް ދަނޑު މައްޗަށް އޮއްސާފައި ބަހައްޓަން ވެސް ހަނދާން ކުރާތި. އަދި އޭނާއަށް އެއްވެސް ކަހަލަ އުނދަގުލެއް ނުކުރުމަށް އަހަރެން ކަލޭމެންނަށް އަމުރު ކުރަން.“\n17 ރާޢޫތު އެދުވަހުގެ ހަވީރުގެ ވަގުތާއި ޖެހެންދެން ދަނޑުގައި މަސައްކަތް ކުރުމަށް އުޅުނެވެ. އަދި ހަވީރު ވުމުން އޭނާ އެއްކޮށްފައިހުރި ގޮވާން ސާފުކުރި އިރު ބޮޑު ބަސްތާއެއް ފުރޭ ވަރުވިއެވެ.\n18 ރާޢޫތު މިގޮވާން ގެއަށް ގެންގޮސް އޭނާ މިއަދު ކުރި މަސައްކަތުން އެއްކުރިހާ ގޮވާން ނުޢުމީއަށް ދެއްކިއެވެ. އަދި މެންދުރުގެ ކެއުމުން ބާކީވި ކާތަކެތި ވެސް ނުޢުމީއަށް ދިނެވެ.\n19 ނުޢުމީ މިތަންދެކެ ބުންޏެވެ. ”ދަރިފުޅާ! މިއަދު ދަރިފުޅު މަސައްކަތް ކުރީ ކޮންތާކުތަ؟ އެއީ ކާކުގެ ދަނޑެއް ތަ؟ ކަލެއާއި ދޭތެރޭ ތިޔަހާ ހެޔޮކޮށް ހިތި މީހާއަށް މާތްރަސްކަލާނގެ ރަޙުމަތް ލައްވާށި.“\nދެން ރާޢޫތު ނުޢުމީއަށް ބުންޏެވެ. ”އަޅުގަނޑު މިއަދު މަސައްކަތް ކުރީ ބޫޢަޒު އޭ ނަމަކަށް ކިއުނު މީހެއްގެ ދަނޑުގައި.“\n20 ”މާތްރަސްކަލާނގެ ބޫޢަޒަށް ރަޙުމަތް ލައްވާށި!“ ނުޢުމީ ބުންޏެވެ. ”އެކަލާނގެއީ ދިރިތިބި މީހުންނަށާއި މަރުވެފައިވާ މީހުންނަށް އޯގާވަންތަ ކަލާނގެ. ބޫޢަޒު އަކީ އަހަރެންގެ ގާތް ތިމާގެ މީހެއް. އަދި އޭނާ އަކީ އަހަރެމެންނަށް ބަލަދުއަރާ މީހުންގެ ތެރެއިން ވެސް ހިމެނޭ އެކަކު.“ ❖\n21 ރާޢޫތު ނުޢުމީއަށް ބުންޏެވެ. ”އަދި އަހަރެން އޭނާގެ މަސައްކަތުގައި އުޅުނު އެހެން މީހުނާއިއެކު އެމީހުން ގޮވާން ހޮވާ ނިމެންދެން މަސައްކަތް ކުރުމުގެ ހުއްދަ ވެސް ދިން.“\n22 ނުޢުމީ ރާޢޫތަށް ބުންޏެވެ. ”މަގޭ ދަރިފުޅާ! އޭނާގެ މަސައްކަތުގައި އުޅޭ އެހެން އަންހެން ކުދިންނާއިއެކު ދަރިފުޅަށް މަސައްކަތް ކުރެވޭގޮތް ތިޔަވީ ވަރަށް ރަނގަޅަށް. އެއީ އެހެން މީހެއްގެ ދަނޑުގައި މަސައްކަތް ކުރަނިކޮށް ދަރިފުޅަށް ދިމާވާނީ ކޮންފަދަ މުސީބާތެއްކަން އެނގޭނީވެސް ކާކަށް.“\n23 އެދުވަހުން ފެށިގެން ރާޢޫތު ގޮވާން ހޮވުމުގެ މަސައްކަތުގައި އުޅޭއިރު އެތާނގައި މަސައްކަތުގައި އުޅޭ ބޫޢަޒުގެ އެހެން އަންހެން ކުދިންގެ ފަސްފަހަތުގައި އޭނާ އުޅެމުން ގެންދިޔައެވެ.\nދުވަސްތައް ފާއިތު ވަމުންގޮސް ދޮނަޅައާއި ގޮދަނުގެ މޫސުން ވެސް ނިމިއްޖެއެވެ. އެހުރިހާ ދުވަހަކު ރާޢޫތު އުޅެމުން ދިޔައީ އޭނާގެ މައިދައިތައާ އެކުގައެވެ.


SunOnline: Lavera Pizzeria in Pizza Hero game eh tha'aarfukoffi\nއައިޝަތު ފަރީޙާ 09 Jul 2020, 17:11\nޕިއްޒާ އަކީ އަހަރެމެންގެ ހިތުގައި ހާއްސަ މަގާމެއް ދެވިފައިވާ ކެއުމެކެވެ. ކުޑަކުދިންނާއި ބޮޑެތި މީހުންގެ މެދުގައވެސް ޕިއްޒާ މަގުބޫލު އިރު، މާލޭގައި ޕިއްޒާ އަށް ހާއްސަ އެތައް ރެސްޓޯރެންޓެއް އެބަހުއްޓެވެ. އެކަމަކު މި ހުރިހާ ތަނެއްގެ ތެރެއިންވެސް ލަ ވޭރާ ޕިޒޭރިއާ މާ ހާއްސައެވެ. އެތަން އެންމެ ހާއްސަވާ އެއްކަމަކީ ރަހަ މީރުކަމާ އެކު ކަސްޓަމަރުންނާ މެދު ބަހައްޓާ ގާތްކަމެވެ. ކަސްޓަމަރުންނާ އިންޓަރެކްޓު ވުމަށް ކުރާ މަސައްކަތެވެ.\nކަސްޓަމަރުންނާއެކު އޮންނަ ގާތްކަން އިތުރު ކުރުމަށް ލަވޭރާ އިން ވަނީ އެމީހުންގެ ވެބްސައިޓު ވެސް ކަސްޓަމަރުން ގަޔާވާނެ ފީޗާތަކާ އެކު ތައާރަފުކޮށްފަ އެވެ. ލަވޭރާގެ ވެބްސައިޓުގައި ހިމެނޭ އެންމެ ހާއްސަ ކަމަކީ، ވެބްސައިޓުގައި ހިމަނާފައިވާ "ގޭމް ފީޗާ" އެވެ. ވީހާ ވެސް ގިނަ ކަސްޓަމަރުން އިންޓަރެކްޓުކޮށ،ް މަޖާ ގޭމެއް ކުޅެގެން ހިލޭ ޕިއްޒާ އެއް ހޯދުމުގެ ފުރުސަތު ލަވޭރާ އިން ވަނީ ހުޅުވާލައިފަ އެވެ.\nލަވޭރާގެ ޕިއްޒާއެއް -- ފޮޓޯ: ލަވޭރާ\nލަވޭރާގެ ވެބްސައިޓު https://www.laverapizzeria.net/ އަށް ވަންނައިރު "ޕޮއްޒާ ހީރޯ" ގޭމް ފެންނަން އިންނާނެއެވެ. "ސްޓާޓް" އަށް ފިތާ، އަވަހަށް ދުވަހުގެ ހައިސްކޯ ހޯދާ މީހާއަށް ވާން މަސައްކަތް ފަށަންވީ އެވެ.\nމި ގޭމުގައި ވާގޮތަކީ، ސްކްރީނުން ފެންނަ ތިން އައިކޮން މެޗު ކުރަންވީ އެވެ. މެޗު ކުރާ ކޮންމެ ތިން އައިކޮން އަކަށް ޕޮއިންޓް ލިބޭނެ އެވެ. ކުރިއަށްދާ ވަރަކަށް ގޭމު "ޓަފް" ވެ ފޯރި ގަދަވެ އެވެ. މިހާތަނަށް ގޭމުން އެންމެ މަތިން ލިބިފައިވާ ސްކޯ ފެންނަން ހުންނާނެ އެވެ. މީގެ އިތުރުން އެ ދުވަހެއްގެ ޑެއިލީ ހައިސްކޯވެސް ފެންނާނެ އެވެ.\n"ޔަންގު ޕޮޕިޔުލޭޝަން އަށް ޓާގެޓުކޮށްގެން މި ގޭމް ލޯންޗުކުރީ. މުނިފޫހިފިލުވުމާ އެކު، ތަފާތު ގޮތަކަށް ގިވް އަވޭ އެއް ދިނުމަށް ވިސްނާފައި ކުރި ކަމެއް މިއީ،" ލަވޭރާ އިން ބުންޏެވެ.\nޖުލައި އެއްވަނަ ދުވަހު ލަވޭރާގެ ވެބްސައިޓު ލޯންޗުކޮށް މި ފީޗާ ތައާރަފު ކުރި އިރު ހީނުކުރާ ވަރުގެ ބޮޑު ތަރުހީބެއް ލިބުނެވެ.\n"ފުރަތަމަ ދުވަހު ވެސް ތިން ގަޑިއރު ތެރޭ ލިމިޓު ހަމަވެއްޖެ. ތިން ގަޑިއިރު ތެރޭ 2000 އެއްހައި މީހުން މިއަށް އިންޓަރެކްޓުވެ ގޭމު ކުޅުނު،" ލަވޭރާ އިން ބުންޏެވެ.\nކޮންމެ ދުވަހަކު ވެސް އެންމެ ގިނަ ޕޮއިންޓް ހޯދާ ޕިއްޒާ ހީރޯ އަކަށް ޖެހިގެން އަންނަ ދުވަހު ހިލޭ ޕިއްޒާ އެއް ލިބޭނެ އެވެ.\nލަވޭރާގެ ވެބްސައިޓު ވެސް ޑިޒައިން ކޮށްފައި ވަނީ ކަސްޓަމަރުން ނަށް ބޭނުންވާނެ ތަފާތު މައުލޫމާތު ފޯރުކޮށްދީ، ކަސްޓަމާ އިންޓަރެކްޝަން އިތުރުވާނެ ގޮތަކަށެވެ. ބޭނުމަކީ ލަވޭރާ އާއި ކަސްޓަމަރުންނާ ދެމެދު އޮންނަ ގުޅުން އިތުރަށް ހަރުދަނާކޮށް ބަދަހި ކުރުމެވެ.\nލަވޭރާގެ ބްރައުނީ -- ފޮޓޯ: ލަވޭރާ\n"ކުރިއަށް އޮތްތަނުގައި އިތުރު ކޮންޓެންޓު ވެބްސައިޓަށް އަންނާނެ. އެގޮތުން ޕިއްޒާ އާއި ޕާސްޓާ އާ ގުޅޭ އެކި ލިޔުންތައް. ސޯސް އާ ޕިއްޒާ ޑޯ އާ ބެހޭ ވާހަކަތައް. ރިޓެން އަދި ފޮޓޯ ކޮންޓެންޓު އިތުރުކުރާނަން ކުރިއަށް އޮތްތަނުގައި،" ލަވޭރާ އިން ބުންޏެވެ.\n"ހަގީގީ ޕިއްޒާ"ގެ ރަހަ ދިވެހިންގެ އަރުތެރޭ ލެއްވުމުގެ ނިޔަތުގައި 2018 ވަނަ އަހަރު ފެށި ލަވޭރާ ވަނީ މިވީ 2.5 އަހަރު ތެރޭ ކަސްޓަމަރުންގެ ހިތުން ޖާގަ ހޯދައިފަ އެވެ.\n"ކަސްޓަމަރުންގެ ލޯޔަލިޓީ ފެނުނީ މި ޕެންޑެމިކް ތެރޭ. އަޅުގަނޑުމެންނަށް ސަވައިވް ވެނުނީ ކަސްޓަމަރުންގެ އިތުބާރާއި ސަޕޯޓު ލިބުނުވަރުން، އަދި ސްޓާފުުން ކުރި ހިތްވަރުވެސް ވަރަށް އުފަލާ އެކު ބަލައިގަންނަން،" ލަވޭރާ އިން ބުންޏެވެ.\n"ލަވޭރާ"ގެ މާނައަކީ ވެސް "އަސްލު ހަގީގީ" އެވެ. ލަވޭރާގެ މަގުސަދަކީ ކަސްޓަމަރުންނަށް ހަގީގީ ޕިއްޒާގެ ރަހަ ތަޖުރިބާ ކުރުމުގެ ފުރުސަތު ދިނުމެވެ.\n"ކަސްޓަމަރުން ވަނީ ލަވޭރާގެ ރަހަތައް ބަލައިގަނެފައި، ކަސްޓަމަރުންނަށް ކުރާ ޕްރޮމިސް އަކި ލޯކަލް ފްރެޝް އިންގްރިޑިއަންޓްސް އާ ޕިއްޒާ ޑޯ ހެދުމުގެ އޮރިޖިނަލް ޓެކްނީކްސް ބޭނުންކޮށްގެން އެންމެ ރިއަލް ޕިއްޒާ ފޯރުކޮށްދިނުން" ލަވޭރާ އިން ބުންޏެވެ.\nލަވޭރާގެ ޕިއްޒާ ޑެލިވަރީ ކުރަނީ -- ފޮޓޯ: ލަވޭރާ\nލަވޭރާ އިން އޯޑަަރު ކުރާ ކޮންމެ ޕިއްޒާ އަކާއެކު އެތަނުން ތައްޔާރުކުރާ ހާއްސަ ސޯސް އެއްވެސް ލިބޭނެ އެވެ. ލަވޭރާ އިން ދާދިފަހުން ވަނީ ލަވޭރާގެ ހާއްސަ ބްރައުނީ ޓްރޭވެސް ތައާރަފުކޮށްފަ އެވެ. ބްރައުނީ ޓްރޭއަށް ވެސް ކަސްޓަމަރުންގެ ތަރިހީބު ބޮޑުކަން ލަވޭރާ އިން ފާހަގަ ކުރެއެވެ.\nލަވޭރާގެ ކަސްޓަމާ ލޯޔަލިޓީ ޕްރޮގްރާމުވެސް ތަފާތެވެ. "ޕިއްޒާ ސޮސައިޓީ"ގެ ސްޓޭމްޕެއް އޯޑަރު ކުރާ ކޮންމެ ޕިއްޒާ އަކަށް ލިބޭނެއެވެ. ފަސް ސްޓޭމްޕު ހަމަވުމުން ޕާސްޓާ އެއް އަދި 10 ސްޓޭމްޕު ހަމަވުމުން ޕިއްޒާ އެއް ލިބޭނެއެވެ. ސްޓެމްޕް ޑައުންލޯޑުވާނީ ގޫގުލް ވޮލެޓު ނުވަތަ އެޕަލް ވޮލަޓަށެވެ.\nލަވޭރާގެ އޯތެންޓިކް ޕިއްޒާ މާލެއަށް ހިލޭ ޑެލިވަރީ ކޮށްދޭއިރު ވެބްސައިޓު މެދުވެރިކޮށް މެނޫ ބަލާލެވޭނެއެވެ. ފޯނުން އޯޑަރު ދިނުމުގެ އިތުރުން ފޭސްބުކް އަދި އިންސްޓަގްރާމު މެދުވެރިކޮށްވެސް އޯޑަރު ޕްލޭސް ކޮށްލެވޭނެއެވެ.


Anni, Faalhugai dheenaa dhekolhah | Bithufangi\nރާއްޖެއަކީ އައި އެސް އައި އެސްއަށް ވާގިވެރިވެދޭ ގައުމެއްގެ އިތުރުން، އައި އެސް އަށް މީހުން ތަމްރީނުކުރާތަނެކެވެ. ދިވެހި ރާއްޖެއަކީ އިސްލާމްދީނުގެ ނަމުގައި ހައްދު ފަހަނައަޅާފައިވާ މީހުންތަކެއް ދިރިއުޅެމުން އަންނަ ގައުމެކެވެ. ރާއްޖެ ހަމަ މަގައް އެޅުވެން އޮތީ ދިވެހި ޒުވާނުން ހަމައިން ނެއްޓި މިއުޒިކު ޖަހައިގެނެވެ. ކީރިތި ޤުރުއާނާއި ސުންނަތް ފިޔަވާ އެހެން އެއްޗެއް ހޯދައިގެނެވެ. ދޮންމީހުން އުޅޭހެން ބުރަޔާ ޖަންގިޔަލުގައި މަގުތަކާއި، ކަންކަންމަތީ އެކަކު އަނެކަކު ތުންބޮއެ، ބައްދާ ހަދައިގެނެވެ. މިއީ މަބުނި ވާހަކައެއް ނޫނެވެ. މިއީ ގ.ކެނެރީގޭ އަންނި ބުނި ވާހަކަ އެކެވެ.\n" ރައިސް ޔާމީން ރަނިން މޭޓަކަށް ހޮއްވެވި ޝަހީމަކީ އައި އެސް އައި އެސް އަށް މީހުން ތަމްރީން ކުރާ މީހެއް. ސައުދީ ސަފީރު ޝަހީމަށް ތާއީދު ކުރުމުން އެގެން ބޭނުންވި ހުރިހާކަމެއް ސާފުވެއްޖެ. ސައުދީއިން ރާއްޖޭގައި ހައްދުފަހަނަ އަޅާދިއުމަށް ހިތްވަރުދޭ. " މިއީ އިއްޔެގެ ވަގުތެއްގައި އަންނި ކުރި ޓްވިޓެކެވެ. ކޮންފަދަ ނުބައި ވާހަކައެއްތޯއެވެ. ކިޔެނީ ކީއްކަމެއް އެނގިލައްވާތޯއެވެ.\nލާދީނީ އަންނި ހޫނުފެނަށް ވެއްޓުނީ މިހިސާބުންނެވެ. ރާއްޖޭގެ ނަންހިނގާ، އެބޭބޭފުޅުންގެ އިލްމުވެރިކަމަށް ދެބަސްވެވެންނެތް އެތަށް ދީނީ އިލްމުވެރިޔަކު އަންނި އާއި ދެކޮޅަށް ތެދުވީ މިހައި ހިސާބުންނެވެ. އެބޭބޭފުޅުން މަތިވެރި ވަންތަ ﷲ ގަންދީ ހުވާކޮއް ރައީސް ޔާމީންގެ އިންތިހާބީ ބައިވެރިޔާ އަކީ އެފަދަ އަމަލެއް ހިންގަވާނޭ ބޭފުޅެއް ނޫންކަމަށް ވަނީ ހުވާކުރަށްވާފައެވެ. މީގެ ތެރޭގައި ހުދު އަންނިގެ ކޯލީޝަންގެ ނަންހިގާ ދީނީ އިލްމުވެރިން ހިމެނެއެވެ. އަންނިއެވެ. ތިޔަ މަގުން ހިނގާނަމަ ވެއްޓޭނީ ހޫނުފެނަށް އެކަންޏެއް ނޫނެވެ. ހޫނު އަލިފާނަށްވެސް ވެއްޓުން ދުރެއް ނޫނެވެ.\nރައީސް ޔާމީންގެ އިންތިހާބީ ބައިވެރިޔާ ޑރ. މުހަންމަދު ޝަހީމް އަލީ ސައީދަކީ އަލް އަޒުހަރު ޔުނިވާރސިޓީއިން އަރަބި ކޯސް، އިސްލާމިކް ޔުނިވާރސިޓީ އޮފް މަދީނާއިން ބެޗެލާރ އިން އިސްލާމިކް ޝަރީއާރ ، މެލޭޝިއާގެ އިންޓަރނޭޝަނަލް އިސްލާމިކް ޔުނިވާރސިޓީއިން މާސްޓަރ އޮފް އިސްލާމިކް ޝަރީއާރ އަދި އިސްލާމިކް ރިވީލްވްޑް ނޮލެޖް އެން ހެރިޓޭޖް ހައްދަވައި، 2013 ވަނަ އަހަރު ފިލޯސަފީ އިން އިސްލާމިކް ރިވީލްވްޑް ނޮލެޖް އެން ހެރިޓޭޖް އިން ޑޮކްޓަރުކަން ހާސިލްކޮށް ދީނީ އަދި އިލްމީ އެތަކެއް ތަޖުރިބާ ހޯއްދަވާ ދުނިޔޭގެ ނަންހިނގާ މަސްހޫރު އެތަކެއް ދީނީ އިލްމުވެރިންގެ ލޯތްބާއި އިހްތިރާމް ލިބިލައްވާފައިވާ ބޭފުޅެކެވެ. އިސްލާމީ ދުނިޔޭގައި އެންމެ ނުފޫޒުގަދަ 500 އިލްމުވެރިންގެ ލިސްޓުގައި ހިމެނިވަޑައިގަންނަވާ ބޭފުޅެއްވެސް މެއެވެ.\nހުޅަނގުގެ ދޮންމީހުން ރުއްސަން ޓުވީޓް ކުރާ އަންނި މިފަހަރު އެމީހުން ރުއްސަން ކޮށްލި ޓްވިޓުން ސިޔާސީ އެކުވެރިންވެސް ފެޔަށް ޖެހި ދެވަނަ ވިސްނުމަކުން ވިސްނާކަން މިއީ ޝައްކެއް އޮތް ކަމެއް ނޫނެވެ. ޖުމްހޫރީ ޕާޓީ އިން ރަނިންމޭޓަކު ނުނެރި ލަސްކުރާކަމީ މިކަމުގެ ދަލީލެކެވެ. ޖުމްހޫރީ ޕާޓީއާއި، އުމަރު ނަސީރާ، ޖަމީލުގެ އިތުރުން މަލީހާއެކު ވަކި ކޯލީޝަނެއްގައި ނުކުންނަން ދަނީ ވިސްނަމުންނެވެ. އެއީ އަބަދުވެސް ސިޔާސީގޮތުން ޖުމްހޫރީ ޕާޓީއަށް ކާންލިބެނީ އެމްޑީޕީ ކައިފައި ބާކީ ހުންނަ ބައި ކަމުންނެވެ.


Fayijehifai oyi meehaku 28 aharu fahun thedhukohfi\nފަތްޖެހިފައި އޮތް މީހަކު 28 އަހަރު ފަހުން ތެދުކޮށްފި\nޗައިނާގެ ޝެންޒެން ޔުނިވަސިޓީ ޖެނެރަލް ހޮސްޕިޓަލުގައި ހެދި އެތައް ސާޖަރީއަކަށްފަހު "ފަތްޖެހިފައިވާ މީހެއް" ތެދުކޮށްފި އެވެ. ލީ ހުއާ ނަމަކަށް ކިޔާ 46 އަހަރުގެ މި މީހާގެ ސާޖަރީ ހަދައިގެން ތެދުކުރިއިރު އޭނާ ފަތްޖެހިފައި ހުންނަތާ 28 އަހަރު ވެއްޖެ އެވެ. މި މީހާ ފަތް ޖެހުނީ އެންކީލޫޒިން ސްޕޮންޑިލައިޓިސް ކިޔާ ބައްޔެއްގެ ސަބަބުންނެވެ.\nމި ބަލި ޖެހުމުން އިންފްލެމޭޓަރީ އާތުރައިޓިސްގެ އަސަރު މައިބަދަ އަށާއި ބޮޑެތި ހުޅުތަކަށް ކުރެ އެވެ. އެންކިލޫޒިންގެ މާނައަކީ ކަށިތައް އެއްކަށިގަނޑު އަނެއް ކަށިގަނޑާ ގުޅުމެވެ. ގިނަ ފަހަރަށް މިހެން ދިމާވަނީ މައި ބަދައިގެ ފްލެކްސިބިލިޓީ ދަށްވުމުންނެވެ. މިހެން ދިމާވާ މީހުންނަށް ކޮޅަށް ތެދުވެ ރަނގަޅަށް ހަރަކާތްކޮށް އުޅުމަށް ދަތިތައް ކުރިމަތިވެ އެވެ.\nކަށިތަކުގައި އިންފްލެމޭޝަން ހުރުމުން ކަށިތައް ބަލިކަށިވެ އެވެ. މިހެންވުމުން ބަލިވެފައިވާ ކަށިތައް ވަރުގަދަކޮށް އިތުރަށް އުފެދޭ ގޮތް ހެދުމަށްޓަކައި ހަށިގަނޑުން އަމިއްލައަށް އިތުރު ކެލްސިއަމް އުފައްދަން ފަށަ އެވެ. މިގޮތަށް އިތުރަށް ކެލްސިއަމް އުފައްދަން ފެށުމުން ވާ ގޮތަކީ ގުޅިފައި ހުންނަން ނުޖެހޭ ހުޅުތައްވެސް ގުޅޭގޮތް ވަނީ އެވެ.\nމި މައްސަލަ ފުރަތަމަ ލީ ހުއާ އަށް ދިމާވާން ފެށީ އޭނާގެ އުމުރުން 18 އަހަރުގަ އެވެ. ނަމަވެސް އެމީހުންގެ މާލީ ތަނަވަސްކަން ނެތުމުން ފަރުވާއެއް ނުހޯދާ ގިނަ ދުވަސްވެ މާ ބޮޑުވަރުވީ އެވެ. ލީ ހުއާންގެ ހާލަތަށް ބަލާއިރު އޭނާގެ ހަށިގަނޑުގެ ތިން ބައެއް ގުޅިފައި ވެއެވެ. ނަތީޖާއަކީ އޭނާ ފޯލްޑް ވުން ނުވަތަ ދެ ފަތް ޖެހުނީ އެވެ. މިހެންވުމުން އޭނާގެ ކޯތާފަތް މޭގައިޖެހި ވަނީ ބާރުވެފަ އެވެ. އޭނާގެ ބްރެސްޓްބޯން އާއި ޕިއުބިކް ބޯން ވެސް ވަނީ މިގޮތަށް ކަނެކްޓް ވެފަ އެވެ. އަދި މޫނާއި ފަލަމަސްގަނޑުގެ ކަށީތަކާ ވަނީ ގުޅިފަ އެވެ.\nމިހާލަތުގައި އުޅެން ޖެހުމުން ލީ ހުއާ އަކަށް އަތުން ފައިން އެއްވެސް މަސައްކަތެއް ނުކުރެވެ އެވެ. މި ބަލި ޖެހިގެން ފާއިތުވީ 28 އަހަރު އޭނާގެ ހުރިހާ ކަމެއް ކޮށްދީގެން ބެލެހެއްޓީ އޭނާގެ 71 އަހަރުގެ މަންމަ އެވެ.\nއޭނާގެ މަންމަ ބުނަނީ ލީ ހުއާގެ މައްސަލައަށް ހައްލެއް ހޯދަން ލައްކަ ގިނަ ކަންތައް ކުރެވުނު ކަމަށާއި ނަތީޖާއެއް ފެނިފައި ނުވާ ކަމަށެވެ.\nލީގެ ފަރުވާގެ ކަންތަކާ ހޮސްޕިޓަލުން ހަވާލުވެ ހުރީ ޑރ. ޓާއޯ ހުއިރެން އެވެ. ލީ އަށް ދިމާވެފައިވާ މައްސަލަ އެނަލައިޒްކޮށް އޭނާގެ ސާޖަރީ ކުރިޔަށް ގެންދާނެ ގޮތް ޕްލޭންކުރަން ޑރ. ޓާއޯ އާއި ޓީމަށް ދެ ހަފުތާގެ މުއްދަތެއް ނެގި އެވެ. މި ސާޖަރީ އަކީ ލީގެ ފުރާނަ އަށް ނުރައްކާ ސާޖަރީ އަކަށް ވާތީ އެއްވެސް ކަހަލަ ޗާންސެއް ނެގުމުގެ ފުރުސަތު ނެތީމަ އެވެ. ސާޖަރީ ތެރޭގައި ލީގެ އެތެރެހަށީގެ ގުނަވަންތައް ފެއިލްވުމުގެ ފުރުސަތު ވަރަށް ބޮޑެވެ. ޑޮކްޓަރުންގެ ބަހުން ބުނާނަމަ މައުންޓް އެވަރެސްޓަށް އެރުމަކީ ލީގެ ސާޖަރީ އެކޭ ދާދި އެއްވަރެވެ. އެހާވެސް މި ސާޖަރީ އުނދަގުލެވެ.\nވަރަށް ބޮޑު ހަތަރު ސާޖަރީއެއް ލީގެ ހަދަން ޖެހޭނެކަމަށް ޑޮކްޓަރުން ނިންމި އެވެ. އޭގެ ތެރޭގައި ލީގެ މައިބަދައިން އައިބުވެފައިވާ ކަށީތައް ހަލާކުކޮށް އަލުން ރާވާލުން ހިމެނެ އެވެ. އެހެންނޫނީ އޭނާ ކޮޅަށް ނެގޭނެ އެއްވެސް ގޮތެއް ނެތެވެ. މި ސާޖަރީގެ ރިސްކް އިތުރަށް ބޮޑުވީ ސާޖަރީގައި ކުޑަވެސް ގޯހެއް ހެދިއްޖެނަމަ ލީ މުޅިން ވާގި ނެތުމުގެ ފުރުސަތުވެސް އިންތިހާއަށް ބޮޑުވީމަ އެވެ. އަދި މާ ގިނައިން ލޭ ބޭރުވެ ހެމޮރެޖިކް ޝޮކް އަކަށް ގޮސް މަރުވުމުގެ ފުރުސަތު ވެސް ބޮޑުކަމުންނެވެ.\nލީގެ ފުރަތަމަ ސާޖަރީ އަކީ ކަށިތައް އައިބުވެފައިވާ ކަށިތައް ހަލާކުކޮށް އަލުން ކަށިތައް ރަނގަޅަށް ރޭވުމުގެ މަސައްކަތެވެ. މިގޮތަށް ހަލާކުކޮށް މަރާމާތުކުރި ކަށީތަކުގެ ތެރޭގައި ފައިގެ ފަލަމަސްގަނޑުގެ ކަށިތައް ހިމެނެ އެވެ. ފައިގެ ފަލަމަސްގަނޑުގައި މޫނު ޖެހި ފިތިފައިވާތީ ފަޔާއި މޫނު ދުރުކުރެވެން އަންނަނީ މި ސާޖަރީންނެވެ. މި ސާޖަރީއަށް ތިން ގަޑިއިރަށް ވުރެ ގިނައިރު ނެގި އެވެ.\nދެ ވަނަ ސާޖަރީގައި ޑޮކްޓަރުން ހަލާކުކޮށްލީ ލީގެ ސަވައިކަލް ސްޕައިން އެވެ. މިއީ ލީގެ ބޯ މައްޗަށް ނަގަން އެހީތެރިވެދޭ ސާޖަރީ އެވެ. މި ސާޖަރީ އަށް ހަ ގަޑިއިރު ނެގި އެވެ. ތިން ވަނަ ސާޖަރީ އަށް 10 ގަޑިއިރު ހަތަރު ވަނަ ސާޖަރީ އަށް ހަތް ގަޑިއިރު ނެގި އެވެ.\nސާޖަރީތައް ފުރިހަމަ ކުރުމަށްފަހު ދެން އޮތީ ރިހެބިލިޓޭޝަންގެ މުއްދަތެވެ. މީގެ ތެރޭގައި ހިމެނެނީ ފިޒިއޮތެރަޕީ އެވެ. ލީ އަކީ 28 އަހަރު ވަންދެން ދެ ފުށް ޖެހިފައި އޮތް މީހަކަށް ވާތީ އޭނާގެ ހަށީގަނޑުގެ މަސްތައް ވެސް ވަނީ އެ އޮތް ގޮތަށް ބިނާކޮށް ހިނދިފަ އެވެ. އެހެންވެ އޭނާގެ ހަށީގަނޑު ހަރަކާތްކުރުވުމުގައި ފިޒިއޮތެރަޕީގެ ދައުރު ވަރަށް ބޮޑެވެ. ފިޒިއޮތެރަޕީ ހަދަން ފެށުމުން މަސްތައް އެ ހުންނަން ޖެހޭ މަގާމުތަކަށް ގޮސް ރަނގަޅަށް ހެދެން ފަށާނެތީ އެވެ.\nހޮސްޕިޓަލުގައި އަހަރެއްހާ ދުވަހު އޮތުމަށްފަހު ލީ މިހާރު ގެއަށް ބަދަލުވެ، ދެ ފައިން އަމިއްލައަށް ހިނގާލާފައި ގޮސް ދުނިޔެއާ ކުރިމަތިލުމަށް ވަނީ ތައްޔާރުވެފަ އެވެ.\nއެއްފައި ނެތަސް އަޒުމާއެކު ދަނޑުވެރިކަމުގައި\nޑިގްރީ އޮތް މީހުން ވެސް ވަޒީފާ ގެއްލި އާދައިގެ މަސައްކަތަށް


Addu Aai Kulhudhufushee Gaives Gloria Jeans Coffee Ge Outlet Eh Hulhuvanee - Vaguthu\nއައްޑު އާއި ކުޅުދުއްފުށީގައި ވެސް ގްލޯރިއާ ޖީންސް ކޮފީގެ އައުޓްލެޓެއް ހުޅުވާނީ\nގްލޯރިއާ ޖީންސް ކޮފީގެ މުވައްޒަފުން މަސައްކަތް ކުރަނީ – ވަގުތު އިމޭޖްސް: އަޝްހާދް އަބްދުﷲ (ޖެރީ)\nއައްޑޫ ސިޓީ އާއި، ކުޅުދުއްފުށީ ގައި ވެސް ގްލޯރިއާ ޖީންސް ކޮފީގެ އައުޓްލެޓެއް ހުޅުވާ ޚަބަރު ލިބިފައިވާކަމަށް އިކޮނޮމިކް މިނިސްޓަރު މުހައްމަދު ސައީދު ވިދާޅުވެއްޖެއެވެ.\n"އަޅުގަނޑުމެންނަށް ކޮންމެ ދުވަހެއްގެ ނިއުސް ޕޭޕާ ހެޑްލައިންސް ބަލާލާއިރު، ދުނިޔޭގެ ނަން މަޝްހޫރު ކޮންމެވެސް ރިޒޯޓެއް ދިވެހި ރާއްޖޭގައި އެބަ ހުޅުވާ. އަދި މިއަދު މި ލިބޭ އުފާވެރި ޚަބަރަކީ ގްލޯރިއާ ޖީންސް އައްޑޫ ސިޓީއަށް ވެސް ދާނެކަން، ކުޅުދުއްފުއްޓަށް ވެސް ދާނެކަން". ރަސްފަންނު ފަވީލާގާއި ގްލޯރިއާ ޖީންސް ކޮފީ އައުޓްލެޓް ހުޅުވުމަށް ބޭއްވި ރަސްމިއްޔާތުގައި ވާހަކަދައްކަވަމުން މިނިސްޓަރު ސައީދު ވިދާޅުވިއެވެ.\nމިނިސްޓަރު ސައީދު ވިދާޅުވީ، ދިވެހިރާއްޖޭގެ އާބާދީ ބޮޑެތި ތަންތަނަށް އެކި ބްރޭންޑްތަކުގެ ފްރެންޗައިޒްތައް ގެންދިޔުމުގެ ރޫހު ދިވެހި ވިޔަފާރިވެރިންގެ އެބަހުރި ކަމަށެވެ.\n"އަޅުގަނޑުމެންނަށް މިއަދު ޔަގީންވާ އަނެއް ކަމަކީ މި ވިޔަފާރިއަށް ވެސް ތަމްރީން ކުރެވިފައިވާ 80 ޕަސެންޓް ދިވެހި ޒުވާނުން ނެރުއްވާނެކަން މި ވިޔަފާރީގެ ވެރިން ވިދާޅުވާކަން" މިނިސްޓަރު ސައީދު ވިދާޅުވިއެވެ.\nމިނިސްޓަރު ސައީދު ވިދާޅުވީ، ރައީސް އަބްދުﷲ ޔާމީންގެ އިކޮނޮމިކް ޑިވެލޮޕްމެންޓްގެ ހުވަފެނަކީ ވެލާނާ އިންޓަނޭޝަލް އެއާޕޯޓަކީވެސް ޝޮޕިންގ ޕެރަޑައިސްއަކަށް ހެއްދެވުން ކަމަށެވެ. އެގޮތުން މުނިފޫހި ފިލުވުމާއި، ދިވެހިރާއްޖޭގެ އާމްދަނީ އެތައް ގުނައަކަށް ކުރިއަރައިދާނެ މަސައްކަތްތައް ކުރާ އެއާޕޯޓަކަށް އެ އެއާޕޯޓް ވެގެންދިޔުންކަމަށް ވެސް ވިދާޅުވިއެވެ.\nއިތުރަށް ވާހަކަދައްކަވަމުން މިނިސްޓަރު ސައީދު ވިދާޅުވީ އެނބޫދޫ ލެގޭން ތަރައްގީވަމުން އަންނައިރު، މި އަހަރު ތެރޭގައި އެތަނުގެ ބައެއް ކޮމްޕޮނެންޓްތައް ހުޅުވިގެންދާނެ ކަމަށާއި، އެތަނަށްވެސް އަންނާނީ ދުނިޔޭގެ ނަން މަޝްހޫރު ފްރެންޗައިސް ބްރޭންޑްތައްކަމަށެވެ.\n"2018 އިން ރައީސް ޔާމީންގެ ދެވަނަ ދައުރު 2023 އާއި ހަމައަށްދާއިރު، ދިވެހިރާއްޖެ ވާނި ވަރަށް ބޮޑަށް ތަރައްގީވެފައި އޮތް ދިވެހި ޒުވާނުންގެ އުއްމީދުތައް ހަގީގަތައް ހަދައިދީ ދިވެހިރާއްޖޭގެ މިނިވަންކަމުގެ ދިފާއުގައި ބުރަ ބޮޑު މަސައްކަތްތަކެއް ކުރެވި ދިވެހިންނަކީ ފުދުންތެރި ޖީބަށް ހެޔޮވަރު އާމްދަނީ ލިބޭ ވަޒީފާގެ ބާޒާރުގައި އެކަށީގެންވާ ތަރައްގީއެއް އޮތް މި ސަރަހައްދުގައި އެންމެ ތަހުޒީބު އެންމެ ހިތްގައިމު އެންމެ ރީތި ދުނިޔޭގެ ކުދި ގައުމުތަކަށް ފަހުރުވެރިވާނެ ގައުމަކަށް". މިނިސްޓަރު ސައީދު ވިދާޅުވިއެވެ.\nގްލޯރިއާ ޖީންސްގެ އައުޓްލެޓެއް ވެލާނާ އެއާޕޯޓުގައި ހުޅުވައިފި\nއެޕްރީލް މަހުގެ ފުރަތަމަ ހަފްތާ - އުފާވެރި އުންމީދީ ހަބަރުތަކެއް\nގްލޯރިއާ ޖީންސް ކޮފީގެ އައުޓްލެޓެއް މާލޭގައި ހުޅުވައިފި


SunOnline: Rulhigadha boavaige kibain salaamaiy vevunee kiriya\nރުޅިގަދަ ބޯވައިގެ ކިބައިން ސަލާމަތްވެވުނީ ހަމަ ކިރިޔާ!\nމިޙްނާ ނާސިހު 08 Apr 2021, 08:22\nބޯވަ ކަރަށް ދީފައިވާ ހަމަލާ!\nބޯވައަކީ އަބަދުވެސް ވިސްނުންތޫނު އަދި ސަކަ މިޒާޖެއްގެ އެއްޗެއްކަމަށް ގިނަ ބަޔަކު ބުންޏަސް މިފަހަރު ވަރުގަދަ ބޯވައެއްގެ ކިބައިން އޮސްޓްރޭލިއާގެ ޖިއޮލޮޖިސްޓެއް ސަލާމަތްވީ ހަމަ ކިރިޔާއެވެ.\nލާންސް ކާޅްސަން، 34\nމި ނިމުނު މާޗް މަހުގެ ތެރޭގައި 34 އަހަރުގެ ލާންސް ކާލްސަން އޭނާގެ ދެ އަހަރުގެ އަންހެން ދަރިފުޅު ގޮވައިގެން ބީޗަށް ދިޔައީ މޫދަށް އެރިލާނެ ރަނގަޅު ދިމާލެއް ހޯދާލުމަށެވެ.\nޕާތްގެ ދެކުނުން 140 މޭލުގައި އޮންނަ ޖިއޯގްރާފް ބޭ އަކީ އެ ގައުމުގައި މަގުބޫލު ސްނޯކްލިން ސްޕޮޓެއް ވެސް މެ އެވެ. ފެނުގެ ތެރެއިން ދިރޭ އެއްޗެއް ފުރަތަމަ ފެންނަހެން ހީވުމުން އޭނާ ހީކުރީ އެއީ މަޑިއެއްކަމަށެވެ.\nއެހެންނަމަވެސް އެއީ ބޯވައެއްކަން އެނގުނު ހިސާބުން ކާލްސަން އަވަސްވެގަތީ ފޯނުން ކުޑަ ވީޑިއޯކޮޅެއް ނެގުމަށެވެ. ނަމަވެސް އެ ވަގުތުކޮޅުވީ ރުޅިގަދަވެފައި އޮތް ބޯވައިގެ ފުރަތަމަ ހަމަލާ އޭނާއަށް އަމާޒުވީ ވަގުތަށެވެ. އެ ކުރު ވީޑިއޯކޮޅު އިންސްޓަގްރާމަށް އަޕްލޯޑްކޮށްފައިވާ އިރު މިހާތަނަށް ތިން ލައްކައެއްހާ މީހުންވަނީ އެ ވީޑިއޯ ބަލައިފަ އެވެ.\nކާލްސަން ބުނެފައިވާ ގޮތުން ބޯވަ އެހާ ވަރުގަދަ ހަމަލާއެއް ކުއްލިއަކަށް ދިނުމުން އޭނާއަށް ލިބުނީ ބިރަށް ވުރެ ބޮޑަށް ކުއްލި ޝޮކެއް ނުވަތަ ހައިރާންކަމެކެވެ.\nއޭގެ އިރުކޮޅެއް ފަހުން ކަކުނިތަކެއް ހުރި ސަރަހައްދެއް އޮބްޒާވް ކުރުމުގެ ތެރެއިން ވައަތުގައި ރިހުމެއް ހުރެގެން ބަލާލި އިރު ބޯވަައިގެ ހަމަލާއެއް ވަނީ އޭނާގެ ބުރަކަށްޓަށާއި ކަރަށް ވެސް ދީފަ އެވެ.\nބެލެވޭ ގޮތުގައި މިއީ ވެސް ހަމަ ކުރީގެ ބޯވަ ދީފައިވާ ހަމަލާއެކެވެ. އަދި ލަފާވާގޮތުން މިހަމަލާއަކީ ބޯވަ ދިރިއުޅޭ ސަރަހައްދަކަށް ނޭގުމެއްގެ ތެރެއިން ވެސް ކޮންމެވެސް ވަރެއްގެ ގެއްލުމެއް ދެވިފައިވުމުން ލިބުނު ހަމަލާއެކެވެ.\nއެއާއެކު ކާލްސަން ލޮލުގައި އަޅާފައި އޮތް ގޮގްލްސް ފުސްވެ ވަށައިގެން އޮތް ފެންގަނޑުގެ ކުލަ އެއްކޮށްހެން ބަދަލުވި އެވެ. މިހެން ދިމާވަނީ ބިރުގަތުމުން ބޯވަތަކުން ދެލި ކަހަލަ ދިޔާއެއްޗެއް ދޫކުރާތީ އެވެ.\nއެކަން ހިނގިތާ މިނިޓެއްހާއިރު ތެރޭ ކާލްސަންގެ ކަރުންނާއި ބުރަކަށިން ބޯވަ ފައެއްގެ ހަމަލާ ފެންނަން ހުއްޓެވެ.\nކަންދިމާކުރިގޮތުން ކާލްސަންއަކީ ކުރީން ލައިފްގާޑެއްގެ ގޮތުގައި މަސައްކަތްކޮށްފައިވާ މީހަަކަށްވާތީ މިފަދަ ހަމަލާއެއް ލިބުމުން ދޭން ޖެހޭ އަވަސް ފަރުވާ ހޯދުމައިގެން އޭނާއަށް އުޅެވުނެވެ. ދުވެފައި ގޮސް އެނބުރި ހޮޓެލް އަށް ގޮސް އާއިލާގެ އެހީޢާ އެކު ކޯކް ބުރަކަށްޓަށް އެޅުމުން އެރި ކުއްލި ތަދު ފިލައިގެން ދިޔަކަމަށް އޭނާވަނީ ބުނެފަ އެވެ.


Hendhunuge naasthaa program hurihaa school ehgai rasmeekoh fashaifi - vNews.mv\nހެނދުނުގެ ނާސްތާ ޕްރޮގްރާމް ހުރިހާ ސްކޫލެއްގައި ރަސްމީކޮށް ފަށައިފި\nޝުރުފާ މުޙައްމަދު 11 June 2019, 11:54\nރާއްޖެގެ ސްކޫލުތަކުގައި ދަރިވަރުންނަށް ނާސްތާ ދިނުމުގެ ޕްރޮގްރާމް ހުރިހާ ސްކޫލެއްގައި ރަސްމީކޮށް ފަށައިފި އެވެ.\nމި ހަރަކާތް ހުރިހާ ސްކޫލެއްގައި ރަސްމީކޮށް އިފްތިތާހުކުރުމަށް މިއަދު ތާޖުއްދީން ސްކޫލުގައި ބެއްވި ހާއްސަ ރަސްމިއްތް ޝަރަފުވެރިކޮށްދެއްވާ މި ހަރަކާތް ފައްޓަވައި ދެއްވާފައިވަނީ ރައީސުލްޖުމްހޫރިއްޔާގެ ނާއިބު ފައިސަލް ނަސީމެވެ. އަދި މި ރަސްމިއްޔާތުގައި އެޑިޔުކޭޝަން މިނިސްޓަރު ޑރ އައިޝަތު އަލީވެސް ވަނީ ބައިވެރިވެވަޑައިގެންފަ އެވެ.\nހެނދުނުގެ ނާސްތާއަކި ކޮންމެ އިންސާނަކަސްވެސް ދުވާލުގެ އެންމެ މުހިންމު ކެއުން ކަމަށް ދިރަސާތަކުން ދައްކާއިރު ސްކޫލުތަކުގައި ތައުލީމު ހާސިލްކުރާ ދަރިވަރުންނަށް ނާސްތާ ފޯރުކޮށްދިނުމަކީ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހުގެ ރިޔާސީ ވައުދެކެވެ. މިސަރުކާރުން ވަނީ ސުކޫލުތަކުގެ މިއަހަރުގެ ކިޔެވުން ފެށުނު ފުރަތަމަ ދުވަހު ރާއްޖޭގެ 25 ސްކޫލެއްގައި މިކަމުގެ ޕައިލެޓު ޕްރޮގްރާމެއް ފައްޓާފަ އެވެ. މިގޮތުން މި ޕްރޮގްރާމް ފުރަތަމަ ފަށާފައިވަނީ މާލެއިން ފަސް ސްކޫލް އަދި ކޮންމެ އަތޮޅަކުން އެއް ސްކޫލެއްގަ އެވެ. މި ޕްރޮގްރާމު އިފްތިތާހު ކުރުމަށް އަމީނިއްޔާ ސްކޫލުގައި ބޭއްވި ހާއްސަ ރަސްމިއްޔާތު ވެސް މީގެކުރިން ޝަރަފްވެރިކޮށްދެއްވީ ރައީސުލްޖުމްހޫރިއްޔާގެ ނާއިބު ފައިސަލް ނަސީމެވެ.\nސުކޫލު ދަރިވަރުންނަށް ނާސްތާ ފޯރުކޮށްދިނުމުގެ ހަރަކާތްތައް ފަށާފައިވާއިރު މިއީ ވަރަށް ދުރާލާ ރޭވިގެން ކަމާ ގުޅުންހުރި ހުރިހާ މުއައްސަސާތަކާއި އަމިއްލަ ވިޔަފާރިތަކުގެވެސް ފުރިހަމަ އެހީތެރިކަމަާ އެކު ފަށާފައިވާ މަސައްކަތެއްކަން ފާހަގަކުރެވެ އެވެ. އެގޮތުން ނިމިދިޔަ 2018 ވަނަ އަހަރުގެ ނޮވެމްބަރު މަހުން ފެށިގެން ދަރިވަރުންނަށް ނާސްތާ ފޯރުކޮށްދިނުމުގެ ބަޖެޓާއި ގުޅޭގޮތުން ދިރާސާ ކުރުމަށް ފިނޭންސް މިނިސްޓްރީން ވަނީ ފަށާފަ އެވެ. އަދި ހެނދުނުގެ ނާސްތާ ދަރިވަރުންނަށް ދިނުމުގެ ޕައިލެޓް ޕްރޮގްރާމްގެ ދަށުން ފުރަތަމަ ފެށި ސްކޫލްތަކަށް، ނާސްތާ ތައްޔާރު ކޮށްދޭނެ ފަރާތްތައް ހޯދުމުގެ މަސައްކަތް ސަރުކާރުން ވަނީ ނިމިދިޔަ އަހަރުގެ ޑިސެމްބަރު މަހު ފަށާފަ އެވެ. މިކަމާ ގުޅޭ މައުލޫމާތު އެޑިޔުކޭޝަން މިނިސްޓްރީން ވަނީ ދުރާލާ ބެލެނެވެރިންނާ ވެސް ހިއްސާކޮށްފަ އެވެ.